**Arbeidsliv: Liv (70) har jobbet for Snåsa kommune siden 1986.**

**-      Vil huske all kjeften**

**SNÅSA: Hun har fått så ørene flagret flere ganger i yrkeskarrieren på teknisk kontor. 70 år gammel går Liv Seem over i pensjonistenes rekker.**

**Torun Støbakk**

[**torun@snasningen.no**](mailto:torun@snasningen.no)

**Hun har jobbet som sekretær på teknisk enhet siden 1986. Nå – etter 28 år i enheten – går hun av med pensjon, 70 år gammel.**

**Det skjer ikke uten en viss vemodighet.**

**Litt rart**

**– Det blir nok litt rart ettersom jeg er vant til å gå her hver dag, men jeg må vel prøve det nå, sier Liv Seem om pensjonistlivet.**

**Da hun startet på teknisk enhet på slutten av 1980-tallet, var de bare tre ansatte på kontoret. I dag er de fem. Siden da har enheten fått stadig større ansvarsområder og arbeidsoppgaver.**

**Før hadde flere offentlige bygg, deriblant skolene i bygda, ansvar for å betale strømregninger, og forsikringsregninger selv.**

**Nå er det teknisk enhet som gjør alt. I tillegg er både vaktmestertjenesten, utestab og renholderne teknisk enhets ansvar. På toppen kommer saksbehandlingsoppgaver.**

**– Det er travlere i dag enn det var før. Vi har fått tillagt veldig mange nye oppgaver med årene, og så er det veldig mange flere byggesaker. Nå er jo folk blitt veldig flinke til å søke om endringer, før bygget de bare, ler Seem.**

**Kjeft**

**Som sekretær på kommunens kanskje mest synlige og utskjelte enhet, husker hun aller best all kjeften hun har fått.**

**– Det er nok det jeg husker best. Det har vært mye kjeft å få. Folk er jo fortvilt, vet du. De må ha en plass de kan ringe, smiler hun.**

**Aller størst var klagestormen da Steinkjer kommune overtok renovasjonstjenestene i Snåsa for noen år siden.**

**Sekretær**

**Egentlig har hun ventet på å slutte i en stund, men overlapping og videreføring av kunnskap har utsatt pensjonisttilværelsen.**

**– Litt omstilling blir det sikkert for de som er igjen. Det er ikke så rart når noen har jobbet lenge på en plass, sier hun.**

**Omtrent samtidig som hun slutter, går også Per Ornæs av med pensjon. Dermed står teknisk kontor igjen med en langt yngre stab.**

**– Vi mister en del kunnskap når folk som har jobbet i snart tretti år i kommunen går av med pensjon, innrømmer teknisk sjef Ola Sørhøy.**

**Om Seem sier han følgende:**

**– Man kunne brukt mange superlativer for å beskrive Liv. Hun er allsidig, har god oversikt over fagområdene, og er veldig stabil. Hun har aldri vært borte fra jobb en dag uten å ha hatt en god grunn for det.**

**KONTROLL: Liv Seem har kontroll på alt fra skobestillinger til regningsbetaling. Nå må teknisk sjef Ola Sørhøy (bak) klare seg uten hennes årelange kompetanse.**