**Eah hiejhtieh åvtelen tjuerieh**

**Optimistiske öörnedæjjah eah baajh lopmevaanoem Sørfjell-tjoejkemem heerredidh.**

**Torun Støbakk**

[**torun@snasningen.no**](mailto:torun@snasningen.no)

**Dihte lyjhkedihks tjoejkeme öörnesåvva njoktjen 16.b. daan jaepien. Daan raajan dle Håvard Overland jïh Ola Ålmo gegkiestieh treavkadåehkesne Snåasen IL:sne iemie daelviedaelhkie sjædta. Naemhtie goh vearolde lea daelie, dle bïegke lopmem reehkeme stoere bielijste dehtie voestes laajroste.**

**–Mijjieh libie optimistiske jïh ibie hiejhtieh åvtelen tjoerebe, amma biejjien åvtelen, öörnedæjja Ola Ålmo föörhkede. Annjebodts dle vaenie lopmem bïeljelamme njoktjen 16.b. raajan, men doh jeanatjommes soejkesjamme biehkieh tjoejkemen bïjre lea illehtamme. Daan jaepien laajroe ånnetji åenebe goh aarebi. Tjoejkeme edtja gidtjh orrijidh Ålmosne sijjeste Aglesne. Dïhte akte aavoesaernie gaajhkesidie mah leah klumhpiehtamme bæjjese doh leevles deavah aarebi jaepiej.**

**– Naemhtie buerebe sjædta maanide jïh fuelhkide, jïh mijjieh ibie dan jïjnjem vieliebarkoem åadtjoeh, Overland jïh Ålmo jiehtieh. Dah sijhtieh aaj aaltereraastem sliejhtedh noteradimmide. Daate sæjhta jiehtedh gaajhkesh mah dam tjoejkemem tjuejkieh vïhtesjadtemem åadtjoeh læstojne- guktie dah maehtieh åasam åadtjodh dej aejkiej åvteste dah meatan orreme. Dæjman 145 almetjh lin meatan tjoejkemisnie, mij öörnesåvva njoktjen gaskoeh fïerhten jaepien. Ola A. Eggen ålmaklaassem vitni, mearan Trine Marie Smestad Berg gujneklaassem vitni. Aerpievuekien mietie dle jeenjemes snåasehkh meatan orreme. Mubpien jaepien dle kanne jienebh tjoejkijh voenen ålkoelistie.**

**– Mijjieh sïjhtebe tjoejkemem terminelæstosne dibrehtidh, jïh dellie kanne jienebh tjoejkijh voenen ålkoelistie båetieh, Overland jïh Ålmo jiehtieh.**