**Avlyser ikke før de er nødt**

**Optimistiske arrangører lar ikke snømangel hindre Sørfjellrennet.**

**Torun Støbakk**

[**torun@snasningen.no**](mailto:torun@snasningen.no)

**Det populære turrennet arrangeres 16. mars i år. Til da håper Håvard Overland og Ola Ålmo i skigruppa i Snåsa IL på normalt vinterføre. Slik været er nå, har vinden sørget for at flere deler av den opprinnelige turløypa mangler snø.**

**– Vi er optimistiske og avlyser ikke før vi må, altså dagen før, ler arrangør Ola Ålmo.  Foreløpig er det meldt lite nedbør fram til 16. mars, men de fleste detaljene om rennet er ferdig planlagt. I år blir løypa kortere enn før. Rennet skal nemlig avsluttes på Ålmo i stedet for på Agle. Det er en gladnyhet for alle som har slitt seg opp de siste blytunge bakkene av løypa med klisterføre tidligere år.**

**– Det blir mer barne- og familievennlig på den måten, og sparer oss for merarbeid, sier Overland og Ålmo.  Dessuten vil de i år fjerne aldersgrensen for noteringer. Det betyr at alle som går rennet får registrert turen i listene – slik at de kan premieres etter antall deltakelser I fjor deltok 145 antall personer på rennet, som arrangeres i midten av mars hvert år.  Ola A. Eggen vant herreklassen, mens Trine Marie Smestad Berg vant for damene.  Tradisjonelt sett har det kommet mest snåsninger for å delta på rennet. Til neste års renn blir innslaget av utabygdes skiløpere kanskje større.**

**– Vi vil få rennet terminfestet, og da vil det kanskje trekke flere utabygdes, sier Overland og Ålmo**