**Ny fibersatsing  
  
Fagerbakken: Etter suksessen med fiberutbygging i Øverbygda slår flere seg  
på bygdefiberbølgen. Nå kan strekningen Sandnesmomyra-Brønstad stå for tur.  
  
LORNTS EIRIK GIFSTAD**[**lornts@snasningen.no**](mailto:lornts@snasningen.no) **Dårlig internettilkobling er for mange med hjemmekontor og selvstendig  
næringsdrivende et stort problem. På strekningen Sandnesmomyra-Brønstad  
jobber naboene for å få lagt fiberkabel i grenda.  
  – Vi har lenge slitt med dårlige forhold for internett i området, og mange  
må ty til mobilt bredbånd for å i det hele tatt få oppkobling, forklarer  
Stein Jørgensen, som sammen med nabo Thor Riseth har gått i bresjen for  
prosjektet.  
Lang prosess  
Arbeidet startet allerede for cirka to år siden, da naboene i grenda sendte  
inn en søknad om støtte til prosjektet til fylkeskommunen. Søknaden ble  
imidlertid avslått,  og naboene måtte sende en ny søknad året etter. Da fikk  
de endelig innvilget søknaden.  
Dermed er prosjektet det andre bygdefiberprosjektet i Snåsa som har fått  
støtte fra fylkeskommunen. Det første prosjektet i Snåsa er i Øverbygda, og  
ble nylig ferdiggjort.  
  Prosessen er allerede godt i gang, og hvis alt går som planlagt og nok  
husstander blir med på prosjektet kan det kanskje bli utbygging allerede i  
2015.  
Søker kommunen  
Fiberlaget har fått tilskudd fra fylkeskommunen og NTE, og har nå en søknad  
om støtte til behandling hos Snåsa kommune  
  Går det i boks med tilskudd fra kommunen, gjenstår det bare å få med nok  
husstander på prosjektet.  
  – Totalt har vi et håp om å få med omkring 35 husstander, men 30 er nok et  
minimum for hva vi må ha med for at prosjektet skal bli realisert, sier  
Jørgensen.  
  Den totale utbyggingen er beregnet til å koste omkring 2,9 millioner, men  
med tilskudd og en god del egeninnsats håper utbyggerne å komme ned på en  
overkommelig egenandel fordelt på husstandene. Målet er at egenandelen for  
hver enkelt – altså oppkoblingsavgiften – skal bli mellom 10 000 og 15 000  
kroner. – Blir det dyrere enn det tror jeg ikke så mange vil bli med, og da  
blir det nok stopp på planene, sier Jørgensen.  
– Investering  
Han håper de aktuelle husstandene ser på dette som en investering og ikke  
penger ut av vinduet.  
  – Det har blitt slik i dag at man forventer å ha fiberoppkobling overalt,  
og skal man selge at hus er det et betydelig pluss at man kan få  
høyhastighets internett. Det det koster med fiberoppkobling får man igjen  
mange ganger om man engang skal selge huset, avslutter Jørgensen.**

**En real rundvask – på dugnad**

**Damp og vaskemiddel sto som en sky rundt dugnadsgjengen som forrige tirsdag formiddag jobbet med å vaske Breide samfunnshus.**

**Lornts Eirik Gifstad**

**[lornts@snasningen.no](mailto:lornts@snasningen.no" \t "_blank)**

**Den årlige rundvasken på samfunnshuset var arrangert av samfunnshusstyret med Inger Østborg i spissen.**

**– Vi har brukt å ha en ordentlig rundvask av samfunnshuset her på Breide hvert år. Etter å ha samsnakket litt med Anne Heistad i saniteten så fant vi ut at det var på tide nå. Så de som er her på dugnad nå er en fin blanding av damer fra saniteten og frivillige ildsjeler som ønsker å bevare samfunnshuset her på Breide. Det er viktig at vi vedlikeholder huset slik at det er i en tilstand som gjør at folk vil komme hit og leie det, sier Østborg.**

**Et titall frivillige hadde møtt opp på dugnaden. Både stoler, glass og annet inventar ble grundig vasket, sortert og klargjort til neste leietaker.**

**Husstyret jobber for tiden med planer om å gjøre en del små oppgraderinger av inventaret, det er blant annet snakk om å legge nytt gulvbelegg i den lille salen og tilrettelegge lagerrom for å bedre kunne ta vare på de nye bordene og stolene som til hører huset.**

**Bildetekster:**

**Dugnadsgjeng: Kåre Vedal, Anne Heistad, Inger Østborg, Inger Skjemstad, Gunvor Vedal, Borgny Holseng, Elinor Gifstad og Solbjørg Liberg vasket Breide samfunnshus forrige tirsdag.**

**INVESTERING: Stein Jørgensen håper det er interesse for fiberprosjektet, og mener det er viktig å huske at fiberutbygging ikke bare er oppkoblingskostnaden, men også en investering.**