**Orre fijbereråajvarimmie**

**Mænngan fijberebigkeminie Øverbygdesne lyhkesamme dle jienebh sijhtieh voenefijberebaarojne årrodh. Daelie laajroe Sandnesmomyra-Brønstad maahta fijberem åadtjodh.  
  
LORNTS EIRIK GIFSTAD**[**lornts@snasningen.no**](mailto:lornts@snasningen.no) **Nåake ektiedimmie gaskeviermesne lea akte stoerre dåeriesmoere dejtie mah kontovrem gåetesne utnieh jïh leah jïjtjeraarehke barkijh. Laajrosne Sandnesmomyra- Brønstad dle kraannah ektesne berkieh juktie fijberekabelem voenesne åadtjodh.  
  – Mijjieh guhkiem tjabreme nåake gaskeviermieektiedimmieh dajvesne, jïh jeenjesh tjuerieh mobijle gamtebaantem nuhtjedh jis edtjieh ektiedimmiem åadtjodh, Stein Jørgensen buerkeste, mij lea daejnie prosjektine nïerhkeme sov kraannine ektine, Thor Riseth.**

**Guhkies prosesse**

**Barkoe eelki joe medtie göökten jaepien gietjeste, gosse dah kraannah voenesne aktem ohtsemem seedtin fylhketjïeltese dåarjoen bïjre prosjektese. Ohtseme nyöjhkesovvi, jïh doh kraannah tjoerin orre ohtsemem seedtedh jaepien mænngan. Dellie maaje jååhkesjimmiem åadtjoejin sijjen ohtsemasse.  
Dan åvteste daate prosjekte lea dïhte mubpie voenefijbereprosjekte Snåasesne mij dåarjoem åådtjeme fylhketjïelteste. Dïhte voestes prosjekte Snåasesne lea Øverbygdesne, jïh dïhte aadtjen illesovvi.**

**Prosjekte joe hijven juhtieminie daelie, jïh jis gaajhke jåhta goh soejkesjamme, jïh nuekies gåetieguntieh meatan sjidtieh prosjektesne, maahta bigkeme joe sjïdtedh jaepien 2015.**

**Tjïeltem ohtsede  
Fijberetjïerte lea dåarjoem åådtjeme fylhketjïelteste jïh NTE:ste, jïh daelie aktem ohtsemem åtna dåarjoen bïjre Snåasen tjïeltesne.  
Jis dåarjoem tjïelteste åadtjobe, dle tjoerebe ajve nuekies gåetieguntieh meatan åadtjodh prosjektesne.  
  – Ållesth gegkiestibie ovrehte 35 gåetieguntieh meatan åadtjodh, men 30 leah dïhte unnemes låhkoe maam tjoerebe utnedh jis edtjebe buektiehtidh prosjektem tjirrehtidh, Jørgensen jeahta.**

**Aervede åasa dan ållesth bigkemasse medtie 2,9 millijovnh kråvnah sjædta, men dåarjojne jïh såemies jïjtsemaaksojne dle dah bigkijh gegkiestieh dïhte åasa fïerhten gåetiegåntan sæjhta naa liehties sjïdtedh. Ulmie lea jïjtsemaaksoe fïereguhtese- amma ektiedimmiemaaksoe- edtja gaskem 10 000 – 15 000 kråvnah sjïdtedh.- Jis dovrebe sjædta dle vïenhtem eah dan jeenjesh meatan sjïdth, jïh dellie sån mijjen soejkesjh sijhtieh stamhpestidh, Jørgensen jeahta.**

**–Skåårveme  
Stein Jørgensen gegkeste dah sjyöhtehke gåetieguntieh daam vuejnieh goh akte skåårveme, jïh ij beetnegh klaasen tjirrh.  
  – Daan biejjien dle gujht almetjh veanhtadieh fijbereektiedimmie utnedh gaajhkem lehkiem, jïh jis edtja gåetiem doekedh dle akte stoerre aevhkie jis maahta gaskeviermiem åadtjodh mij varke jåhta. dïhte maaksoe fijbereektiedimmine bååstede åådtje gellien aejkien jis edtja gåetiem doekedh naan aejkien, Jørgensen minngemosth jeahta.**

**SKÅÅRVEME: Stein Jørgensen gegkeste ïedtje gååvnese fijbereprosjektese, jïh veanhta vihkeles måjhtelidh fijberebigkeme ij leah ajve akte ektiedimmiemaaksoe, men aaj akte skåårveme.**

**Eensi bïsseme - jïjtjevyljehke**

**Gåavoe jïh bissemevierhtie lin goh akte balve dej almetji bïjre mah evteben dæjstan Breide siebriedahkegåetiem bïssin.**

**Lornts Eirik Gifstad**

[**lornts@snasningen.no**](mailto:lornts@snasningen.no)

**Dïhte fïerhten jaepien bisseme siebriedahkegåetesne lij öörnesovveme siebriedahken ståvroste, gusnie Inger Østborg lij njueniehkisnie.**

**– Mijjieh provhkeme siebriedahkegåetiem daesnie Breidesne eensilaakan bïssedh fïerhten jaepien. Mænngan ånnetji Anne Heistad’ine saniteetesne rååresjamme dle gaavnehtimh daelie maa tjoerimh dam darjodh. Juktie dah mah daesnie daelie lea akte tjaebpies pleentege gujnijste saniteeteste jïh jïjtjevyljehke ïedtjeladtjh mah sijhtieh siebriedahkegåetiem Breidesne vaarjelidh. Vihkeles mijjieh gåetiem gorredibie guktie dïhte dan soe hijven guktie almetjh sijhtieh diekie båetedh gåetiem leejjedh, Østborg jeahta.**

**Ovrehte luhkie jïjtjevyljehke almetjh lin båateme dan jïjtjevyljehke barkose. Doh bissijh dovne stovlh, klaash jïh jeatjah aath gåetien sisnie bissin, veesmin jïh gaervies darjoejin mubpien leejjijasse.**

**Gåetieståvroe daelie soejkesjeminie juktie såemies bueriedimmieh darjodh inventaareste, gaskem jeatjah ussjedeminie orre guelpiem bïejedh dennie onne savkesne, jïh våarhkoetjiehtjelem sjïehteladtedh juktie buerebelaakan siebriedahkegåetien orre buertide jïh stovlide gorredidh.**

**Bildetekster:**

**Jïjtjevyljehke barkijh: Kåre Vedal, Anne Heistad, Inger Østborg, Inger Skjemstad, Gunvor Vedal, Borgny Holseng, Elinor Gifstad jïh Solbjørg Liberg Breide siebriedahkegåetiem bïssin evteben dæjstan.**