**Samfunn: Snåsa kan ha skuterløyper for rekreasjonskjøring til januar neste  
år  
  
Vil kjøre skuter her  
SNÅSA: Bygdas snøscooterkjørere har allerede klare ideer for hvor  
løypetraseene kan legges, men må smøre seg må tålmodighet.  
LORNTS EIRIK GIFSTAD, TORUN STØBAKK**[**lornts@snasningen.no**](mailto:lornts@snasningen.no) **Løypetraseene som Snåsa snøscooterklubb nå presenterer, følger i stor grad  
fjellveier og eksisterende løyper helt i tråd med det som ble beskrevet i  
kommunens søknad da de for en tid tilbake søkte om å få være med i  
prosjektet.  
  Leder i scooterklubben Ole Morten Bergsmo presiserer at klubben ikke har  
vært i kontakt med alle de berørte grunneierne enda, og at kartet kun er et  
forslag.  
  – Det er viktig at vi får til et samarbeid om disse løypene der alle  
instanser blir hørt, og dette kartet er kun et forslag fra oss i  
scooterklubben, sier han.  
Ikke hele sesongen  
Selv om det er lov å kjøre scooter fra desember til mai er det ikke dermed  
sagt at løypene må være åpne hele sesongen.  
  – Man kan legge opp til at løypene er åpne bare deler av vinteren, og at  
man ved snømangel og dårlig føre kan stenge enkelttraseer, mener Bergsmo.  
  Scooterklubbens forslag, er ikke knyttet sammen med løypenettet på svensk  
side av grensen, men Bergsmo utelukker ikke at det kan gå an.  
  – Slik vi ser det er det kun en mulighet for å få til det, og det er via  
Sandøldalen og Lifjellet, sier han.  
Lovlig  
Etter at regjeringen presenterte sine planer, har debatten rast rundt  
hvorvidt skuterforsøket er lovlig ikke.  
  Statsminister Erna Solberg (H) har nektet å la Justisdepartementets  
lovavdeling vurdere lovligheten av snøscooterforsøk slik kontrollkomiteen i  
Stortinget har bedt om. Flere friluftsorganisasjoner har i ettertid klaget  
saken inn til Sivilombudsmannen som behandler saken i disse dager. Imens er  
kommunene allerede i gang med å saksbehandle løypenettet.  
  For Snåsa sin del vil framdriftsplanen for prosjektet vedtas av  
politikerne i formannskapet allerede før påske.  
– I planen står det at det vil bli åpnet for skuterkjøring i januar neste  
år, men det er bare en foreløpig plan. Uansett vil det ikke gå an å kjøre  
før tidligst første halvår neste år, sier assisterende rådmann Roger N.  
Sæthre i Snåsa.  
  
IVRIG: Leder Ole Morten Bergsmo i snøscooterklubben har klare ideer for  
hvordan et løypenett kan se ut, og er spent på hva kommunen vil gjøre  
framover nå.  
  
SLIK: På dette kartet er løypeforslaget fra klubben tegnet opp. Klubben  
presiserer at det bare er et forslag, og at de ikke har snakket med  
grunneiere om kartet.**