**Siebriedahke: Snåase maahta skovterelaajroeh utnedh rekreasjovnen gaavhtan tsïengelen mubpien jaepien  
  
Sæjhta skovterem daesnie vuejedh**

**SNÅASE: Voenen lopmeskovterevuejijh joe tjïelke åssjalommesh utnieh gusnie laajroeh maehtieh bïejesovvedh, men tjuerieh jïjtjemse vïssjelesvoetine bådtjadidh.**

**LORNTS EIRIK GIFSTAD, TORUN STØBAKK**[**lornts@snasningen.no**](mailto:lornts@snasningen.no) **Doh laajroeh mejtie Snåasen lopmeskovteresiebrie daelie åehpiedahta, åajvahkommes vaeriegeajnoeh jïh daaletje laajroeh dåeriedieh eevre guktie lij buerkiestamme ohtsemisnie tjïeltese gosse boelhken gietjeste ohtsin mejtie åadtjoejin meatan årrodh prosjektesne.  
 Lopmeskovterem åvtehke Ole Morten Bergsmo tjïerteste siebrie ij leah govlehtalleme gaajhki dej jyöhkehke dajveaajhterigujmie annje, jïh kaarhte ajve akte raeriestimmie.  
  – Vihkeles mijjieh aktem laavenjostoem buektiehtibie daej laajroej bïjre gusnie gaajhkh suerkieh govlelgieh, jïh daate kaarhte ajve akte raeriestimmie mijjeste skovteresiebresne, jeahta.**

**Ij abpe boelhke.**

**Jalhts luhpie skovterem vuejedh goeven raejeste suehpeden raajan ij sån dah laajroeh tjuerieh gaahpode årrodh abpe boelhken.  
   – Maahta sjïehteladtedh ihke laajroeh leah gaahpode ajve bielieh daelveste, jïh dastegh lopme fååtese jïh nåake daelhkie dellie maahta såemies laajroeh steegkedh, Bergsmo veanhta.  
Skovteresiebrien raeriestimmie ij leah ektiedamme dejnie laajroeviermine sveerjen bielesne, men Bergsmo sån veanhta numhtie maahta sjïdtedh.  
   – Mijjen mïelen mietie dle ajve akte nuepie dam buektiehtidh, gidtjh Sandøldaelien jïh Lifjellet baaktoe, jeahta.**

**Luhpie  
Mænngan goh reerenasse sov soejkesjh åehpiedehti, dle tjarke digkiedamme mejtie skovterevoejhkelimmie lea luhpie jallh luhpehts.   
 Staateministere Erna Solberg (Åe) leah nyöjhkeme Justijsedepartemeenten laakegoevtesem vuarjasjidh mejtie luhpie aktine dagkarinie lopmeskovterevoejhkelimmine naemhtie guktie Stoerredigkie lea birreme. Jienebh ålkoejieledesiebrieh leah mænngan aamhtesem laajhteme Sivijletjirkijasse mij aamhtesem gïetede daej biejjiej. Eelleme tjïelth joe gïehteleminie laajroeviermiem gïetedh.   
 Snåasen gaavhtan dle doh politihkerh tjïelten åejvieladtjeraeresne sijhtieh prosjektesoejkesjem nænnoestidh joe påaski åvteli.  
 – Soejkesjisnie tjåådtje skovterevuejeme sæjhta luhpies sjïdtedh tsïengelen mubpien jaepien, men dïhte ajve akte annjebodts soejkesje. Saaht guktie sjædta dle ij gåaredh vuejedh åvtelen aaremosth voestes bieliejaepien mubpien jaepien, raerieålman sæjjasadtje Roger N. Sætre Snåasesne jeahta.**

**EADTJOHKE: Åvtehke Ole Morten Bergsmo lopmeskovteresiebresne tjïelke åssjalommesh åtna guktie akte laajroeviermie maahta vååjnedh, jïh aavodeminie maam tjïelte sæjhta darjodh åvtese daelie.**

**NAEMHTIE: Daennie kaarhtesne laajroeraeriestimmiem siebreste guvviedamme. Siebrie tjïerteste daate ajve akte raeriestimmie, jïh dah eah leah dajveaajhterigujmie soptsestamme kaarhten bïjre.**

**-------------------------------------------------------**

**Kristian lij senijovre voestes aejkien**

**- Sertiestimmie ij leah dan garre orreme maam manne lim veanhtadamme, Kristian Aasvold jeahta.**

**Lornts Eirik Gifstad**

[**lornts@snasningen.no**](mailto:lornts@snasningen.no)

**Daan jaepien sygkeleboelhke lea aadtjen aalkeme sygkeldæjjese Kristan Aasvold (guvvie), jïh akten boelhken mænngan haarjanimmiegaavnedimmiejgujmie jïh gaahtjeminie ålkoelaantesne dïhte noere baernie lea bååstede Trööndelagesne vihth juktie haarjanimmine jåerhkedh.**

**Boelhke eelki njoktjen 5.b. aktine gaahtjeminie Kroatiesne. Gaahtjeme lij dïhte voestes gusnie Aasvold lij senijovre, jïh altese ellen voestes siebresne, mij daelie nommem jarkelamme, aarebi lij Team Plussbank jïh daelie Team Sparebanken Sør. Lissine dle Aasvold jïh dåehkie orre gaahtjemesygkelh åådtjeme boelhken åvtelen; aaj akte orre biehkie mij haarjanimmiem krïevi.**

**Boelhken voestes gaahtjemisnie jïjnjh ovlæhkoeh, jïh jïjnjh sygkeldæjjah tjoerin orrijidh mænngan vestieslaakan gåpmanamme. Aasvold maajetjh bearkadi, jïh minngemosth 60. sæjjan bööti aktene gaahtjemisnie gusnie 200 lin meatan.**

**- Hijven sygkeldimmie aalkeme vihth, jïh luste maehtedh senijovreklaassesne gaahtjedh. Sertiestimmie ij leah dan garre orreme goh manne lim veanhtadamme, jïh manne mån vïenhtem dïhte dan åvteste manne gaskenasjovnaale dååjrehtimmiem åtnam laantesiebreste junijovride, jeahta.**

**Gosse gåetesne vihth Trööndelagesne sygkeletalente edtja ovrehte aktem askem haarjanidh åvtelen edtja vihth gaahtjedh.**

**- Voerhtjen gaskoeh edtjebe kanne meatan årrodh aktene gaahtjemisnie Frankrijhkesne, men ånnetji jearohke guktie lea dejgujmie mah siebresne. Saaht guktie, edtjebe Danmaarhkesne gaahtjedh voerhtjen minngiegietjesne, juktie daelie ovrehte akte aske sjædta haarjanimmine åvtelen mubpie gaahtjeme sjædta, Aasvold jeahta.**

**Jïjtje ij dan stoerre veanhtadimmieh utnieh dejtie voestes gaahtjemidie daan boelhken dan åvteste dah leah plaahkoeh eatnamisnie, men gegkeste dïhte åådtje vuesiehtidh boelhke doekoe maam buektehte dejnie stuerebe, ånnetji lievlebe gaahtjeminie, jïh ij goh unnemes daan jaepien NM:sne.**