**Sæjhta traktovrh doekedh**

**Snåase: Aarebistie dovne njieljiejårrehtsh jïh lopmeskovterh jïh laanteburriedalhketjh duekieh, lissine dåvvomesijjiem utnedh. Daelie Omli Landbruksverksted aktem vihth juelkiem åådtje mesnie tjåadtjodh.**

**lornts eirik gifstad**

[**lornts@snasningen.no**](mailto:lornts@snasningen.no)

**Daan raajan jåarta- jïh skåajjeburrieh lin tjoereme Kråangkese jallh Stïentjese vuelkedh jis edtjin aktem eevre orre traktovrem åestedh. Daelie maa laanteburriedåvvomesijjie Viosesne sov faalenassem vijriedamme jïh aaj eevre orre traktovrh duaka.**

**– Mijjieh åesiestæjjareaktah åådtjeme jïh lea dïhte aajnehke åesiestæjja mij dam japaanen traktovremïerhkem Kubota duaka Stïentjen luvhtie jïh eevre Nordlaanten gåajkoe, biejjieladtje åvtehke Andreas Omli soptseste.**

**Ohtselimmie**

**Laanteburrien dåvvomesijjie aaj aarebi traktovrh åtneme sov faalenassesne, men daelie ovrehte luhkien jaepien gietjeste. Omli jeahta satne lea ohtselamme traktovrh doekedh.**

**– Akte ohtselimmie orreme gosse ibie limh maahteme traktovrh mijjen åestiejidie faalehtidh. Traktovrh akte gaajh vihkeles bielie laanteburreste, jïh nov sån maam akt maam byörebe mijjen faalenassesne utnedh goh laanteburriedåvvomesijjie, jeahta.**

**Gellide dle Kubota akte mïerhke orreme dennie nöörjen maarkedesne mij aelhkie jïh naa smaave traktovrh åtneme, jïh aktene laanteburriesiebriedahke gusnie dovne traktovrh jïh dalhketjh ahkedh stuerebe stuerebe sjïdteme juktie effektiviseerem lissiehtidh, traktovreåestijh eah leah dejtie traktovride itjmieslaakan vaalteme. Omli gegkeste daate maahta jorkesidh daelie.**

**– Kubota lea guhkiem åehpies orreme dan åvteste dah smaave gaertene- jïh gartnerijetraktovrh deallahtamme, men ovrehte luhkien jaepien gietjeste dah eelkin stuerebe traktovrh darjodh mah lin vielie stuvreme dan europejen jåartaburriemaarkedese, buerkeste.**

**Guhkiem vaasa**

**Omli eelki traktovride doekedh tsïengelen-goevten men daan mearan ij leah naan traktovrh doekeme. Men ulmine åtna aktem jallh göökte traktovrh doekedh daan jaepien.**

**– Mïerhke lea orre jeenjesidie, jïh guhkiem vaasa åvtelen almetjh dejnie åahpenieh. Mijjieh akte onne aktööre jïh edtjebe madtjeles årrodh jis buektiehtibie aktem jallh göökte traktovrh doekedh fïerhten jaepien. Abpe laantesne dle mïerhke hijvenlaakan sjïdtedamme mænngan dïhte aktem orre importöörem åadtjoeji jaepien 2012, jïh daelie sån 35-40 orre traktovrh duakasuvvieh fïerhten jaepien, Omli soptseste.**

**Jieniebinie juelkine**

**Mænngan laanteburriedåvvomesijjie aktem lutnjemebuehkiem åadtjoeji jaepien 2012, jïh jååhkesjimmiem åadtjoeji goh dåvvomesijjie almetjebïjlide, aaj daate akte hijven lutnjeme orreme barkose.**

**– Bïjledåvvomesijjie medtie lehkiem åtna destie man åvteste mijjieh doekebe dåvvomesijjiedïenesjinie. Lissine libie aalkeme dovne njieljiejårrehtsh jïh lopmeskovterh doekedh dej minngemes jaepiej, juktie daelie jieniebinie juelkine tjåadtjobe, Omli jeahta.**

**Lissine dovne lopmeskovterh jïh njieljiejårrehtsh dle laanteburriedåvvomesijjie aaj aktem orre såarhts laanteburriedalhketjem åådtjeme mestie doh båarasommes jåartaburrieh ånnetji njueniem nirvieh.**

**– Mijjieh libie aalkeme «bajhkeskreepijh» importeradidh mah leah dovne elektrihkeles jïh bensijnine. Daate lea mij akt naa orre dennie nöörjen maarkedesne, jïh akte dïrrege man mietie ahkedh jienebh gihtjieh mænngan goh stuerebe stuerebe loevesfievsieh sjïdteme, Omli buerkeste.**

**Traktovre: Mænngan bovre ij naan traktovrh åtneme ovrehte luhkie jaepieh, Omli Landbruksverksted jïh biejjieladtje åvtehke Andreas Omli sæjhta vihth aelkedh dam japaanen traktovremïerhkem Kubota doekedh.**

**Leif (77) sïlpem veelti trekkspill-DM:sne**

**Veteraane aktem vihth diplomem åadtjoeji skrïehpevïedtjesne DM:n mænngan. Mubpien aejkien dellie NM.**

**Torun Støbakk**

[**torun@snasningen.no**](mailto:torun@snasningen.no)

**Dajvemïestereskaape (DM) trekkspillesne öörnesovvi Mære siebriedahkegåetesne njoktjen 15.b., jïh desnie almetjh meatan dovne Noerhte-Trööndelageste jïh Åarjel-Trööndelageste.**

**Leif Østrem (guvvie, 77) Snåaseste lij aaj meatan dajvemïestereskaapesne daan jaepien – dan 27. aejkien.**

**Daesnie veteraane – guhte aarebi lea gulliem vaalteme dovne NM:sne jïh DM:sne- sïlpem veelti sov klaassesne.**

**– Akte vihth diplome sjædta skrïehpevïedtjesne, gåmmebe Unni föörhkede, mij dam voenges plaeriem aamhtesen bïjre tipsadi.**

**Men ij leah badth dajvemïestereskaape dïhte aajnehke gaahtjeme daan jaepien. Ruffien Østrem jïh gåmmebe åarjese vuelkieh, Haugesunden gåajkoe, juktie meatan årrodh NM:sne trekkspillesne. Daate gaahtjeme Østremen luhkiemubpien NM sjædta. Trekkspill-NM:en mænngan Ottasne jaepien 1990 dïhte bååstede Snåasese vöölki nöörjenmïesteretihtelinie fyölesne. Gosse NM lij Vadsøesne sïlpem veelti. Dïhte 77 jaepien båeries ålma Snåaseste lea trekkspillem spealadamme abpe jieledem, jïh lea lïhtseginie orreme siebresne Norske Trekkspilleres Landsforbund (NTL) 27 jaepieh. Snåasen tjïelten åejvie Vigdis Belbo aaj Østremem beetnehvadtesinie jïh tsåatskelesvoetine earoehti.**

**Steinkjer trekkspillklubb daan jaepien dajvemïestereskaapem öörnedi.**