**Satser på traktorsalg**

**Snåsa: Fra før av selger de både firhjulinger og snøscootere og landbruksutstyr i tillegg til verkstedsdrift. Nå får Omli Landbruksverksted nok en fot å stå på.**

**lornts eirik gifstad**

[**lornts@snasningen.no**](mailto:lornts@snasningen.no)

**Fram til nå har jord- og skogbrukere måtte reise til enten Grong eller Steinkjer for å kunne handle helt ny traktor. Nå har imidlertid landbruksverkstedet i Viosen utvidet sortimentet til å gjelde helt nye traktorer.**

**– Vi har fått forhandlerrettigheter og er eneforhandler av det japanske traktormerket Kubota på strekningen fra Steinkjer og opp til Nordland, forteller daglig leder Andreas Omli.**

**Savn**

**Landbruksverkstedet har også tidligere hatt traktorer i sortimentet, men det er omtrent ti år siden. Omli sier han har savnet traktorsalg.**

**– Det har vært et savn og ikke kunne tilby traktorer til våre kunder. Traktorer er en vesentlig del av landbruket og helt klart noe vi bør ha i sortimentet som landbruksverksted, sier han.**

**Kubota har for mange på det norske markedet vært kjent som et merke med enkle og forholdsvis små traktormodeller, og i et landbrukssamfunn der både traktorer og redskapsstørrelsen har vokst for å øke effektiviteten har de ikke blitt tatt alvorlig blant traktorkjøperne. Det håper Omli at det kan bli en endring på.**

**– Kubota har vært kjent for å levere små hage- og gartnertraktorer, men for omtrent ti år siden begynte de å lage større modeller som var mer rettet mot det europeiske jordbruksmarkedet, forklarer han.**

**Tar tid**

**Omli startet traktorsalget i januar-februar og har enda til gode å få levert noen traktorer. I løpet av det første året har han som mål at de kan få solgt en til to traktorer.**

**– Merket er nytt for mange, og det tar tid før folk blir kjent med det. Vi er jo en liten aktør og skal være fornøyde om vi får solgt en eller to traktorer år. På landsbasis har merket vokst bra siden det i 2012 fikk ny importør, og det selges vel en 35–40 nye traktorer hvert år, forteller Omli.**

**Flere bein**

**Etter at landbruksverkstedet i 2012 fikk inn løftebukk og ble godkjent som personbilverksted, har også denne delen av virksomheten gitt et solid løft til virksomheten.**

**– Bilverkstedet står for omtrent halvparten av det vi omsetter for i verkstedtjenester. I tillegg har vi i løpet av de siste årene startet salg av både firehjulinger og snøscootere, så vi har fått flere bein å stå på, sier Omli**

**I tillegg til både snøscootere og firehjulinger har landbruksverkstedet også fått inn en ny type landbruksutstyr som kanskje den eldre garden med gårdbrukere rynker litt på nesen over.**

**– Vi har begynt å importere elektriske og bensindrevne «skitskraper». Det er noe som er ganske nytt på det norske markedet og et redskap som det har blitt et voksende behov for etter hvert som om det har blitt større og større løsdriftsfjøs, forklarer Omli.**

**Traktor: Etter omkring ti år uten traktorer i butikken, satser Omli Landbruksverksted og daglig leder Andreas Omli på nytt med det japanske traktormerket Kubota.**

**Leif (77) tok sølv i trekkspill-DM**

**Veteran fikk nok en diplom på skryteveggen etter DM. Nå står NM for tur.**

**Torun Støbakk**

[**torun@snasningen.no**](mailto:torun@snasningen.no)

**Distriktsmesterskapet (DM) i trekkspill ble arrangert på Mære samfunnshus 15. mars, og samlet deltakere fra både Nord-Trøndelag og Sør-Trøndelag.**

**Leif Østrem (bildet, 77) fra Snåsa var også i år med på distriktsmesterskapet – for 27.-ende gang.**

**Her tok veteranen – som tidligere har tatt gull i både NM og DM – sølv i sin klasse.**

**– Det blir enda en diplom på skryteveggen det, ler kona Unni, som tipset lokalavisa om saken.**

**Distriktsmesterskapet er imidlertid ikke det eneste tevlingen i år. I juni reiser Østrem og kona nedover til Haugesund for å være med på NM i trekkspill. Det blir Østrems tolvte NM. Etter trekkspill-NM i Otta i 1990 reiste han hjem til Snåsa med norgesmestertittel i bagasjen. Da NM-et ble arrangert i Vadsø tok han sølv. 77-åringen fra Snåsa har spilt trekkspill hele livet, og har vært medlem i Norske Trekkspilleres Landsforbund (NTL) i 27 år.  Han ble også hedret med pengegave og oppmerksomhet fra Snåsa-ordfører Vigdis Belbo.**

**Distriktsmesterskapet i år ble arrangert av Steinkjer trekkspillklubb.**