**Idrett; - Vil bevare Snåsas skihistorie for ettertiden**

**Samler hoppbakker**

**SNÅSA: Mange luftige svev har gått i glemmeboka, men nå jobbes det iherdig med å samle bygdas gamle hopphistorie for ettertiden.**

**lornts eirik gifstad**

**[lornts@snasningen.no](mailto:lornts@snasningen.no" \t "_blank)**

**Snåsa er ei bygd full av gammel idrettshistorie. Mye er nedtegnet i forskjellige bøker, men bygdas små hoppbakker har fortsatt til gode å bli bevart for ettertiden. Det ønsker Kåre Vedal og historielaget å gjøre noe med.**

**– De store bakkene har blitt omtalt i flere bøker, men historien omkring de mindre bakkene som finnes rundt i de forskjellige grendene i Snåsa er i ferd med å gå i glemmeboka. Det var disse bakkene som ble mest brukt, så jeg synes det hadde vært trist om kunnskapen om disse hoppbakkene skulle forsvinne, sier Kåre Vedal.**

**Vedal er allerede godt i gang med innsamlingen av hoppbakker. Så langt har han tatt bilder, skrevet ned navn og GPS-koordinater til i overkant av 30 forskjellige bakker. De fleste småbakkene var 15–35 meter, og mange har grodd igjen eller blitt endret etter at det ble vanlig med bruk av traktor på de nærliggende åkrene.**

**Bare i det området som det gamle idrettslaget IL Torfinn soknet til på nordsiden av Snåsavatnet var det mellom 10 og 15 slike hoppbakker i forskjellig størrelse.**

**– Denne bakken var skolebakke for Langnes krets, forklarer sier Jan Sagmo som var med som guide og kjentmann på nordsida da Snåsningen møtte Vedal i forrige uke.**

**Bakken lå like ovenfor det som den gang var skole, og som nå har blitt gjort om til Snåsa Kroa.**

**– Men bakken fremstår ikke slik som den gjorde i gamle dager, det har nok vært bulldosere her og fjernet deler av det som var kul’n, sier Sagmo.**

**Hvor mange bakker det totalt er gjenstår å se, men når Vedal har fått samlet inn alle data om bakkene håper han å kunne få inn flere historier og gamle bilder fra de aktuelle bakkene.**

**– Jeg kommer til å samle bilder, navn og stedsbeskrivelser på de aktuelle bakkene i et lite hefte. Det heftet skal jeg så levere ut til de kjentmennene som jeg har hatt med rundt slik at de forhåpentligvis kan hjelpe meg å få samlet inn og skrevet ned litt mer historie omkring hver enkelt bakke, avslutter Vedal.**

**Fjernet: - Det har nok vært bulldosere her og fjernet deler av det som var kul'n på denne bakken, sier Jan Sagmo (t.h) til Kåre Vedal. Sagmo var for anledningen er med som guide og kjentmann på nordsida.**

**Måles: Alle bakkene blir målt og koordinater notert ned. Her er Kåre Vedal (t.v) og Jan Sagmo i full gang med å undersøke størrelsen på en bakke ovenfor Vegset.**

**Presenterte scooterplaner**

**Åttendeklassingene fikk skryt av ordføreren for ideer om seter- og måneskinnstur med snøscooter.**

**Torun Støbakk**

[**torun@snasningen.no**](mailto:torun@snasningen.no)

**Under sist kommunestyremøte fikk fem åttendeklassinger bruke et timinutt av politikernes tid på å presentere en ide til hvordan næringslivet i Snåsa kan dra nytte av regjeringes foreslåtte scooterfrislipp. Regjeringen har nemlig foreslått å tillate regulert skuterkjøring langs merkede løyper, og under skolens gründercamp for to uker siden fikk ungdomsskolelevene foreslå tiltak næringslivet i Snåsa kan gjøre for å dra nytte av de nye skuterreglene. Elevene med de beste ideene fikk presentere ideen sin  for politikerne torsdag. Blant ideene ungdommene foreslo var blant annet måneskinnstur med scooter, seterbesøk med scooter, og toppturer. Både fjellstyret utleiehytter, Snåsa hotell, og lokale skuterforhandlere var involvert i planene, som fikk skryt fra ordfører Vigdis Hjulstad Belbo (Sp).**

**- Det var friske forretningsideer. Vi ser ringvirkningene av dette prosjektet. Dere har jobbet kjempegodt, sa hun til ungdommene under presentasjonen i kommunestyremøtet.**