**Gaarsjelimmie; Sæjhta Snåasen treavkahistovrijem gorredidh båetijen aajkan**

**Njulhtjemedeavah tjöönghkie**

**SNÅASE: Jïjnjh tjaebpies njulhtjemh åajaldimsgærjesne haajpanamme, men daelie eadtjohkelaakan barkeminie voenen båeries njulhtjemehistovrijem tjöönghkedh båetijen aajkan.**

**lornts eirik gifstad**

[**lornts@snasningen.no**](mailto:lornts@snasningen.no)

**Snåase akte voene jïjnjh båeries histovrijh gaarsjelimmeste. Jïjnje lea tjaalasovveme ovmessie gærjine, men voenen smaave njulhtjemedeavah eah leah annje vaarjelamme båetijen aajkan. Kåre Vedal jïh histovrijesiebrie sijhtieh maam akt dejnie darjodh.**

**– Doh stoerre njulhtjemedeavah leah ållermaahteme jieniebinie gærjine, men histovrije dej unnebe deavaj bïjre mah leah dejnie ovmessie gaertieninie Snåasesne lea mahte gaarveneminie daelie. Doh deavah dah, mah jeenjemes åtnasovvin, juktie tuhtjem nåake orreme jis daajroe daej njulhtjemedeavaj bïjre lij gaarvanamme, Kåre Vedal jeahta.**

**Vedal joe jïjnjem tjöönghkeme njulhtjemedeavaj bïjre. Daan mearan dïhte lea guvvieh vaalteme, nommh våålese tjaaleme GPS-koordinaatigujmie ånnetji vielie goh 30 ovmessie deavide. Doh jeanatjommes smaave deavah lin 15-35 meeterh, jïh jeenjesh dejstie leah såvveme jallh dah leah jarkelamme mænngan sïejhme sjïdti traktovrem nuhtjedh dejnie lïhkes åakerinie.**

**Ajve dennie dajvesne gusnie gaarsjelimmiesiebrie IL Torfinn hööltesti Snåasenjaevrien noerhtebielesne lij medtie 10 jïh 15 njulhtjemedeavah joekehts stoeredahkine.**

**– Daate deava lij skuvledeava Langnesen geavlan, Jan Sagmo buerkeste, mij lij vuesiehtæjja jïh dïhte mij daajroem utni noerhtebielesne gosse Snåsningen Vedalem råaki evteben våhkoen.**

**Deava lij eevre don baelien skuvlen bijjielisnie, jïh mij daelie lea Snåsa Kroa sjïdteme.**

**–Men deava ij leah eevre seammaplieres guktie lij dejpeli, daesnie gujht kroehkememaasjinah orreme jïh bielieh dehtie jïjtjehke deaveste vaalteme, Sagmo jeahta.**

**Ibie annje daejrieh man gellie deavah mah gååvnesin, men gosse Vedal lea buektiehtamme gaajhkh daatah tjöönghkedh deavaj bïjre dle dïhte gegkeste jienebh histovrijh jïh båeries guvvieh åadtjodh dejstie sjyöhtehke deavijste.**

**– Manne sïjhtem guvvieh, nommh jïh sijjiebuerkiestimmieh tjöönghkedh dejstie sjyöhtehke deavijste aktene onne gærjatjisnie. Dan mænngan edtjem gærjatjidie deallahtidh dejtie almetjidie mah daajroem utnieh jïh mah mannem dåeriedamme bïjre jarkan, guktie dah sån maehtieh mannem viehkiehtidh vielie tjöönghkedh jïh ånnetji vielie våålese tjaeledh fïerhten deavan bïjre, Vedal minngemosth jeahta.**

**Gaarvanamme: Daesnie sån kroehkememaasjinah orreme jïh vaalteme bielieh dehtie jïjtjehke deaveste, Jan Sagmo (å.b) jeahta Kåre Vedalese. Sagmo lij meatan goh vuesiehtæjjah jïh åehpies almetje noerhtebielesne.**

**Möölesuvvieh: Gaajhkh deavah möölesuvvieh jïh koordinaath våålese tjaalasuvvieh. Daesnie Kåre Vedal (g.b) jïh Jan Sagmo gïehteleminie stoeredahkem goerehtidh akten deavese Vegseten bijjiebielesne.**

**Skovteresoejkesjh åehpiedehti**

**Tjïelten åejvie gaaktseden klaassem garmerdi dej åssjalommesi åvteste sïetere- jïh askedibiefeelemi bïjre lopmeskovterinie.**

**Torun Støbakk**

[**torun@snasningen.no**](mailto:torun@snasningen.no)

**Minngemes tjïelteståvroetjåanghkosne vïjhte learohkh gaaktseden klaassesne ovrehte luhkie minudth åadtjoejin politihkeri tïjjeste juktie aktem åssjalommesem åehpiedehtedh guktie jieleme Snåasesne maahta aevhkiem åadtjodh reerenassen raeriestamme skovtereluhpiedimmeste. Reerenasse lea gidtjh raeriestamme stuvreme skovterevuejemem luhpiedidh mïerhkeme laajroej mietie, jïh skuvlen gründerejerkesne göökten våhkoen gietjeste noereskuvlen learohkh åadtjoejin råajvarimmieh raeriestidh mej darjomigujmie jieleme Snåasesne maahta gïehtelidh juktie nåhtoem åadtjodh dejstie orre skovterenjoelkedassijste. Learohkh dej bööremes åssjalommesigujmie åadtjoejin sijjen åssjalommesem åehpiedehtedh politihkeridie duarstan. Dej åssjalommesi gaskem lij gaskem jeatjah askedibiefeeleme skovterinie, sïeterisnie mïnnedh skovterinie, jïh bæjjese tjahkide. Dovne vaerieståvroe, lååjkedimmiehæhtjoeh, Snåasen hotelle jïh voenges skovtereåesiestæjjah lin meatan soejkesjinie, mejtie Vigdis Hjulstad Belbo (Gk) garmerdi.**

**- Dah lin friskes sïelteåssjalommes. Mijjieh illedahkh vuejnebe daehtie prosjekteste. Dijjieh lidie joekoen hijven barkeme, noeride jeehti gosse dah soejkesjidie åehpiedehtin tjïelteståvroetjåanghkosne.**