**Samfunn: Yngve (25) og Anne-May (22) har lett leilighet i sentrum i snart ett år**

**Frustrert over boligmangel**

**SNÅSA: Det finnes svært få leiligheter og privatboliger til leie i Snåsa sentrum, og de kommunale leilighetene er enten utleid, for kostbare eller i bruk som flyktningboliger.**

**Torun Støbakk**

[**torun@snasningen.no**](mailto:torun@snasningen.no)

**Kjæresteparet Yngve Våg og Anne-May Knutsen har hatt hjemmeadresse hos hans foreldre i snart et år. Hele tiden har de lett etter noe å leie i Snåsa – uten hell.**

**– Vi har vært og kikket på stort sett alt som er både til salg og til leie, sier Våg.**

**De har begge jobb i Snåsa, men siden Anne-May fortsatt ikke har førerkort for bil, er de avhengig av å bo sentrumsnært. Private leiligheter i Snåsa sentrum er vanskelig å oppdrive. Kommunen bygde i fjor gjennomgangsboliger nettopp for å kunne skape flere leieenheter i Snåsa, men de fleste kommunale leilighetene i sentrum er nå utleid eller brukt som flyktningeboliger.**

**– Jeg har absolutt ikke noe imot at kommunen bosetter flyktninger, men det er jo irriterende at det ikke går an å finne boplass til unge folk som har lyst til å bo og jobbe her, sier Våg.**

**Boligmangel**

**De vet av totalt tre ledige leiligheter eller hybler i hele Snåsa. To av dem er kommunale – men den ene er ifølge Våg uaktuell fordi den ligger på Agle. Den andre leiligheten, som er på Gilstad, er for kostbar.**

**– Vi har vært og kikket på den, men den koster 7.000 kroner å leie i måneden. Dessuten er den uansett uaktuell fordi vi ikke har lov til å ha hund der, forklarer Anne-May, som sammen med kjæresten har hunden Siko.**

**Den ene private leiligheten de vet om, er en liten hybel uten eget soverom eller kjøkken. Det blir altfor trangt, mener paret.**

**– Folk vil sikkert tenke at det ikke er noe synd på oss, ettersom vi sier nei til leiligheter, men vi har faktisk lyst til å bo her i Snåsa så lenge vi får oss arbeid her. Da må vi ha en leilighet vi kan bo i, og ikke en bitte liten hybel, sier Våg.**

**Vurderer å flytte**

**De har ikke lyst til å kjøpe seg en bolig i Snåsa.**

**– Selv om det er å kaste penger ut av vinduet, er det mest gunstig for oss å leie akkurat nå. Det er ikke ønskelig, men må vi flytte fra Snåsa for å finne oss et sted å bo, så gjør vi det, sier Våg, som sier paret har begynt å kikke på leiligheter i nabokommunene Grong og Steinkjer.**

**Til høsten vurderer de begge å gå skole i tillegg til jobbene, og som mange andre unge har de ikke spikret planene for de kommende årene. Det er enda et argument mot å kjøpe.**

**– Vi hadde kanskje kunne vurdert å kjøpe noe i Snåsa, men vi vet jo ikke hvor vi er om noen år. Det er alltid en risiko å ta, for man vet jo ikke om man får solgt det eller ikke, sier Våg, som håper eventuelle private utleiere vil ta kontakt.**

**Klar over problemet**

**Rådmann Truls Eggen vet godt at det er vanskelig å finne seg boplass i sentrum, men sier kommunen jobber med å bøte på situasjonen.**

**– Vi har konstatert at vi har et boligbehov på mellom tjue og førti boliger i årene som kommer. Da skyldes det for det meste flyktninger, men vi er også fullstendig klar over behovene for den gruppen du nevner nå, sier han til Snåsningen.**

**– Vi har blant annet en prosess gående med de nye eierne på landbrukshuset, og også mot andre entreprenører som henvender seg til kommunen med ønske om områder for bygging.**

**– Den ene kommunale leiligheten de har kikket på kostet hele 7000 kr å leie. Det er vel dyrt for en leilighet i Snåsa?**

**– Problemet er at det koster like mye å bygge en leilighet i Snåsa som det gjør i Oslo. Snåsningene må bare venne seg på at det koster like mye å leie i Snåsa som i et pressområde, sier han.**

**OPPGITT: Anne-May Knutsen og Yngve Våg har lyst til å bo og arbeide i Snåsa, men finner ikke husrom.**

**VIL HA ORDENTLIG STED: Sammen med parets felles hund, «Siko», vil Anne-May og Yngve ha en skikkelig plass å bo i Snåsa. De er dermed frustrert over at leiemarkedet er nærmest ikke-eksisterende**