**- Gode svømmeresultater blant skolens yngste**

**De har svømmedilla**

**Snåsa: Første- og andreklassingene ved Snåsa skole er flinkere i svømming nå enn på lenge. Flere svømmer 200 meter uten problem.**

**MAGNHILD MONA**

[**firmapost@snasningen.no**](mailto:firmapost@snasningen.no)

**Det nyoppussede bassenget på Snåsa skole blir flittig brukt av elevene. Det gir gode resultater. Elevene har svømming en gang i uka i vinterhalvåret, noe som er langt mer enn tidligere. Med svømming som favorittfag og masse ståpåvilje klarte fem første- og andreklassinger 200meter-knappen.**

**Svømmeinstruktør Marit Belbo Strand er storfornøyd med svømmeanlegget, og mener det er et veldig fint opplæringsbasseng.**

**– Det at elevene får så tett oppfølging med svømming har nok en stor innvirkning på de gode resultatene, sier Strand.**

**Favorittfaget**

**Elevene er veldig ivrige på svømmingen, og de gir seg ikke før de har nådd målet de setter seg.**

**– Jeg kjører litt teknikktrening av og til, men de lærer mye på egen hånd, da de er veldig flinke til å sette seg mål, forteller Marit.**

**Sanitet en ga 1,5 millioner for å få til oppussingen av bassenget. Nå har sanitetsdamene gitt enda mer penger til å fornye svømmelekene - og splitter ny sklie, stor badering og «badepølser» er populært blant barna. Strand forteller at barna med disse lekene kan øve seg på hva man skal gjøre hvis man faller ut av en båt.**

**Flink svømmelærer**

**Andreklassing Isa Sørbakk er en av fem jenter som klarte svømmeknappen. Hun tror resultatet er så godt fordi barna har svømming veldig ofte.**

**– Jeg synes Marit er en flink svømmelærer, vi lærer mye av henne, sier førsteklassingen Dorothea Tomter.**

**De fem jentene som klarte svømte 200 meter er tydelig veldig stolte av det.**

**– Det er viktig å ikke være redd for dypet å tørre å prøve nye ting hvis man skal gjøre det bra, mener Dorothea.**

**Svømmehallen som sto ferdig i 2011 blir ikke brukt bare i skolesammenheng. Mange av elevene bruker bassenget aktivt på fritiden.**

**– Det at de bruker det utenom skolen er veldig positivt, mener Strand.**

**Svømmenymfer: Første- og andreklassingene ved Snåsa Skole trives godt i vannet.**

**Svømte 200 meter: F.v Nila Synneva Aasum, Emma Larssen, Isa Sørbakk, Dorothea Tomter og Nora Katrine Saur klarte 200 meters merket.**

**-------------------------------------------------------**

**Påskefrokost med linedans og sang**

**Slektningene fikk show til maten da skolen og barnehagen på Agle inviterte til påskefrokost.**

**Rolf Velde**

[**firmapost@snasningen.no**](mailto:firmapost@snasningen.no)

**Påsken er over oss – og de fleste av bygdas barnehager holdt sist uke påskefrokost eller lignende arrangement for foreldre og slektninger til elever ved skolen. Ved Snåsa Montessoriskole og –barnehage ble foreldre og slektninger invitert på en bedre frokost med underholdning til. Det skjedde på Bergkollen onsdag morgen. Arrangementet ble en hyggelig morgenstund før arbeidsdagen begynte, og barnehageungene virket riktig så scenevante. I tillegg danset alle skoleelevene linedans for de oppmøtte.**

**– Ungene har øvd på opptredenen de siste par ukene, forteller rektor Beate Ålmo ved Snåsa Montessoriskole.**

**Skolen og barnehagen på Agle har gjort det til en tradisjon å arrangere påskefrokost og de ansatte tar gjerne en ekstra tørn for å få det til.**

**Maten er lagd av skolens egen kokk, Anita Rygvold, mens enkelte ansatte møtte opp allerede kl. 07.00 for å hjelpe til med å gjøre gymnastikksalen på Bergkollen «selskapsklar».**

**– Det er hyggelig å gjøre noe felles for foreldre og besteforeldre til skole- og barnehagebarn, sier Ålmo.**

**SANG: Barnehagebarna sang for de oppmøtte**