**Påaske: 50 almetjh tjåanghkenin Aunsanisnie**

**Påaskelaampe bissh-gietjesne**

**Aunsan: Gaajhke aktine skïerhpe laampine eelki. Daelie Arne Håkon Moe aktem ellies påaskelaampem bissh-gietjesne bæssa sov voenen-årroejidie fïerhten påaskeiehkeden.**

Torun Støbakk

[**torun@snasningen.no**](mailto:torun@snasningen.no)

**Ij leah gåessie gænnah öörnedimmien bïjre bïeljelamme jallh såårneme bijjene Aunsanisnie, men akte aerpievuekie sjïdteme jieniebidie snåasehkidie. Daan jaepien medtie vïjhteluhkie almetjh sïetereveellese Omliesne böötin – jalhts væhtjedh-bïegke jïh nåake vearelde.**

**-Eah leah gaajhkesh mah leah bijjene vaeresne abpe påasken, jïh dah mah eah dam darjoeh, maehtieh diekie båetedh, Moe jïjtje buerkeste.**

**Öörnedæjja – maam jienebh «bissememïesterinie» leejjie dovne hïejine jïh reakedsbiejjine – påaskelaampem bissh-gietjesne bæssa dan njealjeden aejkien dan jaepien Aunsanisnie. Fïerhten jaepien sïrvebåanta Ragnar Omli aktem laampem öörnedæmman vadta.**

**Stabnjoeh laampe**

**Dïhte aerpievuekie påaskelaampem bissedh lea raaktan akte jöödiske vuekie, jïh lea dïhte laampe maam jöödah leekieh jïh byöpmedieh biejjien påaskefeesten åvtelen. Daate vuekie lea sïejhme orreme mænngan doh jöödah Egypteste vaanterdin, jïh edtja måjhtajehtedh guktie doh jöödah , gosse maeliem aktede laampeste bådtjadin sijjen oksesne, slyöhpin sijjen voestes reakadamme maanah bovvelamme åadtjodh, dennie låhkadinie vaejvesne maam Jupmele Egypten bijjelen seedti.**

**Religijovne ij leah akte bielie öörnedimmeste Aunsanisnie, jis edtjebe Moem jaehkedh:**

**-Gaajhke daate eelki gosse Ragnar Omli aktem laampem utni mij giedtiej bijjelen njulhtji. Dam leekimh jïh bissh-gietjesne bissimh akten jaepien. Gaajhkesh mah böötin dan jaepien amma tuhtjin daate lij akte hijven aerpievuekie, föörhkede.**

**Madtjeles**

**Gaajhkesh mah sijhtieh maehtieh öörnedæmman båetedh, jïh laavadahken dovne dajvenaajhterh jïh årrojh Omliesne jïh Gravbrøtesne desnie tjåanghkenin, lissine Moen voelph jïh fuelhkie.**

**Mearan doh geerve almetjh byöpmedin jïh don jïh dan bïjre soptsestallin, dellie maanah gïerestallin jïh lopmefeallojne gïehtelin dennie onne lopmesne mij lij aajmene.**

**Gosse ajve medtie gööktetjuetie meeterh bïjlegeajnoste, dellie jïjnjh eejhtegh smaave maanajgujmie öörnedæmman böötin.**

**-Ij daarpesjh maehtedh Birkebeinerrennet tjoejkedh juktie buektiehtidh diekie båetedh, raaktan. Jïh dle aaj luste ektesne årrodh, Moe jeahta, jïh lea madtjeles öörnedimmine.**

**BISSH-GIETJIEMIESTERE: Arne Håkon Moe bissieminie eelki njealjehts bijjelen uktsie, jïh laampem bissi goske tsåahka lij ovrehte golme. Gaajhkh doh 50 almetjh mah böötin åadtjoejin maejstedh.**

**LOPMEM NUHTJIN: Aunsanisnie lij annje nuekies lopme ihke Thea Sofie Moe Viken (4) jïh doh jeatjah maanah buektiehtin stååkedidh.**

**JIJNJH ALMETJH: Medtie vïjhteluhkie almetjh Aunsanasse böötin. Daesnie (g.b) Karina Zuza, Birgitte Omli jïh Melanija Zuza. Duekesne gaajhkh doh jeatjebh mah lin desnie.**

# Alternativ til tittel:

**Bisseme almetjidie geesi**