**Påske: 50 personer samlet seg i Aunsan**

**Grillet påskelam**

**Aunsan: Det startet med et umedgjørlig lam. Nå griller Arne Håkon Moe helstekt påskelam for sambygdingene hver påskeaften.**

**Torun Støbakk**

[**torun@snasningen.no**](mailto:torun@snasningen.no)

**Arrangementet i Aunsan er aldri blitt markedsført eller annonsert, men blitt en tradisjon for flere snåsninger. I år kom omtrent femti personer til setertunet i Aunsan innenfor Omlia – til tross for kald vind og surt vær.**

**– Det er ikke alle som ligger i høyfjellet hele påska, og for dem som ikke gjør det, går det an å komme hit i stedet, forklarer Moe selv.**

**Arrangøren – som av flere leies inn som "grillmester" i både bryllup og bursdager – griller påskelam i Aunsan for fjerde år i år. Hvert år donerer sauebonde Ragnar Omli et lam for anledningen.**

**Uvillig lam**

**Tradisjonen med å steke påskelam er egentlig jødisk, og er betegnelsen på lammet jøder slakter og spiser dagen før påskefesten. Skikken har vært vanlig helt siden jødene vandret ut av Egypt, og er til minne om hvordan jødene ved å smøre blodet til et lam på døren sin unngikk å få sine førstefødte drept under den tiende plage som Gud sendte over Egypt.**

**Religion har lite med arrangementet i Aunsan å gjøre, skal man tro Moe:**

**– Det startet med at Ragnar Omli hadde et lam som hoppet over gjerder. Det tok vi i hjel og grillet et år. Alle som kom det året var stort sett enige om at det var en fin tradisjon, ler han.**

**Fornøyd**

**Arrangementet er åpent for alle som vil, og samlet lørdag blant annet grunneiere og bosatte i Omlia og Gravbrøt, i tillegg til venner og familie av Moe.**

**Mens de voksne spiste og snakket sammen om løst og fast, utnyttet barna den lille snøen som var igjen til å kjøre akebrett og snøbrett.**

**Med bare et par hundre meter å gå fra bilvei, samlet arrangementet mange foreldre med små barn.**

**– Man trenger ikke å kunne renne Birkebeinerrennet for å kunne komme seg hit, akkurat. Og så er det jo sosialt, sier Moe, som selv er fornøyd med arrangementet.**

**GRILLMESTER: Arne Håkon Moe startet med grillingen kvart over ni, og stekte det til i 15-tiden. De rundt 50 oppmøtte fikk alle smake.**

**UTNYTTET SNØEN: I Aunsan lå det fortsatt akkurat nok snø til at Thea Sofie Moe Viken (4) og de andre barna fikk leke seg.**

**FOLKSOMT: Omtrent femti personer møtte opp i Aunsan. Her er (f.v) Karina Zuza, Birgitte Omli, og Melanija Zuza. I bakgrunn er resten av de oppmøtte.**

**Alternativ til tittel:**

**Grilling trakk folk**