**Swing-feebere Snåasesne**

**BERGKOLLEN: Vielie goh göökteluhkie learoevyljehke geerve almetjh jïh noerh åadtjoejin daanhtsoejuelkiem nuhtjedh daan hïeljen swingkuvsjesne.**

**Magnhild Mona**

[**firmapost@snasningen.no**](mailto:firmapost@snasningen.no)

**Daan hïeljen Snåsa Events swingkuvsjem öörnedi Bergkollesne dejtie mah eah swingem maehtieh – mænngan goh jienebh snåasehkh leah dagkeres kuvsjen mietie gihtjeme. Leejjeme bïhkedæjjajgujmie Ogndaleste kuvsje akte stoerre suksesse sjïdti.**

**Imponeradamme**

**Swingbïhkedæjja Kim Roar Dahl tuhtji doh snåasehkh leah væjkele, jïh tuhtjie dah varke lierieh.**

**– Jalhts jeenjesh eah leah pryöveme daanhtsoehtidh aarebi, dah leah gaajh væjkele, Dahl veanhta, mij aarebi lij bïhkedæjja båeries Ogndal rockeklubbesne.**

**Gellie paarrh swingkuvsjese båetieh. Men eah læjhkan åadtjoeh ektesne daanhtsoehtidh iktesth. Gaajhkesh mah leah meatan tjuerieh gidtjh daanhtsoeguejmiem målsodh juktie ånnetji dehtie murreds-sovneste båetedh, dïhte akte bielie lïerehtimmeste.**

**– Jeenjesh lierieh ajve sijjen paarrebieline daanhtsoehtidh, men enn jis edtjh oktegh feestesne mïnnedh, dellie faahketji ij naakenem utnieh mejnie maahtah daanhtsoehtidh, Dahl jeahta.**

**Jeenjesh kuvsjen mietie gihtjeme**

**Tommy Borgen mietie Snåsa Events’sne dellie jïjnjh snåasehkh swingkuvsjen mietie gihtjeme Snåsesne – juktie daan hïeljen kuvsje ij sån dïhte minngemes kuvsje sjïdth maam evente-sïelte hööltie.**

**– Dan åvteste daate kuvsje lea dejtie mah eah maehtieh daanhtsoehtidh, edtjebe pryövedh aktem kuvsjem öörnedidh dejtie mah maehtieh, mænngan daan jaepien, Borg jeahta.**

**Jalhts kuvsje lij gaajhkide aalteredåehkide dellie lij jeenjemes geerve almetjh mah sïjhtin meatan årrodh.**

**Daerpies feestesne**

**Dïhte nööremes mij lij meatan kuvsjesne lij Brita Dahl mij tjïjhtjeden klaassesne vaadtsa. Dïhte sïjhti meatan årrodh kuvsjesne juktie lïeredh daanhtsoehtidh åvtelen noereskuvlesne aalka.**

**–Im gåessie gænnah swingem daanhtsoehtamme aarebi, juktie joekoen luste dam pryövedh, Brita jeahta.**

**Dïhte veanhtah satne sæjhta nåhtoem utnedh swingdaajrojste gosse edtja aelkedh feestine mïnnedh.**

**Akte jeatjah almetje mij lij meatan lij Janka Berg. Dïhte lij joekoen madtjeles kuvsjine, jïh daajra satne sæjhta nåhtoem utnedh kuvsjeste båetijen aejkien.**

**– Gaajh ovrovne feestesne mïnnedh jis ij maehtieh daanhtsoehtidh, dan åvteste sjæjsjalim kuvsjesne meatan årrodh, Janka Berg soptseste.**

**Eadtjohke: Jarri Starman jïh Irena Dudkova leah eadtjohke lïeredh swingem daanhtsoehtidh**

**Daanhtsoe-aavoe: Gaajhkesh mah lin meatan lin eadtjohke lïeredh swingem daanhtsoehtidh, jïh jeenjesidie lij vihkielommes swingem lïeredh juktie dam feestesne daanhtsoehtidh.**

**………………………………………………………………………**

**Geerve almetji haaskoeh tjöönghkin**

**Vinjebakken maanagïerten maanah sijhtieh jarnge edtja tjaebpies sjïdtedh suehpeden 17.beajjan.**

**Torun Støbakk**

**torun@snasningen**

**Minngemes duarstan såemies njieljien- jïh vïjhten jaepien båeries maanah haaskoeh tjöönghkin geajnoen mietie Vinjebakken maanagierteste jarngen gåajkoe. Gosse dah smaave fueregh Stallbakken gåajkoe böötin dellie lin joe golme åesiestimmiepåassenh deavhteme. Doh ovmessie aath mejtie gaavnin lin orrejaepierakehth, tjastepaehpere, jïh maanaj lustese – akte påassene dïeves bïnjebaajhkeste.**

**–Mijjieh dam darjobe dan åvteste suehpeden 17.b, Mathea Bergsmo (4) jeahta voengesplaerien barkijasse.**

**– Gïeh sån dah mah haaskojde sleengkieh vïenhth?**

**– Nov lea sån geerve almetjh, Mathea veanhta. Ij leah daate voestes jaepien maanagïertemaanah jarngesne suehpeden 17. beajjan sjeakoeh. Raaktan heannede fïerhten jaepien suehpeden 1.b. bijre.**

**– Mahte goh akte aerpievuekie sjïdteme dejtie båarasommes maanide maanagïertesne, maanagïertebarkije Evy Øverli buerkeste.**

**Dïhte veanhta maanah vuejnieh dah aktem nåhtoem siebriedahkese darjoeh dehtie barkoste maam darjoeh – jïh maanah tuhtjieh vihkeles dah eah edtjh haaskoeh sleengkedh bïjre jarkan. Gosse dam jeahteme, dellie vaallah dïhte vïenhth dah maanah dah, mah leah doh vïerremes sådterh.**

**– Mijjieh ånnetji maanajgujmie soptsestamme jïh pryövebe dejtie haestedh geerve almetjidie jiehtedh dah eah edtjh haaskoeh sleengkedh, Øverli jeahta.**

**JÏJNJE HAASKOE: (g.b.) Jonas Fjerstad (5), Ola Mojaren Alstad (4), Erik Nikolai Hermann (4), Mie Elise Øverli (4) jïh Mathea Bergsmoe (4) varke golme åesiestimmiepåassenh haaskojne deevhtin dejnie vaenie tjuetie meeterinie maanagïerten luvhtie Stallbakken gåajkoe.**