**Swingfeber på Snåsa**

**BERGKOLLEN: Godt over tjue lærevillige voksne og ungdommer fikk i helga  svingt dansefoten på swingkurs.**

**Magnhild Mona**

[**firmapost@snasningen.no**](mailto:firmapost@snasningen.no)

**I helga arrangerte Snåsa Events swingkurs for nybegynnere på Bergkollen – etter at flere snåsninger hadde etterspurt et slikt kurs. Med innleide instruktører fra Ogndal ble kurset en stor suksess.**

**Imponert**

**Swinginstruktør Kim Roar Dahl er imponert over snåsningene, og synes de lærer fort.**

**– Selv om mange ikke har prøvd å danse før, klarer de seg veldig bra, mener Dahl, som har en fortid som instruktør i gamle Ogndal rockeklubb.**

**Mange par møter opp på swingkurs. Det betyr ikke at de får danse sammen hele tiden. Deltakerne må nemlig skifte dansepartner for å komme litt ut av komfortsonen; det er en del av læringen.**

**– Mange lærer seg å danse bare med partneren sin, men hva om du skal på fest alene, da har du plutselig ingen å danse med, sier Dahl.**

**Stor etterspørsel**

**Ifølge Tommy Borg i Snåsa Events har mange snåsninger etterspurt swingkurs på Snåsa – så helgas kurs blir neppe det siste kurset eventbyrået holder.**

**– Siden dette kurset er for nybegynnere skal vi prøve å få til et kurs for viderekomne senere i år, sier Borg.**

**Selv om kurset var ment for alle aldersgrupper var det flest voksne som hadde meldt seg på.**

**Nødvendig på fest**

**Den yngste deltakeren på kurset var sjuendeklassingen Brita Dahl. Hun melde seg på kurset fordi hun ville lære seg å danse til hun begynte på ungdomsskolen.**

**– Jeg har aldri danset swing før, så det er veldig morsomt å prøve det, sier Brita.**

**Hun tror hun får mye utbytte av swingkunnskapene når hun skal begynne å gå på fest.**

**En annen deltaker var Janka Berg. Hun var veldig fornøyd med opplegget, og er sikker på at hun kommer til å få bruk for det i fremtiden.**

**– Det er utrolig kjedelig å dra på fest uten å kunne danse, derfor bestemte jeg meg for å melde meg på kurset, forteller Janka Berg.**

**Ivrige: Jarri Starman og Irena Dudkova er ivrige på å lære seg å danse swing.**

**Danseglade: Alle deltakerne var ivrige på å lære seg å danse swing, og for mange var det viktig å lære det slik at de kunne danse på fest.**

**Plukket voksnes søppel**

**Barnehagebarna i Vinjebakken vil ha det fint i sentrum til 17. mai.**

**Torun Støbakk**

**torun@snasningen**

**Sist torsdag plukket en håndfull fire- og femåringer søppel langs vegen fra Vinjebakken barnehage og til sentrum. Da småtrollene nådde Stallbakken hadde de allerede fylt tre bæreposer. Blant funnene var nyttårsraketter, ispapir, og – til barnas fascinasjon – en pose full av hundedritt.**

**– Vi gjør det fordi det er 17. mai, forklarer Mathea Bergsmo (4) til lokalavisas utsendte.**

**– Hvem er det som kaster søppel da?**

**– Det er nok voksne, tror Mathea.   Dette er ikke det første året barnehagebarna rydder i sentrum til 17. mai. Faktisk skjer det hvert år rundt 1. mai.**

**– Det er nærmest blitt en tradisjon for de eldste barna i barnehagen, forklarer barnehageansatt Evy Øverli.**

**Hun har inntrykk av at barna ser samfunnsnytten av arbeidet de gjør – og barna er selv opptatt av at de ikke skal kaste fra seg søppel.  Når det er sagt tror heller ikke hun at det er barna som er de verste synderne.**

**– Vi har snakket litt med barna og prøver å oppfordre dem til å si ifra til voksne om at de ikke skal kaste søppel også, sier Øverli**

**MYE ROT: (f.v) Jonas Fjerstad (5), Ola Mojaren Alstad (4), Erik Nikolai Hermann (4), Mie Elise Øverli (4), og Mathea Bergsmo (4) fylte kjapt tre bæreposer med søppel på de få hundre metrene fra barnehagen til Stallbakken.**