**Ålkene jïjjedin tjuatsaldahkesne**

**SNÅASE:   
Idtji Snåasen 4H tjåetskemem jïh tjuatsaldahkem seatedh gosse ålkene jïjjedin daan hïeljen juktie 4H-biejjiem heevehtidh.**

**Magnhild Mona**

[**firmapost@snasningen.no**](mailto:firmapost@snasningen.no)

**Fïerhten jaepien 4H-biejjie heevehtamme sjædta suehpeden 4.b., jïh golme jaepieh siebrie lea skreejreme 4H-sijjiedåehkieh biejjiem heevehtidh ålkene åeredh. Dah 4H-noerh Snåasen 4H’sne haestemem veeltin minngemes laavadahken – jalhts vïjhte millimeeterh lopmeste lin deavesne jïjjen åvtelen. Laavadahken iehkeden doh noerh Sandnes-njuanese böötin, ryöjredamme ålkene årrodh tjuatsaldahkesne.**

**Ij leah voestes aejkien. Dah noerh Snåaseste lin meatan kampanjesne aaj dæjman, men dellie juelkietjengkerebaanesne Viosesne åerjiejin, jïh vearelde lij buerebe. Men læjhkan lin eajhnadovveme ålkene åeredh.**

**–Nov sån gaajh tjåetskeme sjædta, juktie im rikti daejrieh man jïjnjem mijjieh buektiehtibie åeredh, 4H-noere Sofia Gouissem vïenhti jïjjedimmien åvtelen.**

**Dastegh vearelde ååpsen nåake sjïdti, dah aktem låavthgåetiem tseegkin mïsse dah noerh meehtin tjaangedh gosse doh vïerremes lopmemåekieh böötin.**

**–Edtjem pryövedh ålkene åeredh abpe jïjjem, men jis fer nåake sjædta dellie gujht sïjhtem låavthgåetesne åeredh, åvtehke Erik Moum Snåasen 4H’sne jeehti, mij bïjvelesvaarjoeh meatan vaalteme juktie bïjvedh.**

**Dåehkien raeriestæjja Dagrunn Onsaker Moum soptseste jïjnje soejkesjimmie jïjjedimmine, jïh dåehkien ståvroe lea soejkesjimmietjåanghkoeh åvtelhbodti åtneme.**

**–Naakede daehtie lïerehtimmeste daejnie jïjjedimmine lea amma soejkesjidh, Moum soptseste.**

**Darjomh lin aaj soejkesjamme laavadahken iehkiedasse – jïh akte dejstie mah lin meatan åadtjoeji pryövedh man vihkeles reaktoe vaarjoeh meatan utnedh gosse jaavran gahtji, gosse edtji kaanovasse tjihkedidh. Dellie maaje dam haestemem veelti maam Facebook’sne åådtjeme – gidtjh laavkodh.**

**Murriedin: (g.b) Jørgen Lorvik Hansen, Halvor Moum jïh Sofia Gouissem murriedin jalhts vearelde ij lij dej bielesne.**

**Jaavran gahtji. Åvtelen dïhte hïnni kaanoven sïjse tjihkedidh Martin Selliås jaavran gahtji.**

**Mahte 300 000 kråvnah Snåasensieltide**

**Göökte Snåasensïelth sjïere jïjnjh beetnegh tjïelteste åadtjoeh**

**Torun Støbakk**

[**torun@snasningen.no**](mailto:torun@snasningen.no)

**Evteben dæjstan tjïelten åejvieladtjeraerie jååhkesji mahte 300 000 kråvnah vedtedh tjïelten jielemefoenteste golme Snåasentjïeltide. Stööremes dåarjoe Audun Austli åadtjoeji, tjoejestudijovesne ToneMakeriet, mij ållesth 160 000 kråvnah tjïelteste åadtjoeji sïelteevtiedæmman. Snåsavann AS, mij soejkesjeminie poehteletjaetsiem Snåaseste doekedh, 120 000 kråvnah dåarjojne åadtjoeji tjïelteste. Beetnegh edtjieh aktene piloteprosjektesne maarkedebarkose åtnasovvedh – jïh edtja gaskem jeatjah aktem småskala dievhtemesijjiem maeksedh «Sæjhta hijven såaltjebigkeme jïh maarkededoekeme Snåasese årrodh jis buektehte aktem tjïelke eatnemedorjesem daebpede doekedh dovne daennie laantesne jïh ålkoelaantesne», tjïelten åejvieladtjeraerie sov buerkiestimmesne tjaala.**

**Goh Snåsningen minngemes våhkoen tjeeli, aaj dïhte aadtjen aalkeme sïelte «Ditt Gründergeni AS» 25 000 kråvnah tjïelteste åadtjoeji. Gaajhkh doh golme sïelth raaktan beetnegh ohtsedin regijovnaale jielemefoenteste Sisnjelds Nåamesjevuemesne, men gosse jielemefoente nyöjhki dåarjoem vedtedh gööktide daejstie golme sïeltijste, tjïelte tjoeri beetnegh vedtedh sov jïjtse jielemefoenteste.**

**Jeenjemes åadtjoeji: Audun Austli tjoejestudijovesne ToneMakeriet lij dej gründeri gaskem mij jeenjemes tjïelteste åadtjoeji.**