**Sov ute i snøværet**

**SNÅSA: Snåsa 4H trosset kulden og snøværet da de i helga sov ute for å feire 4H-dagen.**

**Magnhild Mona**

[**firmapost@snasningen.no**](mailto:firmapost@snasningen.no)

**4h-dagen feires hvert år 4. mai, og i tre år har organisasjonen prøvd å få lokale 4H-klubber til å feire dagen med å sove ut. 4H-ungdommene i Snåsa 4H tok utfordringen sist lørdag – selv om det natten før lå fem millimeter nysnø på bakken. Lørdag kveld møtte ungdommene opp på Sandnestangen, klare for å tilbringe natten ute i snøvær.**

**Det er ikke første gang. Snåsaungdommene var med på kampanjen også i fjor, men da sov de på fotballbanen i Viosen, og været var bedre.  De var likevel fast bestemt på å sove ute.**

**– Det kommer nok til å bli veldig kaldt, så jeg vet ikke helt hvor mye soving det blir, mente 4H-er Sofia Gouissem i forkant av overnattingen.**

**I tilfelle været virkelig skulle bli ille satte de opp en lavvo ungdommene kunne krype inn i når de verste snøbygene kom.**

**– Jeg skal prøve å sove ute i hele natt, men blir det for ille kommer jeg nok til å legge meg i lavvoen, sa leder Erik Moum i Snåsa 4H, som selv hadde tatt med seg varmekjeldress for å holde varmen.**

**Klubbrådgiver Dagunn Onsaker Moum forteller at det ligger mye planlegging bak overnattingen, og at klubbstyret har hatt planleggingsmøter i forkant.**

**– Litt av læringa med denne turen ligger i det å planlegge, forteller Moum.**

**Det var også lagt opp til aktiviteter lørdag kveld – og en av deltakerne fikk prøvd seg litt på det å ha med riktig klær da han falt i vannet i det han skulle klatre opp i en kano. Dermed tok han like gjerne Facebook-utfordringen han hadde fått - nemlig å bade.**

**Koste seg: (f.v.) Jørgen Lorvik Hansen, Halvor Moum og Sofia Gouissem koste seg selv om været ikke var helt på deres side.**

**Falt i vannet: Før han rakk å komme seg opp i kanoen falt Martin Selliås i vannet.**

**Nesten 300 000 til snåsabedrifter**

**To Snåsabedrifter får spesielt store summer fra kommunen.**

**Torun Støbakk**

[**torun@snasningen.no**](mailto:torun@snasningen.no)

**Forrige tirsdag sa formannskapet ja til å gi nesten 300 000 kroner fra kommunens næringsfond til tre Snåsa-bedrifter. Størst del av potten fikk Audun Austli i  lydstudioet Tone-Makeriet, som fikk totalt 160 000 kroner fra kommunen til bedriftsutvikling. Videre fikk også Snåsavann AS, som har planer om å selge flaskevann fra Snåsa, 120 000 kroner i støtte fra kommunen. Pengene skal brukes på et pilotprosjekt for markedsarbeidet - og skal blant annet finansiere et småskala tappeanlegg. «Det vil ligge god omdømmebygging og markedsføring for Snåsa i å få distribuert et rent naturprodukt herfra både innenlands og internasjonalt», skriver formannskapet i sin begrunnelse.**

**Som Snåsningen skrev sist uke, fikk også den nyoppstartede bedriften «Ditt Gründergeni AS» 25 000 kroner fra kommunen. Egentlig søkte alle de tre bedriftene om penger fra regionalt næringsfond i Indre Namdal, men da næringsfondet sa nei til to av tre bedrifter måtte kommunen gi penger fra sitt eget næringsfond istedet.**

**Fikk mest: Audun Austli i lydstudioet ToneMakeriet var blant gründerne som fikk mest fra kommunen.**