**Møter kulturministeren**

**KARASJOK: Sametingspresident Aili Keskitalo (NSR) tror ikke det er sannsynlig at prosjektet får penger i revidert nasjonalbudsjett, men håper de borgerlige innfrir til høsten.**

**Torun Støbakk**

[**torun@snasningen.no**](mailto:torun@snasningen.no)

**Fredag møter den nye sametingspresidenten, som kommer fra partiet Norske Samers Riksforbund, kulturminister Thorild Widvey (H). Da skal hun blant annet diskutere en bevilgning til Saemien Sijte i Snåsa. Det store byggeprosjektet har ligget på departementets bord i flere år, men ble flere ganger neglisjert av den rødgrønne regjeringen, som i utgangspunktet skulle gi penger til prosjektet over statsbudsjettet.**

**Høy prioritet**

**Keskitalo forsikrer om at prosjektet har høy prioritet fra sametingets side.**

**– Det står høyt oppe på sakslista vår, og det har det gjort i enhver kontakt med regjering og kulturdepartementet nå etter regjeringsskiftet. Vi er opptatt av at det her årelange arbeidet med saemien sijte når målet og avsluttes på en verdig måte, sier Keskitalo til Snåsningen.**

**Hun er klar over at det sørsamiske miljøet både i og utenfor Snåsa reagerte med stor skuffelse da den rødgrønne regjeringen la fram sitt siste statsbudsjett i fjor høst. Forklaringen fra daværende sameminister Rigmor Aasrud (Ap) var at kostnadsberegningene på prosjektet måtte kvalitetssikres ytterligere før prosjektet fikk pengestøtte.**

**Forståelse**

**Akkurat det har sametingspresidenten forståelse for.**

**– Problemet med prosjekter som dette, er at de tar så lang tid. Man kommer inn i en slags sirkel, hvor regnestykkene blir gamle. Når det er sagt synes jeg Kulturdepartementet og Statsbygg burde gått de rundene i tide, slik at det ikke ble brukt som et argument for å ikke gi bevilgningen, sier Keskitalo.**

**Hun er glad for at bygget man planlegger er så stort som det faktisk er, men sier det viktigste argumentet for å få på plass et slikt bygg er å sikre en forsvarlig drift av museet.**

**Hun mener likevel ikke at prosjektet – som har en kostnadsramme på cirka 230 millioner – bør nedskaleres.**

**Satser på neste budsjett**

**– Det vil jeg advare mot, for jeg tror dessverre ikke at nye runder vil føre til at bygget kommer på plass raskere. Når man først har lagt disse premissene til grunn for prosjektet så langt, må man være stø i kursen og kjøre det løpet som Kulturdepartementet og Statsbygg har lagt opp til, sier Keskitalo.**

**Hun ser fram til å ta opp det planlagte bygget med den nye kulturministeren.**

**– Jeg ser fram til at noen skjærer gjennom politisk og viser at det er vilje til å satse på et sørsamisk praktbygg, sier hun.**

**– Hvor fort mener du den nye borgerlige regjeringen bør innfri?**

**– Jeg mener det bør ligge til rette for at vi ser et endelig vedtak nå i forbindelse med statsbudsjettet som kommer til høsten. Jeg vet at mange tenker seg at det skal komme allerede på revidert statsbudsjett, men slike beslutninger tas som regel ikke i forbindelse med budsjettrevisjon. Hvis vi får et slikt vedtak i løpet av grunnlovsjubileumsåret kan vi være fornøyd, avslutter sametingspresidenten.**

**HØSTEN ER HÅPET: Sametingspresident Aili Keskitalo (NSR) mener det er lite sannsynlig å håpe på at det kommer penger til nye Saemien Sijte over revidert nasjonalbudsjett. Foto: Jan Roger Østby, Sametinget.**

**-       Tapene øker år etter år**

**I Luru reinbeitedistrikt ligger det så langt an til en tapsprosent blant kalvene på over femti prosent.**

**lornts eirik Gifstad**

**[lornts@snasningen.no](mailto:lornts@snasningen.no" \t "_blank)**

**– Det blir verre og verre år etter år så lenge rovdyrstammen får lov til å øke. Vi har selvsagt årlige svingninger som følge av værforhold og lignende, men hovedsakelig kan vi nok si at sammenhengen mellom rovdyrtallene og tapstallene er ganske entydige, sier Jøran Jåma (bildet) i reinbeitedistriktet.**

**Selv om de ikke kan være helt sikre på hvor store tapene vil bli, ligger det an til at de har mistet mer en annenhver kalv som ble født denne sesongen.**

**– I sommer så det ut som om vi kunne ligge an til et tap på omkring 50 prosent blant kalvene i vårt beitedistrikt, men etter siste telling lå det nærmere 60 prosent. Helt sikre på tallene kan vi selvsagt ikke være før mot sommeren, forklarer Jåma.**

**Like før jul ble det søkt om fellingstillatelse på en jerv i Luru reinbeitedistrikt, tillatelsen ble innvilget men ingen jerv ble felt i perioden. Jåma regner likevel med at de kommer til å legge inn en ny søknad i nærmeste fremtid.**

**– Det ble ikke felt noen jerv hos oss nå i denne perioden, men det ble heller ikke gjennomført organisert jakt som sådan. Vi søker på fellingstillatelse slik at vi kan ha den klar for å skyte jerv hvis det oppstår en skadesituasjon med reinflokken, så vi kommer nok til å søke på nytt om ikke så lenge. Jeg mener vi i reindriftsnæringen burde hatt en stående fellingstillatelse på jerv, slik at vi kunne tatt ut dyr i en eventuell skadesituasjon uten at vi skulle behøve å søke, avslutter Jåma.**