**Kultuvreministerem gaavnesje**

**KARASJOHKA: Saemiedigkiepresidente Aili Keskitalo (NSR) ij seapan vïenhth prosjekte beetnegh åadtjoeh staeriedamme nasjovnaalebudsjedtesne, men gegkeste dah borgereles beetnegh dåarjoeh tjaktjese.**

**Torun Støbakk**

[**torun@snasningen.no**](mailto:torun@snasningen.no)

**Bearjadahken dïhte orre saemiedigkiepresidente, mij Nöörjen Saemiej Rïjhkesiebreste båata, kultuvreministerem gaavnesje, Thorild Widvey (Å). Dej aamhtesi gaskem mejtie edtjieh digkiedidh lea dåarjoe Saemien Sijtese Snåasesne. Dïhte stoerre bigkemeprosjekte lea departemeenten buertesne gællasjamme gellie jaepieh, men lea gellien aejkien nyöjhkesovveme dehtie rööpseskruana reerenasseste, mij aalkoelistie edtji beetnegh prosjektese dåarjodh staatebudsjedten bijjelen.**

**Jolle våaroehtimmie**

**Keskitalo tjirkie prosjekte jolle våaroehtimmiem åtna saemiedigkien bieleste.**

**–Dïhte lea guhkene bijjene mijjen aamhteselæstosne, maam aaj orreme fïerhten aejkien mijjieh reerenassine jïh kultuvredepartemeentine gaskesadteme, daelie reerenassemålsomen mænngan. Mijjieh tuhtjebe vihkeles dïhte guhkies barkoes Saemien Sijtine, mij gellie jaepieh vaaseme, sov ulmiem jaksa jïh aktem vyörtegs galhkuvem åådtje, Keskitalo Snåsningese jeahta.**

**Dïhte ojhte daajra dïhte åarjelsaemien byjrese dovne Snåasesne jïh Snåasen ålkolen gaajh håajnoes sjïdti gosse dïhte rööpseskruana reerenasse sov minngemes staatebudsjedtem böökti dæjmetje tjaktjen. Dellie dan aejkien saemieministeristie, Rigmor Aasrud (Bk), buerkiesti lij daerpies kvaliteetem prosjektese vielie gorredidh, åvtelen prosjekte meehti beetnehdåarjoem åadtjodh.**

**Guarka**

**Raaktan dam saemiedigkiepresidente guarka.**

**–Dïhte dåeriesmoere prosjektigujmie goh daate, lea dah dan guhkiem ryöhkoeh. Dellie akten såarhts gievlien sïjse båata, gusnie ryöknemestuhtjh båeries sjidtieh. Gosse daate lea jeahtasovveme dle tuhtjem Kultuvredepartemeente jïh Statsbygg lin byöreme dejtie barkojde aarebi dorjeme, guktie idtji argumentine åtnasovvh juktie dåarjoem nyöjhkedh, Keskitalo jeahta.**

**Dïhte geerjene ihke gåetie maam soejkesjeminie lea dan stoerre goh raaktan lea, men jeahta dïhte vihkielommes argumente aktem dagkeres gåetiem buektiehtidh, lea aktem eensi gïehtelimmiem museumeste gorredidh.**

**Ij læjhkan vïenhth prosjekte – man åasa lea medtie 230 millijovnh kråvnah – byöroe ånnanidh.**

**Jaahkoem åtna mubpien budsjedtese**

**– Dam sïjhtem narhtelidh, juktie gaatesjem im vïenhth orre boelhkh sæjhta gåetiem verkebe buektiehtidh. Gosse easkah daejtie premisside våaroemasse bïejeme prosjektese daan mearan, tjuara stinkes årrodh jïh fulkesidh dam soejkesjem maam Kultuvredepartemeente jïh Statsbygg leah soejkesjamme, Keskitalo jeahta.**

**Dïhte aavode dam soejkesjamme gåetiem digkiedidh dejnie orre kultuvreministerinie.**

**– Manne aavodem goske naaken dam politihkeles sjæjsjalimmiem vaalta jïh væljoem vuesehte beetnegh dåarjodh akten åarjelsaemien göögkeles gåatan, jeahta.**

**–Man varke datne vïenhth dïhte orre borgerles reerenasse byöroe beetneh dåarjodh?**

**– Manne vïenhtem mijjieh byörebe aktem minngemosth nænnoestimmiem vuejnedh dennie båetije staatebudsjedtesne daan tjaktjen. Manne daajram jeenjesh vienhtieh dïhte byöroe båetedh joe staeriedamme staatebudsjedtesne, men dagkerh sjæjsjalimmieh eah sån vaaltasovvh budsjedtestaeriedimmesne. Jis aktem dagkeres nænnoestimmiem åadtjobe maadthlaakeheevehtimmiejaepien dle maehtebe madtjeles årrodh, saemiedigkiepresidente minngemosth jeahta.**

**JAAHKOEM ÅTNA TJAKTJESE: Saemiedigkiepresidente Aili Keskitalo (NSR) veanhta ij leah sjyöhtehke gegkestidh beetnegh dan orre Saemien Sijtese båetieh dan staeriedamme nasjovnaalebudsjedten bijjelen. Guvvie: Jan Roger Østby, Saemiedigkie.**

**-       Teehpemh læssanieh fïerhten jaepien**

**Låarten sïjtesne vååjnoe goh miesiej teehpemeprosente lea bijjelen vïjhteluhkie prosenth.**

**lornts eirik Gifstad**

[**lornts@snasningen.no**](mailto:lornts@snasningen.no)

**– Vïerrebe vïerrebe sjædta fïerhten jaepien dan guhkiem juvretjïerte åådtje læssanidh. Mijjieh hævvi jeerehtsh utnebe fïerhten jaepien vearolden jïh plearoeh tsiehkiej gaavhtan, men åajvahkommes maehtebe mih jiehtedh ektiedimmie juvrelåhkoen jïh teehpemetaali gaskem lea naa aktelaaketje, Jøran Jåma (guvvie), Låarten sïjteste jeahta.**

**Jalhts dah eah annje leah eevre seekere man stoerre dah teehpemh sjidtieh, dle vååjnoe goh dah leah vielie goh fïerhten mubpien miesiem dasseme mij reakasovvi daan boelhken.**

**– Daan giesien dle vååjni goh miesieteehpeme ovrehte 50 prosenth sjïdti mijjen sïjtesne, men minngemes ryöknemen mænngan lij mahte 60 prosenth. Hævvi ibie maehtieh eevre seekere årrodh guktie taalh sjidtieh giesien vööste, Jåma buerkeste.**

**Jåvli åvteli luhpien bïjre ohtsin gierhkiem vuetjedh Låarten sïjtesne, dah luhpiem åadtjoejin men idtjin naan gierhkiem vuetjieh dan boelhken. Jåma læjhkan aervede dah sijhtieh aktem orre ohtsemem seedtedh naa varke.**

**– Idtjimh naan gierhkiem vuetjieh daan boelhken, men idtjim naan öörnedamme vijremem utnieh gænnah. Mijjieh vuetjemeluhpiem syökebe, guktie maehtebe gierhkiem vuetjedh jis dïhte krievvien sïjse båata, guktie mijjieh sïjhtebe varke ikth vielie syökedh. Manne vïenhtem mijjieh mah båatsosne lin byöreme aktem tjåadtjoen vuetjemeluhpiem åtneme gearhkan, guktie limh maahteme gierhkiem vuetjedh jis dïhte skaaram dorje, bielelen mijjieh limh daarpesjamme dan bïjre syökedh, Jåma minngemosth jeahta.**