**Kultuvre: Lyjhkedihks teaterevuasahtalleme Snåasen siebriedahkegåetesne**

**Våajnoes jïh tjaebpies**

**Snåase: Guessieh Raavrevihkeste viehkiehtin savkam dievhtedh dennie fååmijes vuasahtallemisnie «Mon lean duhát jagi».**

**lornts eirik gifstad**

[**lornts@snasningen.no**](mailto:lornts@snasningen.no)

**Vuasahtalleme «Mon lean duhát jagi» jallh “Manne stoerretjuetie jaepieh» lea akte fååmijes vuasahtalleme mij vihkeles aamhtesh bæjjese vaalta saemiej histovrijen bïjre. Vååjni goh vuartasjæjjah Snåasesne aaj stuhtjem lyjhkin, jïh jïjnjh guessiejgujmie gaskem jeatjah Raavre-svihkeste, siebriedahken savka eevre dïeves sjïdti.**

**Scenografije**

**Histovrije soptsesåvva dovne laavlomen, joejken, musihken, dorjehtimmien jïh ij goh unnemes scenografijen tjirrh guvviejgujmie kulissine mah aktem åajvoeh 3D-effektem vedtieh, jïh dovne aajmoem jïh sisvegem jarkelieh aktene hijven laavenjostosne dovne musihkine jïh dorjehtæjjajgujmie.**

**Gietskie**

**Dorjehtæjjadåehkesne aaj aktem dorjehtæjjam gietskiebistie gaavnimh, Marja Lisa Thomasson, mij ektiedimmiem åtna dovne Snåasese jïh Raavrevihkese. Thomasson lea frilans-dorjehtæjja jïh lea akte dejstie govhte dorjehtæjjijste mah leah meatan stuhtjesne.**

**– Hævvi lea luste diekie båetedh jïh spealadidh dan jïjnjh åehpies almetjidie, jïh mijjieh joekoen gijhteles ihke Saemien Sijte lea nuepiem mijjese vadteme diekie båetedh, Thomasson jeahta.**

**Snåase ij lij raaktan meatan læstosne dej sijjiejgujmie gåabph teateredåehkie edtji mïnnedidh, men Saemien Sijtesne gujht dejtie reaktoe laejkide gaavnin, jïh aktem lissie tjöödtjestimmiem buektiehtin geajnosne. Teatere joe bïjre jarkan mïnnedamme göökte askh jïh galhkuve lea suehpeden minngiegietjesne.**

**– Mijjieh mïnnedeminie suehpeden minngiegietjien raajan, jïh edtjebe aaj Stuehkien jïh Kirunan gåajkoe åvtelen mijjieh galhkebe, Thomasson soptseste.**

**Hijven**

**Mænngan goh gellene lehkesne orreme vuasahtalleminie, dorjehtæjja maahta ajve hijven bïevnesi bïjre soptsestidh mejtie åådtjeme daehtie stuhtjeste.**

**– Goh dorjehtæjja åadtjoem kanne govledh dam mij lea hijven, men jeenjesh mijjese båetieh mænngan stuhtjem vuajneme jïh mijjem gijhtieh seamma tïjjen goh jiehtieh dej gïknjelassh leah båateme histovrijeste, Thomassen jeahta.**

**Histovrije: Saemiej histovrije aalkoven raejeste daanbaelien gæmhpoen raajan gruvaj vööste lij akte dejstie aamhtesijstie mij soptsesovvi vuasahtallemisnie mij göökte tæjmoeh ryöhki.**

**Teekste: Dïhte mij saemiengïelesne jeahtasovvi aaj jarkoestamme sjïdti sveerjen gïelese, goh soptsese jallh teekste mij våajnoes sjïdti kulissine.**

**Golme gaatosne:**

**Maam tuhtjh dorjehtimmien bïjre?**

**Anita Dunfjeld Aagård, Snåase:**

**– Akte hijven dorjehtimmie, jïh joekoen lyjhkim dah dovne noerhte- jïh åarjelsaemien pleentin seamma stuhtjesne. Væjkele dorjehtæjjah jïh lissine tjahkan sjïdtim kulisside vuartasjidh mah iktemearan jarkesin, guktie lij akte hijven elliesvoete .**

**Marti B Opland, Snåase:**

**– Joekoen hijven. Hijven dorjehtimmie jïh gaajh jïjnje histovrije saemien kultuvren bïjre man bïjre idtjim aarebistie daejrieh, gaskem jeatjah dïhte kristeles misjovne noerhtene jïh guktie lij Nöörjen, Sveerjen jïh saemiej gaskemsh dellie.**

**Signe Jåma, Raavrevihke:**

**– Joekoen åajvoeh, tjaebpies dorjehtimmie jïh hijven sisvege. Aaj ånnetji sjïere gosse dorjehtæjja meatan gietskiebistie (Marja Lisa Thomassen, Jorun, mïerhk.) maam aarebistie damtebe.**