**Kultur: Populær teateroppsetnig i Snåsa samfunnshus**

**Visuelt og vakkert**

**Snåsa: Tilreisende fra Røyrvik var med på å fylle amfiet i Snåsa til randen under den sterke forestillingen «Mon lean duhátjagi».**

**lornts eirik gifstad**

**[lornts@snasningen.no](mailto:lornts@snasningen.no" \t "_blank)**

**Forestillingen «Mon lean duhátjagi» eller «Jag är tusen år» som den er oversatt til på Svensk, er en sterk forestilling som tar opp sentrale temaer innenfor samenes historie. Stykket så også ut til å falle i smak hos publikum på Snåsa, og med en god del tilreisende fra blant annet Røyrvik ble amfiet i samfunnshuset fylt til randen.**

**Scenografi**

**Historien blir fortalt gjennombåde sang, joik, musikk, skuespill og ikke minst scenografi med prosjiserte bilder på kulissene som gir en flott 3D-effekt og endrer både stemning og innhold i godt samspill med både musikk og skuespillere.**

**Lokal**

**I skuespillerensemblet fant vi også en lokal skuespiller, Marja Lisa Thomasson, som har tilknytning til både Snåsa og Røyrvik. Thomasson er frilans skuespiller og er en av seks skuespillere som deltar i stykket.**

**– Det er selvsagt flott å komme hit for å spille foran så mange kjente, og vi er svært takknemlige for at Saemien Sijte har gjort det mulig for oss å komme hit, sier Thomasson.**

**Snåsa var egentlig ikke på turnéruten til teatertruppen, men på Saemien Sijte fikk de dradd i noen tråder og fikk til en ekstra stopp på veien. Teateret har allerede vært på turne i et par måneder og avslutter sin rundtur i slutten av mai.**

**– Vi turnerer helt fram til slutten av mai og skal blant annet innom Stockholm og Kiruna før vi er ferdige, forteller Thomasson.**

**Positivt**

**Etter å he gjestet mange steder med forestillingen forteller skuespilleren om utelukkende positive tilbakemeldinger på stykket.**

**– Som skuespiller får jeg kanskje høre bare det som er positivt, men det er mange som kommer bort til oss etter at stykket er ferdig og takker oss samtidig som de sier at de har blitt rørt av historien, sier Thomasson.**

**Historie: Historien til samefolket helt fra begynnelsen frem til nåtidens kamp mot gruvedrift var blant det som ble fortalt gjennom den to timer lange forestillingen.**

**Tekst: Dialogen som gikk på samisk ble også oversatt på svensk, enten som tale eller tekst som ble vist på kulissene.**

**Tre på gata:**

**Hva synes du om skuespillet?**

**Anita Dunfjeld Aagård, Snåsa:**

**– Et bra skuespill, og jeg likte spesielt det at de blandet både nord- og sørsamisk språk i samme oppsetningen. Det var flinke skuespillere og i tillegg ble jeg sittende og se på kulissene som stadig endret seg, så det var en bra helhet.**

**Marti B Opland, Snåsa:**

**– Det var kjempebra. Det er bra skuespill og veldig mye historie om den samiske kulturen som jeg ikke viste om fra før, blant annet dette med den kristne misjonen i nord og forholdet mellom Norge, Sverige og samene på den tiden.**

**Signe Jåma, Røyrvik:**

**– Det var helt fantastisk, flott skuespill og bra innhold. Det er også litt spesielt når det er med lokale skuespillere (Marja Lisa Thomasson journ.anm.) som vi kjenner fra før.**