**Ta hensyn til «andungene»**

**Snåsa: Etter en intensiv periode med kjøring i skolegården slippes mopedelevene i disse dager løs i trafikken.**

**lornts eirik gifstad**

[**lornts@snasningen.no**](mailto:lornts@snasningen.no)

**Assisterende rektor Sissel Dyrstad ved Snåsa skole betegner det som vårens vakreste eventyr - og for de involverte er det nok også en ganske stor hendelse. Den praktiske delen av mopedføreropplæringen for tiendeklassingene ved Snåsa skole er i gang. I skolegården putrer tohjulinger mellom kjegler på asfalten. Snart skal de få prøve seg ut i trafikken. Når det skjer håper kjørelærer Arne Formo at de andre trafikantene tar hensyn til dem.**

**– Vi på to hjul blir ofte litt lett å overse. Selv om vi terper mye på dette med plassering i kryss og rundkjøringer, er det viktig at bilistene er obs på at vi er ute på veien, sier han.**

**Gjensidig**

**Med Formos motorsykkel i spissen og tre «andunger» på slep, tar ekvipasjen ofte plass i trafikkbildet. Siden mopedene kun går cirka 45 km/t, kan det av og til by på utfordringer for blant annet lastebilsjåfører som vil forbi.**

**– Det at man viser hensyn i trafikken er selvsagt gjensidig, og vi skal legge oss ut og slippe trafikken forbi når det er klart. Det har allikevel hendt at vi har opplevd stygge forbikjøringer, og det er noe vi for all del ønsker å unngå, sier Formo.**

**Rolf Andersen har stått for trafikalt grunnkurs og skolegårdskjøringen, mens Arne Formo har den praktiske kjøringen i trafikken.**

**Tilbake på lynvisitt**

**Førstnevnte har nemlig ikke rukket å ta det nødvendige kurset ennå. Dermed fikk pensjonisten Formo komme tilbake på en lynvisitt for å ta trafikkrunden.**

**– Jeg synes det er lærerikt og moro, så det var helt greit å hjelpe dem med dette, sier Formo, som har vært med på mopedopplæringen på Snåsa helt siden den startet på 70-tallet.**

**Formo er med andre ord en veteran i skolekjøring. Med over 30 år bak seg, har han nok lært opp de fleste som kjører moped i Snåsa.**

**Siste kull**

**Årets kull med «andunger» blir dermed Formos siste, og et raskt overslag viser at han nok har hatt over 600 mopedelever i løpet av karrieren.**

**– Det har vært veldig gøy, så litt vemodig er det, sier Formo.**