**Åarjelsaemien nedte-tv:m aalka /Jon Isak (27) åarjelsaemien nedte-tv:m aalka**

**SNÅASE: –Mijjieh vïenhtebe daerpies, redaktööre Jon Isak Lyngman Gælok (27) jeahta.**

**Torun Støbakk**

[**torun@snasningen.no**](mailto:torun@snasningen.no)

**Jon Isak Lyngman Gælok Snåaseste lea mïetsken raejeste dæjman journalistine barkeme julevsaemien Nouraj-TV:se Divtasvuodnesne. Daelie sïelte 220 000 kråvnah dåarjojne åådtjeme Noerhte-Trööndelagen fylhkentjïelteste juktie web-TV-saadtegidie aaj åarjelsaemien gïelese vijriedidh. Dan åvteste dïhte noere Snåaseste – mij åarjelsaemien, noerhtesaemien jïh julevsaemien soptseste, redaktöörine sjædta.**

**– Ajve numhtie sjïdti, Gælok jïjtje jeahta redaktööreaalkoven bïjre.**

**Gamte**

**Mïetsken gegkeste nedtesæjroem gaervies utnedh, man nomme NoeriTV. Desnie sæjhta videovh darjodh jïh bæjhkoehtidh mah edtjieh åarjelsaemien noeride årrodh.**

**–Mijjieh tjarke lyhkesamme Nuoraj-TV:ine, jïh mijjese lij iemie åarjese vijriedidh. Hævvi ibie mijjieh eevre seekere, men vïenhtebe daerpies, dïhte jeahta dan åarjelsaemien TV-råajvarimmien bïjre.**

**– Maam vïenhth gosse jeahtah tjarke lyhkesamme?**

**– Mijjieh daejrebe gaajhkh julevsaemien leah unnemes aktem tæjmoem Nuoraj-TV:m vuartasjamme. Ij naan plearoeh åarjelsaemien faalenasse daelie gååvnesh, juktie nov gujht aavoedibie guktie almetjh aktem dagkeres faalenassem dåastoeh, jeahta.**

**Orre videovh dorje**

**Gosse Snåsningem Gælokem råaki måantan, mij sïejhmedelaakan Divtasvuodnesne orre, dellie lij Snåasesne juktie åvtelhbodti videovh darjodh dan orre nedtesæjrose. Dïhte edtja gaajhkem utnedh goh saernieh jïh sketsjah jïh portrehth. Ulmie lea aktem ov-byjjes interaktijve sijjiem sjugniedidh gusnie maehtieh sijjen visjovnem illedh: Saemiengïelem darjodh goh akte fryöjstehke jïh innovatijve gïele noeride, maam maahta nuhtjedh hïejmen jïh skuvlen ålkoli».**

**–Mijjen syjhtedasse lea saemien almetjidie. Dam maahtah tjaeledh tjåårvemevæhtine duekesne, Gælok jeahta.**

**Dïhte lissehte:**

**– Syjhtedasse lea lustestalledh dan jïjnje gåarede, jïh dle åadtjobe vuejnedh maam buektiehtibie.**

**Tipsh sæjhta**

**Gælok lea akte dejstie göökte barkijijstie Nuoraj-TV:sne, jïh dïhte aajnehke mij edtja nedte-TV-barkojne barkedh åarjelsaemien gïelesne. Annjebodts edtja kontovresijjiem Divtasvuodnesne utnedh – men nov sån veanhta maahta sjyöhtehke sjïdtedh åarjese juhtedh mænngan. Annjebodts dah nuekies beetnegh åådtjeme juktie dam prosjektem juhtedh goh akte pryöveprosjekte bieliejaepiem, lissine Nuoraj-TV:se. Jis pryöveprosjektine lyhkesieh, dellie gegkiestieh dåarjoem guhkiebasse åadtjodh. Gælok aaj gegkeste dïhte åarjelsaemien byjrese Snåasesne sæjhta aati bïjre tipsadidh mejgujmie maahta barkedh.**

**- Mov ulmie lea ovrehte aktem videovem bæjhkoehtidh våhkoen, jïh tipsh badth daarpesjem jalhts mov leah såemies åssjalommesh, jeahta.**

**NOERE REDAKTÖÖRE: Jon Isak Lyngman Gælok (27) Snåaseste njieptjiej bæjjese goetsedeminie NuorajTV-konsepten sisnjelen. Daelie redaktööre åarjelsaemien nedte-tv:se man nomme NoeriTV.**

**LYHKESAMME. Fïerhte julevsaemie lea unnemes aktem tæjmoem Nuoraj-TV:m vuartasjamme. Daelie Jon Isak Gælok gegkeste NoeriTV åarjelsaemien gielesne seamma lyjhkedihks sjædta. Sjeermedumpe: NuorajTV.no**

**SKAEPIEDIHKS: Jon Isak Lyngman Gælok lea aarebi barkeme saemien maana-TV:sne, goh lïerehtæjja NRK:sne jïh meatan orreme dennie saemien tv-seerijesne «Pulk».**