**Starter sørsamisk nett-tv / Jon Isak (27) starter sørsamisk nett-tv**

**SNÅSA: – Vi mener det er behov for det, sier redaktør Jon Isak Lyngman Gælok (27).**

**Torun Støbakk**

[**torun@snasningen.no**](mailto:torun@snasningen.no)

**Jon Isak Lyngman Gælok fra Snåsa har siden august i fjor jobbet som journalist for lulesamiske Nuoraj-TV i Tysfjord. Nå har selskapet fått 220 000 kroner i støtte fra Nord-Trøndelag fylkeskommune til å utvide webTV-satsingen også til sørsamisk. Dermed rykker snåsaungdommen – som snakker sørsamisk, nordsamisk, og lulesamisk, opp som redaktør.**

**– Det ble bare sånn, sier Gælok selv om redaktørdebuten.**

**Vidt**

**I august håper han å ha nettsiden NoeriTV ferdig. Der vil han lage og publisere videoer beregnet på sørsamisk ungdom.**

**– Vi har hatt enorm suksess med Nuoraj-TV, og for oss var et naturlig ekspansjonsområde sørover. Vi kan så klart ikke vite det sikkert, men mener det er behov for det, sier han om den sørsamiske TV-satsingen.**

**– Hva menes med enorm suksess?**

**– Vi vet at alle lulesamer har sett minst en time på Nuoraj-TV. Det finnes ikke noe lignende sørsamisk tilbud i dag, så vi er så klart spent på hvordan det blir tatt imot, sier han.**

**Lager nye videoer**

**Da Snåsningen møtte ham mandag var Gælok, som til vanlig er bosatt i Tysfjord, i Snåsa for å forhåndsprodusere videoer til den nye nettsiden. Den skal inneholde alt fra nyhetsreportasjer til sketsjer og portretter. Målet er å skape en uformell interaktiv arena hvor de kan oppfylle sin visjon: «Å gjøre samisk til et attraktivt og innovativt språk for ungdom, som kan brukes utenfor hjemmet og skolen»**

**– Ambisjonen vår er samisk til folket. Det kan du skrive med utropstegn bak, sier Gælok.**

**Han supplerer:**

**– Ambisjonen er å ha det mest mulig gøy, så får vi se litt hva vi får ut av det.**

**Vil ha tips**

**Gælok er en av to ansatte i Nouraj-TV, og den eneste som skal jobbe med nett-TV-satsingen på sørsamisk. Foreløpig skal kontorplassen hans være i Tysfjord – men han utelukker ikke at det kan bli aktuelt å flytte sørover på sikt. Foreløpig har de fått støttepenger nok til å drive satsingen som et halvårig prøveprosjekt i tillegg til Nuoraj-TV. Hvis prøveprosjektet slår an, håper de at støtten kan bli videreført. Gælok håper at også det sørsamiske miljøet i Snåsa vil tipse om ting han kan jobbe med.**

**- Jeg har mål om å publisere omtrent en video i uka, og er avhengig av å få tips selv om jeg har en del ideer liggende,  sier han.**

**UNG REDAKTØR: Jon Isak Lyngman Gælok (27) fra Snåsa klatrer oppover i gradene innen NuorajTV-konseptet. Nå er han redaktør for sørsamisk nett-tv ved navn NoeriTV.**