**Ij gåessie gænnah dan gellie govhth vadteme**

**Snåasen skuvle: Lohkehtæjja Berit Smestad mahte tjoeperdeminie dehtie stoerre barkoste maam learohkh darjoeh sijjen bieliejaepielaavenjassine.**

**Torun Støbakk**

[**torun@snasningen.no**](mailto:torun@snasningen.no)

**Fïerhten jaepien doh learohkh mah låhkedem klaassem orrijieh Snåasen skuvlesne aktem bieliejaepielaavenjassem deelledh kåanste- jïh vætnoefaagesne.**

**- Åajvoeh**

**Daan jaepien laavenjasse madtjeldahta kåanste- jïh vætnoelohkehtæjja Berit Smestadem, mij ij gåessie gænnah vuajneme learohkh dan åajvoeh daeverh dorjeme.**

**–Joekoen hijven lohkehtæjjine årrodh gosse faagem dan itjmieslaakan vaeltieh, Smestad jeahta.**

**Daelie doh daeverh, mejtie learohkh låhkadinie klaassesne leah dorjeme, leah vuesiehtamme skuvlesne. Dej daeveri gaskem lea gaajhke, goh gïerve gurreme abpesh, påasteskaavtegestatijve, keramihke, nejpieh, broderijh jïh måaladamme guvvieh.**

**Klaassen åarjelsaemien learohkh aaj gaptah, goelkegaamegh jïh tjohpem dorjeme.**

**Åajvoeh gapta**

**– Sïejhmelaakan manne aktem åarjelsaemien gaptam åtnam, men lastoem utnim Jukkasjärvigaptam gåarodh dan åvteste tjidtjie dam åtna, Anne-Marja Kristine Joma (15) jeahta, mij lea aktem dejstie gaptijste gååreme maam maahta vuejnedh.**

**– Im raaktan lyjhkh gåarodh, jïh dan åvteste vielie fïnkesi goh manne vïenhtim. Manne gujht muvhth hïeljh nuhtjeme, myöte.**

**Lohkehtæjja lea gaajh madtjeles gaptine.**

**– Daate lea åajvoeh vætnoe. Daate amma gïerve gåarodh! Smestad jeahta, mij tuhtjie luste vuejnedh doh åarjelsaemien learohkh daamtaj sijhtieh maam akt jïjtsh kultuvreste darjodh.**

**Jolle daltese**

**Lohkehtæjja geerjene ihke lea jollehke. Raaktan doh jeanatjommes learohkh klaassesne karakteeride vïjhte jallh govhte åadtjoeh. Læjhkan ånnetji tjoeperde.**

**–- Vååjnoe doh gaajhkesh leah gaajh jïjnjem daejnie barkeme. Im gåessie gænnah dan jïjnjh govhte-karakteerh vadteme, Smestad jeahta.**

**Dïhte tjïerteste låhkede klaasse lea akte fuehpies jaepie – jïh ij leah hijven jis kåanste- jïh vætnoelaavenjasse fer jïjnjem tïjjem vaalta dejstie jeatjah skuvlefaagijste.**

**– Sæjhta badth aaj nåake årrodh naakanidie jis vienhtieh mijjieh veanhtadibie dah aaj dagkeres aath darjoeh goh daate, Smestad vuasahtallemen bïjre jeahta.**

**Dïhte learoehkidie prosjektine viehkiehtamme vætnoelohkehtæjjine ektine, mij lea Iver Kippe.**

**ÅAJVOEH (g.b) Inga Emilie Joma jïh Elle Irmelin Bientie Aasvold åarjelsaemien daeverh vytnesjin sijjen bieliejaepielaavenjasside. Inga aktem tjohpem jïh goelkegaamegh gåaroeji, mearan Elle Irmelin gaptam gåaroeji.**

**JÏJTSE GAPTA: Anne-Marja Kristine Joma (15) sïjhti Jukkasjärvi-gaptam gåarodh bieliejaepieprosjektese. Lohkehtæjja Berit Smestad gaajh madtjeles.**

**GIERVE: Jeenjesh lea abpesh gårreme gïerve möönsterinie jïh siegkies laejkine. Daesnie (g.b.) Ingrid Hafskjold (15) aktene jïjtjedorjeme abpesisnie setesdalsmöönsterinie, jïh Maria G. Mona (15) mij aktem abpesem gårreme selburosajgujmie siegkies laejkine.**