**Har aldri gitt så mange seksere**

**Snåsa skole: Lærer Berit Smestad er nesten bekymret over hvor mye innsats elevene legger ned i sin halvårsoppgave.**

**Torun Støbakk**

[**torun@snasningen.no**](mailto:torun@snasningen.no)

**Hvert år må avgangselevene ved Snåsa skole levere en halvårsoppgave i kunst- og håndverksfaget.**

**- Stas**

**Årets oppgave imponerer kunst- og håndverkslærer Berit Smestad, som aldri har sett så høyt nivå på elevlagde gjenstander.**

**– Det er veldig stas å være lærer når de tar faget så på alvor, sier Smestad.**

**Tingene tiendeklasseelevene har lagd, er nå stilt ut på skolen. I samlingen er alt fra intrikat strikkede gensere til postkassestativ, keramikk, kniver, broderi, og malerier.**

**Klassens sørsamiske elever har også laget kofter, samisk fottøy og lue.**

**Avansert kofte**

**– Jeg har egentlig sørsamisk kofte til vanlig, men hadde lyst til å lage en Jukkasjärvi-kofte fordi det er det mammaen min har, forklarer Anne-Marja Kristine Joma (15), som har laget en av koftene som er stilt ut.**

**– Jeg er egentlig ikke så glad i å sy, så det tok veldig mye mer tid enn jeg trodde. Det gikk med en del helger, innrømmer hun.**

**Læreren er imponert over koften.**

**– Det er avansert håndverk. Dette er vanskelig å sy, altså!, sier Smestad, som synes det er artig å se at de sørsamiske elevene ofte vil lage ting fra egen kultur.**

**Høyt nivå**

**Læreren er glad for at nivået er høyt. Faktisk får de fleste elevene i klassen femmere eller seksere. Hun er imidlertid også en smule bekymret.**

**– Det virker som om alle har lagd ned enormt mye arbeid. Jeg har aldri noen gang gitt så mange seksere, sier Smestad.**

**Hun påpeker at tiende klasse er et travelt år – og at det er uheldig om kunst- og håndverksoppgaven går utover andre skolefag.**

**– Dessuten vil det være uoverkommelig for noen hvis de tror at det forventes at de lager sånt som dette, sier Smestad om utstillingen.**

**Hun har hjulpet elevene med prosjektet sammen med sløydlærer Iver Kippe.**

**IMPONERENDE: (f.v) Inga Emilie Joma og Elle Irmelin Bientie Aasvold lagde sørsamiske bruksgjenstander til sine halvårsoppgaver. Inga har lagd en sørsamisk lue (tjohpe) og skaller (goelkegaamegh), mens Elle Irmelin har lagd en sørsamisk kofte.**

**EGEN «GAPTA»: Anne-Marja Kristine Joma (15) bestemte seg for å lage en egen Jukkasjärvi-kofte til halvårsprosjektet. Det imponerer lærer Berit Smestad.**

**INTRIKAT: Mange har strikket gensere med avansert mønster og tynt garn. Her er (f.v.) Ingrid Hafskjold (15) i en egenprodusert genser med setesdalsmønster, og Maria G. Mona (15), som hadde strikket en genser med selburoser med tynt garn.**