**Bød på sunn mat og hjerterom**

**SANSEHAGEN: Snåsas unge sanitetskvinner utførte sist uke sitt første oppdrag. Målet er å gjøre like mye godt for bygda som de eldre sanitetsdamene, på sin egen måte.**

**Torun Støbakk**

[**torun@snasningen.no**](mailto:torun@snasningen.no)

**Forrige tirsdag serverte fire kvinner fra Unge Snåsa Sanitet (USS) sunn wok, fruktspyd og hjemmelagde rundstykker til et titalls psykisk funksjonshemmede, som et ledd i det nyoppstartede folkehelseprosjektet Ut på Tur Aldri Sur.**

**Prosjektet, som er startet opp av Marthe og Joralfs hjelpefond, har som mål å skape aktiviteter for funksjonshemmede og går i fem andre kommuner i tillegg til Snåsa.**

**– Jeg ser litt opp til den eldre garden i saniteten og alt de har gjort. Håpet er at vi kan klare å bidra like mye som de har til å gjøre ting i bygda, sier Gro Synnøve Nilsen i den nyoppstartede sanitetsforeningen.**

**Emelisenta Radinaite er enig.**

**– Det er godt å kunne hjelpe andre, sier hun.**

**– Fornøyd**

**Sammen med USS-damene Gittana Radiniene, og Bodil Klev Urstad serverte de Ut på tur-deltakerne i Snåsa sansehage. Før kveldsmaten i sansehagen, hadde deltakerne gått fra sentrum.**

**Maten virket å smake, og stemningen var god blant de oppmøtte.**

**– Jeg er fornøyd, jeg ja, sier Heidi Kveli, som var en av de oppmøtte.**

**Nye ideer**

**Ideen med å stille opp for Ut på tur-prosjektet fikk USS-medlem Bodil Klev Urstad, som er en av omtrent tjue personer som er med i den nye sanitetsforeningen. Hun har nemlig vært med å planlegge hvordan Ut på Tur-prosjektet skal gjennomføres i Snåsa, gjennom jobben som koordinator for folkehelse- og friskliv i Snåsa kommune.**

**– Jeg synes det er veldig fint at v i kan bruke sansehagen, den er jo åpen for alle, sier Klev Urstad.**

**De unge sanitetsdamenes første oppdrag blir sannsynligvis ikke det siste. ambisjonen er å gjøre gode ting – på en litt annen måte enn de eldre sanitetsdamene.**

**– Vi vil prøve å tenke litt nytt, for det er mange som sitter inne med gode ideer. Håpet er at vi vises litt mer etter hvert, sier Gro S. Nilsen.**

**SERVERTE: Gro S. Nilsen serverte mat i sansehagen sist tirsdag. På bildet er (f.v) pleier Tora Mollan, Rolf Heistad, Jon Birger Mona, Heidi Marie Kveli, og Gro Nilsen.**

**FØRSTE OPPDRAG: (f.v) Bodil Klev Urstad, Gro Synnøve Nilsen, Emelisenta Radinaite, og Gittana Radiniene tok på seg utførelsen av USS sitt første oppdrag. De håper å vises mer i framtiden.**

**GOD STEMNING: Jon Birger Mona og Heidi Marie Kveli koste seg med maten. - Jeg er fornøyd jeg ja, sier Heidi.**

**-       Tror vi må ha helt ny vegløsning**

**Bostad: Snåsaordføreren er innstilt på å gjøre noe med Bostadlivegen så fort flerbrukshallen er ferdig.**

**Torun Støbakk**

[**torun@snasningen.no**](mailto:torun@snasningen.no)

**Hun sier hun skjønner frustrasjonen til naboene i området. Snåsningen skrev sist uke at naboene i Bostadlia har jobbet for bedre veg i tjue år, uten å få gehør. Nå er vegen dårligere enn noensinne. Ordføreren er imidlertid enig med teknisk sjef Ola Sørhøy i Snåsa kommune i at det er lite kommunen kan gjøre før det er avklart hvordan vegen på Flatbostad skal legges i forbindelse med bygging av flerbrukshallen. Hallbyggingen skal etter planen starte neste år.,**

**– Det er ikke bare noen hundre tusen som trengs hvis denne vegen skal rustes opp. Det er snakk om en stor påkostning. Det vi ser er at vi aller helst vil ha en helt ny vegløsning for området, sier ordfører Vigdis H. Belbo i Snåsa.**

**I tillegg til at den gamle vegen er i dårlig stand, mener kommunen nemlig at det er for mye trafikk langs Strandvegen i Viosen – som altså er vegen Bostadlivegen munner ut i.**

**– Du er innstilt på å ta tak i dette når flerbrukshallen er ferdig?**

**– Ja, men først må vi danne oss et klart bilde over hvordan vegen skal ligge ved flerbrukshallen.**

**FORSTÅR: Snåsa-ordfører Vigdis Hjulstad Belbo (Sp) sier hun forstår naboenes frustrasjon over den dårlige vegen.**