Varke bigkeme gaervies

AGLE: Goske skuvle aalka dïhte orre skuvlebielie edtja gaervies årrodh. Daan raajan learohkh jïjtje tjuerieh viehkiehtidh.

TORUN STØBAKK

[torun@snasningen.no](mailto:torun@snasningen.no)

dïhte orre skuvlebielie Snåasen Montessoriskuvlesne lea medtie tjuetie kvadraatmeeterh stoerre, jïh skuvlese aktem orre dåehkietjiehtjelem vadta jïh aaj lutnjedahkem, orre ohtjegåetiem jïh aktem orre stoerre gåårvedstjiehtjelem.

Juhtemem eelki

Dæjmetje tjaktjen kroehkemebarkoe eelki. Måantan daan våhkoen learohkh eelkin buertieh guedtedh dehtie båeries klaassetjiehtjielistie orre tjiehtjielasse.

 – Joekoen hijven sjædta orre klaassetjiehtjelem åadtjodh. Mijjieh gujht dam båeries iktesth nuhtjeme, Ingrid Sandnes jeahta (11) mij govhtede klaassesne vaadtsa tjaktjese.

- Aavoedibie

Skuvlen rektovre Beate Ålmo aaj dam tuhtjie.

– Mijjieh dïsse aavoedamme guhkiem, jïh vïenhtebe hijven sjædta stuerebe sijjiem åadtjodh, dïhte juhtemen bïjre måantan jeahta.  
Guhkiem skuvle fer vaenie gåårvedstjiehtjelem åtneme. Seamma tïjjen skuvle aktem jïebne lissiehtimmiem åtneme learoehkijstie.  
 – Ulmie lea gaajhke edtja eevre gaervies årrodh goske skuvle aalka. Mijjieh gegkiestibie dam buektiehtidh, Ålmo jeahta.

Jïjtjevyljehke barkoe

Leejjeme entreprenöörh, dej gaskem Jan Åge Øyen leah dam jeanatjommesem dorjeme barkoste dejnie orre skuvlebieline. Barkijh jïh eejhtegh aaj jïjtjevyljehke barkeme. Gaskem jeatjah dah leah måaladamme jïh viehkiehtamme gruvsem vuejedh gosse kroehkemebarkojne gïehtelin dæjmetje tjaktjen.

– Almetjh leah gaajh væjkele orreme viehkiehtidh, rektovre tuhtjie. Bigkemen åasa lea 3 millijovnh kråvnah jïh dam buektiehtamme finansieradidh viehkine beetnegh löönedh jïh beetnehvadtesi tjïrrh.

GUEDTEMEVIEHKIE: Jesper Velde Gartland viehkehteminie akten orre klaassetjiehtjelen åvteste.

BARKOEKAARRH: Martin Tømmerås jïh Torjus Tyldum viehkiehtin buertieh guedtedh dehtie båeries dåehkietjiehtjielistie mubpene etasjesne dan orre tjiehtjielasse orrebielesne.

Tom Erik (23) murrede maanagiertesne

BREIDE: Snåasen aajnehke kaarre mij maanagïertesne barka læjhkan kaarrh barkoevoelpine vaajtele.

lornts eirik gifstad

[lornts@snasningen.no](mailto:lornts@snasningen.no)

Dejstie 25 barkijijstie Snåasen maanagiertine, dellie dïhte 23 jaepien båeries Tom Erik Smestad aajnehke kaarre. dïhte gidtjh dam barkoegeajnoem veelji mij ij leah aerpievuekien mietie, goh maana- jïh noerebarkije. Ij leah gåessie gænnah saangerdamme.

– Akte gaajh jeereldihkie jïh murreds barkoe, Smestad jeahta.  
Jalhts joekoen jïjnjh nyjsenæjjah barkosne, Smestad hijvenlaakan barkosne murrede maanagiertesne Breidesne. Maanah aaj tuhtjie hijven aktem kaarrem utnedh maanagiertesne.

– Goh kaarre maanagiertesne dle sån vielie lyjhkedihks sjædta maanaj luvnie. Mijjieh gujht naan jeatjah ïedtjh utnebe jïh jeatjah aath hæhtadibie mejtie maanah lyjhkoeh, Smestad soptseste.

Jalhts nyjsenebarkijigujmie maanagiertesne tråjjede, lij læjhkan sïjhteme naan vielie kaarrh barkoevoelpine utnedh.

jïjtje veanhta baalhkadaltese maahta akte fåantoe årrodh man åvteste vaenebh kaarrh veeljieh maanagiertesne barkedh.

– Dah sån vielie ööhpehtimmiem vaeltieh juktie maanavaarjelimmien jïh jeatjah buerebe maakseme barkoej sisnjeli barkedh, Smestad veanhta.

Oktegh: Tom Erik Smestad (23) hijvenlaakan murrede goh aajnehke kaarrebarkije Snåasen tjïelten maanagïertine, men gegkeste jienebh kaarrh maanagïertebarkose syökoeh. Daesnie (g.b.) Anette Sagmo, Katrina Østborg, Anita Kjensteberg, Iren Nilsen Johannessen, Berit Austli, Emma Engstrøm. Mia Mediaas Vegset, Oline Onsøien, Tom Erik Smestad, Natalie Noem Myhre, jïh Ingeborg Jørstad Kristiansen.