Snart i mål med utbygging

AGLE: Til skolestart skal den nye skolefløya stå ferdig. Til da må elevene

selv ta i et tak.

TORUN STØBAKK

[torun@snasningen.no](mailto:torun@snasningen.no)

Den nye skolefløya på Snåsa Montessoriskole er omtrent hundre kvadratmeter

stor og gir skolen et nytt grupperom, heis, nytt toalett og en ny stor

garderobe.

Startet flyttingen

 Gravearbeidene startet i fjor høst. Mandag denne uken begynte elevene med

flytting av pulter fra gammelt til nytt klasserom.

 – Det blir veldig fint å få nytt klasserom. Vi har liksom brukt det gamle

bestandig, sier Ingrid Sandnes (11), som er sjetteklassing til høsten.

- Gleder oss

 Det synes også skolerektor Beate Ålmo.

 – Vi har gledet oss på dette lenge, og tror det vil bli godt å få litt mer

plass, sier hun om flyttingen mandag.

 Skolen har i mange år hatt for lite garderobeplass. Samtidig har skolen

hatt en jevn økning i elever.

 – Målet er at alt skal stå helt ferdig til skolestart. Det håper vi å få

til, sier Ålmo.

Dugnad

 Det meste av arbeidet med den nye skolefløya er gjort av innleide

entreprenører, deriblant byggmester Jan Åge Øyen. Ansatte og foreldre har

imidlertid også hatt dugnad. Blant annet har de malt og hjulpet til med

gruskjøring i forbindelse med gravearbeidene i fjor høst.

 – Folk har vært veldig flink til å stille opp, mener rektoren. Utbyggingen

har en kostnadsramme på 3 millioner kroner og er er finansiert ved

låneopptak og pengegaver.

BÆREHJELP: Jesper Velde Gartland tar i et tak for nytt klassrom.

ARBEIDSKARER: Martin Tømmerås og Torjus Tyldum hjalp til med å flytte pulter

fra det gamle grupperommet i andre etasje til det nye i nyfløya.

Tom Erik (23) stortrives i barnehagen

BREIDE: Snåsas eneste mannlige barnehageansatt ønsker seg likevel mannlige

kolleger.

lornts eirik gifstad

[lornts@snasningen.no](mailto:lornts@snasningen.no)

Av 25 ansatte i Snåsas barnehager, er 23 år gamle Tom Erik Smestad eneste

mann. Han valgte nemlig den utradisjonelle yrkesveien barne- og

ungdomsarbeider. Det har han ikke angret på.

– Det er en veldig variert og trivelig jobb, sier Smestad.

Til tross for et meget kvinnedominert arbeidsmiljø stortrives Smestad i

jobben på barnehagen på Breide. Barna setter også pris på å ha en mann i

barnehagen.

– Som mann i barnehagen blir man automatisk ekstra populær blant ungene. Vi

har nok litt andre interesser og finner på litt andre ting som fenger

ungene, forteller Smestad.

Selv om han trives godt sammen med den kvinnelige staben ved barnehagen,

hadde han godt kunne tenkt seg å få flere mannlige kollegaer.

Selv tror han at lønnsnivået kan være en medvirkende årsak til at færre menn

velger å jobbe i barnehage.

– De tar nok mer utdanning for å kunne jobbe innen barnevern og andre bedre

betalte stillinger, tror Smestad.

Alene: Tom Erik Smestad (23) trives godt som den eneste mannlige ansatte ved

Snåsas kommunale barnehager, men  håper flere menn søker seg inn i

barnehageyrket. Her er (f.v) Anette Sagmo, Katrina Østborg, Anita

Kjensteberg, Iren Nilsen Johannessen, Berit Austli, Emma Engstrøm. Mia

Mediaas Vegset, Oline Onsøien, Tom Erik Smestad, Natalie Noem Myhre, og

Ingeborg Jørstad Kristiansen.