**Eejehtalleme skraejriem vedti «loppisem» darjodh**

**Breide: Erling Hårstad sæjhta beetnegidie satne dïenesje dennie aadtjen rïhpestamme båvvesne Bruktbua, aktem vuaksam åestedh akten filippijnen båantese satne råaki gosse lij eejehtallemisnie.**

**lornts eirik gifstad**

[**lornts@snasningen.no**](mailto:lornts@snasningen.no)

**Medtie akten asken gietjeste tjöönghkije jïh haaskoenïere Erling Hårstad måjhtaji satne edtji bovrem darjodh sov haakenebåvvesne. Daelie sjilte båateme jïh «Bruktbua» lea gaahpode. Ij naan sjïere gaahpoetïjjem utnieh, men tellefovnenommerinie vïedtjesne dellie hævvi ïedtjem åtna aktem hijven åesiestimmiem darjodh dissie-gåessie.**

**–Hævvi lyjhkem aktem hijven åesiestimmiem darjodh, men maahtam gujht aaj daeverh manneste vedtedh jis vuajnam naaken dam daarpesje. Joe daelie naaken guessine båateme jïh almetjh tjetskehke, men nov lea sån naemhtie voenine Nöörjesne, ij ajve doesth tjaangedh, Hårstad jeahta.**

**Filippijnh skreejrehtin**

**Daate åssjalomme Bruktbuan bïjre bööti mænngan manne lim Filippijnine voerhtjen. Viertiestamme almetjigujmie Nöörjesne filippijnerh eah baajh åtneldhdaeverh ajve gællasjidh .**

**– Filippijnine dellie pråvhka gaajhkem doekedh maam ij jïjtje daarpesjh, jïh ij edtjh guhkiebasse vuelkedh goh Sveerjese åvtelen aktem jeatjah kultuvrem dïsse åtna, desnie vielie åtneldhdaeverh doekemasse goh Nöörjesne. Desnie sjilth gusnie «loppis» tjåådtje gaajhkene lehkesne. Nöörjesne mijjieh fer hijvenlaakan jielebe juktie ibie vissjh pryjjedh daeverh doekedh, mijjieh sijjeste sleengkebe, Hårstad veanhta.**

**Sæjhta viehkiehtidh**

**Naakede dehtie skraejreste lea jïjtsh åtneldhdaeverh båarhte sjeakodh mah leah vöörhkesovveme gelliej jaepiej. Hårstad aaj aktem jeatjah åssjaldahkem doekeminie åtna:**

**–Gosse limh Filippijnine daan gïjren dellie aktine voenges båantine åahpenimh man nomme lij Jo Chris. Altese fuelhkie lij tjoereme vuaksam leekedh maam barkosne gaertienisnie nuhtjin dan åvteste dïhte lij almetjidie måarahtovveme, jïh Jo Chris idtji reeskh aktem orre åestedh. Manne sïjhtem dan åvteste beetnegidie doekemistie åtneldhbåvvesne nuhtjedh aktem orre vuaksam dïsse åestedh, Hårstad buerkeste.**

**Lissine aaj byjreseperspektijvem vuajna gosse daeverh åtnose båetieh ikth vielie sijjeste haaskoehåajjan båetedh.**

**- Gaajhkesh lin byöreme utnedh**

**–Manne vïenhtem gaajhkesh dovnesh lin byöreme aktem båvvam utnedh gusnie lin maahteme doekedh dam maam idtjin vielie daarpesjh, juktie dan jïjnjh hijven daeverh mah sleengkesuvvieh bïjre jarkan, jeahta.**

**Ij leah annje åtneldhbåvvan geajnoem båetijen aejkien soejkesjamme, men aervede kanne måanta dïhte biejjie sjædta gosse gaahpode jïh satne prïhtjegem gåassohte haakenegåetesne jïh åtneldhåesiestæmman böörede.**

**– Åadtjobe vuejnedh maam hæhtedem. Manne naemhtie tjåanghkan bïejesovveme, jis faahketji aktem åssjalommesem åadtjoem maam akt darjodh, dellie dam darjoem, jeahta.**

**Åtneldh: Erling lea okside rïhpestamme båvvese Bruktbua**

**Åå jemmede bielien – magkeres vïnhtse!**

**Vinje: Daelie dovne mearoerapmerh jïh göölijh nillebielien feereminie Vinjebakken orre stååkedimmievïnhtsesne.**

**lornts eirik gifstad**

[**lornts@snasningen.no**](mailto:lornts@snasningen.no)

**Mænngan dïhte båeries moerevïnhtse maam Vinjebakken maanagïerte utni båeries sjïdti jïh maanah idtjin maehtieh dam vielie nuhtjedh, dah guhkiem aktem orre vaajtelamme, jïh daelie vaajtelasse illesovveme.**

**– Giesiegalhkuvisnie såemies biejjiej gietjeste, mijjieh daam orre vïnhtsem åadtjoejimh eejhtegijstie dejtie maanide mah edtjieh skuvlem aelkedh tjaktjese, Berit Kippe jeahta.**

**Moerevïnhtsem ånnetji deavan sïjse kroehkeme jïh stååvehke tjåådtje motovrine, kalesjinie jïh gaajhkine maam daarpesje. Daelie maahta daejnie stååkedidh.**

**–Daate akte prosjekte maam eejhtegh leah jïjtje stuvreme, jïh hævvi libie joekoen madtjeles gosse daelie aktem dagkeres orre tjaebpies vïnhtsem åådtjeme, Kippe jeahta. Idtji gåessie gænnah lij vïenhteme dah edtjin aktem dan stoerre vïnhtsem åadtjodh.**

**– dïhte vïnhtse maam aarebi utnimh, lij ajve akte onne sovkemevïnhtse, guktie ånnetji bååhperostimh gosse dam vööjnimh, soptseste.**

**Ij leah vïnhtse naan nommem åådtjeme annje, men maanagïerte aamhtesinie barkeminie.**

**– vïnhtse edtja gujht nommem åadtjodh, men vïnhtsem eatnamisnie laavkodh sæjhta jiehtedh ovlæhkoe, juktie ibie doesth dam darjodh, Kippe buerkeste.**

**MADTJELES: Maanah Vinjebakken maanagiertesne tuhtjieh daate orre vïnhtse lea åajvoeh. Eejhtegh maanide guvvesne leah vïnhtsem buektiehtamme.**