**Ferietur inspirerte til loppis-satsing**

**Breide: Erling Hårstad vil bruke pengene han tjener på nyåpnede Bruktbua til å kjøpe en okse til en filippinsk bonde han møtte på ferietur.**

**lornts eirik gifstad**

**[lornts@snasningen.no](mailto:lornts@snasningen.no" \t "_blank)**

**For cirka en måned siden kom samler og skrotnisse Erling Hårstad på ideen om å lage utsalg i hagebua si. Nå er skiltet på plass - og «Bruktbua» er åpen. Noen spesiell åpningstid har han ikke, men med telefonnummeret på veggen er han stort sett åpen for en god handel.**

**– Jeg liker selvsagt å gjøre en god handel, men er heller ikke ikke fremmed for å gi bort ting hvis jeg ser at det er noen som trenger det. Jeg har allerede hatt noen på besøk og folk er nysgjerrige, men det er vel litt sånn på landsbygda i Norge at man tør liksom ikke bare stikke innom, sier Hårstad.**

**Filippinene inspirerte**

**Ideen til Bruktbua kom etter en tur på Filipinene i april. I motsetning til i Norge lar ikke filippinerne bruktsting gå til spille.**

**– På Filipinene er det slik at man selger alt det man selv ikke har bruk for, og man skal ikke dra lenger enn til Sverige før man har en annen kultur på dette med å handle brukt enn i Norge. Der er det skilt om «loppis» over alt. Vi har det nok for godt i Norge til at vi orker å bry oss med å selge ting, vi kaster det i stedet, tror Hårstad.**

**Vil hjelpe**

**Litt av motivasjonen er å få unna egne bruktgjenstander som er samlet opp gjennom mange år. Hårstad har imidlertid også en annen tanke med salget:**

**– Når vi var på Filipinene i vår ble vi kjent med en lokal bonde som het Jo Chris. Familien hans var blitt nødt til å kvitte seg med oksen de brukte til arbeid på gården fordi den var blitt «folkful» og hadde ikke råd til å kjøpe seg en ny. Jeg har derfor lyst til å bruke pengene fra salget i bruktbua til å kjøpe ny okse til ham, forklarer Hårstad.**

**I tillegg  ser han også miljøperspektivet i at gjenbruk fremfor at ting blir kastet på skrothaugen.**

**- Alle skulle hatt**

**– Jeg mener at alle skulle hatt ei sånn bu der de kunne selge det de ikke lenger har bruk for, for det er utrolig hvor mye bra som blir kastet rundt omkring, sier han.**

**Veien fremover med bruktbua har han ikke spikret helt, men han antyder at mandagene kanskje blir åpen dag der han serverer kaffe i grillhuset og inviterer til brukthandel.**

**– Vi får se hva jeg finner på. Jeg er satt sammen slik at hvis jeg plutselig får en ide om at noe skal gjøres så gjør jeg det, sier han.**

**Brukt: Erling har åpnet dørene til Bruktbua.**

**Splitte mine bramseil – for en båt!**

**Vinje: Det er full fart med både sjørøvere og fiskere om bord i Vinjebakkens nye lekebåt.**

**lornts eirik gifstad**

**[lornts@snasningen.no](mailto:lornts@snasningen.no" \t "_blank)**

**Etter at den gamle trebåten som Vinjebakken barnehage hadde ble gammel og ubrukbar har de lenge ønsket seg ny, og nå har ønsket gått i oppfyllelse.**

**– Under sommeravslutningen som var for noen dager siden, fikk vi overrakt denne nye båten av foreldrene til de ungene som nå skal starte på skolen til høsten, sier Berit Kippe.**

**Trebåten har blitt gravd litt ned i bakken og står fjellstøtt med motor, kalesj, og full utrustning. Nå er den klar til å lekes med.**

**– Det er et prosjekt som foreldrene har styrt helt selv, og vi er selvsagt veldig godt fornøyde med at vi nå har fått en så ny fin båt, sier Kippe. At de skulle få en så stor  båt hadde hun ikke trodd.**

**– Båten vi hadde tidligere var bare en liten robåt så vi ble litt overrasket når vi fikk se denne, forteller hun.**

**Båten har ikke fått noe navn enda, men barnehagen jobber med saken.**

**– Båten skal få et navn etter hvert, men å døpe en båt på land betyr visst ulykke så det må vi holde oss unna, forklarer Kippe.**

**FORNØYDE: Barna på Vinjebakken barnehage synes den nye båten er stas. Det er foreldrene til barna på bildet som har sørget for båten.**