Skovterecrosseste paintballese/ Orre råajvarimmie

Hafella: Daelie orre eejehtallemedarjomigujmie aalka crossesijjien lïhke Hafellesne.

lornts eirik gifstad

[lornts@snasningen.no](mailto:lornts@snasningen.no)

Lissine dam orre bissemesgåetiem maam dæjmetje giesien bigki, Hafella AS lea paintball-dalhketjh åasteme. Göökte baanajgujmie skåajjesne dah daelie gaajhkem faalehtieh mah leah daerpies dovne gosse edtja murriedidh bisseminie jïh dåaroem stååkedidh.

–Dæjmetje giesien raejeste libie paintball-dalhketjh skååffeme jïh olkese leejjeme. Daelie libie dan gåhkese båateme guktie mijjieh 20 mïerhkesjæjjah utnebe dalhketjigujmie, jïh mijjieh libie göökte skåajjedajvh vaaljedahteme jïh sjïehteladteme gusnie edtja paintball spealadidh, Frank Arntsen jeahta.

Joekehts njoelkedassh

Maahta paintballem spealadidh joekehts njoelkedassi mietie, men sïejhmemes lea baanesne jïh skåajjesne spealadidh. Gosse paintballem baanesne spealede dellie aktem gaertjiedamme dajvem åtna öörnedamme tjïekedimmiesijjiejgujmie, mearan skåajjesne maahta tjïekedidh saaht gusnie. Dan mearan dle gujht jeenjesh Snåasesne mah leah paintballdalhketji mietie gihtjeme, men dejtie mah eah leah 18 jaepieh illeme, vaenebe nuepieh orreme.

–Daesnie jïjnjh noerh orreme mah lin gihtjeme mejtie åadtjoeh paintballdalhketjh löönedh, men jearsoesvoeten gaavhtan mijjieh sïjhtebe akte geerve almetje edtja dïedtem utnedh gosse edtjieh leejjedh. Dastegh ïedtje paintballese læssene, mijjieh juvnehtibie dejtie mah dam sijhtieh, tjåanghkenieh jïh paintballdåehkiem darjoeh. Dellie aelhkebe sjædta mijjese dalhketjidie olkese leejjedh gosse mijjieh daejrebe akte sjïere dåehkie mijjeste leejjie, Arntsen buerkeste.

Maahta baanide Hafellesne leejjedh joekoen åålpehke, mearan dalhketjh leejjedh lea hævvi ånnetji dovrebe.

Sïjhtebe tjïeltem meatan utnedh

Akte teema aaj orreme crossebaanam Hafellesne utnedh abpe jaepien, jïh dajve lea sjïehtesjamme dan åssjelasse, men aajhterh eah sïjhth aktem dan dovres prosjektine gïehtelidh bielelen jearsoesvoetem utnedh ekonomijen åvteste.

– Mijjieh crossebaanam bigkebe maam maahta nuhtjedh abpe jaepien, jis tjïelte sæjhta tjirkedh dah sijhtieh mijjeste leejjedh. Mijjese goh bigkijh maaksoe lea 500 000 jïh 700 000 kråvnaj gaskem, jïh dan åvteste ibie sïjhth bigkedh jis ibie latjkoem utnieh akten guhkies leejjemeboelhken bïjre. Jis edtjimh ajve våaroeminie utnedh dejtie mah mijjese båetieh jïh sijhtieh vuejedh, dellie limh tjoereme dan vuelehks leejjememaaksoem vaeltedh guktie mijjieh limh sïjhteme beetnegh teehpedh.

– Motocrossine gïehtelidh lea dovres aarebistie, guktie eah sån naaken sïjhth vielie maeksedh. Manne tuhtjem tjïelte lij maahteme vuarjasjidh mejtie edtja leejjijinie årrodh aktene dagkeres prosjektesne, daelie gosse dan jïjnjem årromelastoen jïh råajvarimmiej bïjre soptseste ihke almetjh edtjieh voenese juhtedh, Arntsen jeahta.

Paintballe: Hafella AS Frank Arntsen njueniehkisnie daelie göökte stoerre paintballbaanah rïhpeste dajvesne skovterecrossebaanan lïhke.

Faerpie: Röövrh jallh mïerhkesjæjjah mah gohtjesuvvieh faagegïelesne, faerpiebåaloejgujmie leedtesuvvieh. Daesnie Kåre Brøndbo mij magasijnem deavhta.

Vitneme: Kruana tjïerte lea væssjoeladtjem gaemhpierdamme jïh dåaroem vitneme.