Fra scootercross til paintball / Satser nytt

Hafella: Hafella åpner nå for nye fritidsaktiviteter ved crossanlegget på Hafella.

lornts eirik gifstad

[lornts@snasningen.no](mailto:lornts@snasningen.no)

I tillegg til det nye grillhuset som ble bygget i fjor sommer har Hafella AS gått til innkjøp av paintballutstyr. Med to baner i skogen tilbyr de nå alt som trengs til både grillkos og lekekrig.

– Vi har siden i fjor sommer anskaffet og leid ut paintballutstyr. Når har vi kommet så langt at vi har 20 markører med tilhørende utstyr, og vi har tynnet og tilrettelagt to skogsområder som skal åpnes for å spille paintball, sier Frank Arntsen.

Ulike regler

Paintball spilles etter ulike regler, men det mest vanlige er banespill og skogspill. Når paintball spilles på en bane har man satt opp et inngjerdet område med oppblåsbare gjemmesteder, mens man i skogen bruker naturlig vegetasjon som skjul. Så langt har etterspørselen etter paintballutstyr på Snåsa absolutt vært til stede, men for de under 18 år har mulighetene vært litt begrenset.

– Vi har hatt mange ungdommer som har etterspurt å få låne paintballutstyret, men av sikkerhetsgrunner ønsker vi at de har en myndig person som står som ansvarlig når de skal leie. Blir det slik at interessen for paintball vokser, anbefaler vi at de som ønsker det går sammen og danner en paintballklubb. Det blir det enklere for oss å kunne leie ut utstyret når vi vet at vi forholder oss til en bestemt gruppe, forklarer Arntsen.

Banene på Hafella blir utleid for en symbolsk sum, mens selve utstyret koster av naturlige årsaker litt mer.

Vil ha med kommunen

Planer om en helårs crossbane på Hafella har også vært et tema, og området er regulert for formålet, men eierne satser ikke på et så kostbart prosjekt uten økonomisk sikkerhet.

– Vi bygger helårs crossbane hvis kommunen vil stille som leietakere. For oss som utbyggere er det en utgift på mellom 500 000 og 700 000 kroner, så vi kommer selvsagt ikke til å bygge uten at det er en kontrakt på langtidsleie inn i bildet. For skulle vi bare basert oss på den leien vi kunne tatt fra dem som eventuelt ville kommet hit å kjøre, måtte vi tatt så lav leie at vi hadde gått i minus bare for å få folk til å komme hit.

– Motocross er en dyr hobby fra før, så de vil nok ikke betale enda mer. Jeg synes kommunen kunne vurdert og gått inn som leietaker på et slikt prosjekt, nå i disse tider der det er så mye snakk om bolyst og tiltak for å få tilflytning til bygda, sier Arntsen.

Paintball: Hafella AS med Frank Arntsen i spissen åpner nå to store paintballbaner i området ved scootercrossbanen.

Maling: Geværene eller markørene som det heter på fagspråket blir ladet med malingskuler. Her er det Kåre Brøndbo som fyller opp magasinet.

Seier: Grønt lag har overvunnet fienden og vunnet slaget.