**Lyjhkedihks bassengesaavreme**

**SNÅASE: Mænngan Laila juelkiem vealhtjari dæjmetje giesien, dïhte dåeriesmoerh åtneme juelkesne tjåadtjodh. Daelie læjhkan saavreminie fïerhten våhkoen – voenen urreste saavremefaalenassen tjïrrh.**

**TORUN STØBAKK**

[**torun@snasningen.no**](mailto:torun@snasningen.no)

**Tjöölleplaave klovretjaetsie gåavoem bæjjese alman seedtie. Ålkoelisnie tjåetskeme, 8 graaderh. Voejemehaallen sisnie Snåasen siebriedahkegåetesne lea gaajh bïjvele. Tjïjhtje almetjh tjåadtjoeminie tjaetsine bæjjese mealkan, mearan bïhkedæjja Ingeborg Aasvold (23) bïevnesh tjåarvoeh bassengeraedteste.**

**–Olkese, våålese, bæjjese!**

**Dïhte aktem vieksiesvoetehaarjanimmiem vuesehte aktine skumgummigåevine, jïh doh tjïjhtje saavredæjja tjaetsesne - gaajhkh nyjsenæjjah – seammalaakan darjoeh.**

**Daelie laavadahke, jïh dan mubpeden aejkien orrejaepien mænngan, bassengesaavreme öörnesåvva tjïelten orre voejemebassengesne. Minngemes aejkien abpe luhkienjieljie almetjh böötin. Daan biejjien tjïjhtje.**

**– Jeerehte ånnetji man gellie mah båetieh. Hævvi lea joekoen luste gosse dan jeenjesh böötin goh minngemes aejkien, Ingebord Aasvold jeahta.**

**Saavremefaalenasse**

**Dïhte fysioterapijem låhka Åarjel-Trööndelagen jïlleskuvlesne, jïh lea leejjeme goh bïhkedæjja saavremefaalenassese almetjehealsoe- jïh friskesjieledeiktedæjjeste Snåasen tjïeltesne.**

**Dïhte veanhta bassengesaavreme – mij uvtemes lea vieksiesvoetehaarjanimmieh bijjiekråahpese jïh intervallesaavreme- lea åajvoeh saavreme.**

**– Almetjh joekoen madtjeles govloeh. Naaken dejstie mah leah daesnie leah juelkiem mahtjaldamme, mubpieh Parkinsonem utnieh. Daate ij leah ajve dejtie ellen verriesommes, seamma tïjjen goh daate aaj maahta akte hijven jeerehtse årrodh dejtie mah leah verries, Aasvold jeahta.**

**–Joekoen geerjene**

**Akte dejstie saavredæjjijste mah iktesth båetieh lea Laila Holm-Bull, mij juelkiem itjmieslaakan vealhtjari gosse gahtji dæjmetje giesien. Dïhte gaajhkide saavremelaavadahkide båateme daan mearan.**

**– Manne joekoen geerjene sjïdtim gosse govlim dah edtjin aktem dagkeres faalenassem aelkedh. Sïejhmemes im buektehth vaarredh gænnah, men tjaetsesne maahtam vaarredh guktie sïjhtem. Daate dan aarjogs, Holm-Bull jeahta , mij bïhkedæjjam garmerde.**

**–Ingeborg lea joekoen væjkele jïh positijve, dam tjoerh meatan vaeltedh!**

**Pryöveprosjekte**

**Bassengefaalenasse lea aalkoelisnie akte pryöveprosjekte, jïh edtja orrijidh suehpeden. Lea jueriedisnie mejtie edtja prosjektem guhkiedidh dan mænngan. Almetjehealsoe- jïh friskesjieledeiktedæjja Bodil Klev Urstad haasta snåasehkidie faalenassem nuhtjedh. Lissine bassengesaavremasse, tjïelte aaj aeredslaavkoeminie aalkeme duarstaj.**

**– Mijjieh pryövebe daejtie vijriedamme faalenasside daelie daelvie doekoe, juktie vuejnedh mejtie ïedtje gååvnese dejtie utnedh, Urstad jeahta.**

**MURREDE: Laila Holm-Bull juelkiem vealhtjari aktene ovlæhkosne dæjmetje giesien, jïh lea geerjene saavremefaalenasse gååvnese.**

**SAAVREME GAAJHKESIDIE: Ingeborg Aasvold lea leejjeme goh bïhkedæjja bassengesaavremasse fïerhten laavadahken.**

**GARRE: Bassengefaalenassesne maahtah gïehtelidh dan tjarke maam datne jïjtje sïjhth. Saavreme lea uvtemes vieksiesvoetehaarjanimmieh tjaetsesne jïh intervallh. Daesnie bïhkedæjja tjerkebe tjåarvoeh jïh dåehkiem ryöjrede intervallide tjaetsesne.**