Laanteburrie: Giesiebaahke maahta gernide biejstedh

Vaenie gernie sjædta

Jørstad: Vaenie ebrie jïh baahke goh åerjielisnie stoerre bielieh gieseste maahta aktem gååre tjaktjem vedtedh jåartabårran.

lornts eirik gifstad

[lornts@snasningen.no](mailto:lornts@snasningen.no)

Daan jaepien giesievearelde lea akte nïekedasse orreme turistide jïh nöörjen almetjidie mah biejjien mietie haeliedieh, men maahta akte nåake tjaktje sjïdtedh jåartaburride. Gaertienisnie gerniebåantan luvnie Ole Martin Jørstad gernie lea varke njoetseme. Dan åvteste dle daan jaepien gernieveahka maahta ovrehte lehkine sjïdtedh goh akten iemie jaepien.

– Gernie iemielaakan sjïdti aalkoelisnie, jïh gïjre doekoe dle rikti åajvoeh vååjni.   
Gaatesjen baahken gaavhtan dle gernie praaretji njoetseme. Destie jïjnje gernie sjædta jïh åakerh maehtieh tjaebpies vååjnedh, men fïerhte gernie dan onne guktie gernieveahka unnebe sjædta goh akten iemie jaepien, Ole Martin soptseste.

Jalhts dïhte aalkeme treskadidh dle annje jïjnje aajmene. Illedahke minngedsgeatjan ij doesth mievriestidh, men akte lea tjïelke: Ij naan åajvoeh jaepie sjïdth.

Bæjjese jïh våålese

Ole Martin, mij minngemes orrejaepien orre aajhterinie sjïdti hïejmegaertienisnie, lea dan åvteste aktem nåake aalkoem åådtjeme goh gerniebåanta. Aarebi aajhtere gaertienisnie, Rolf Jørstad, lea dovne hijven jïh nåake jaepieh dååjreme gosse lea gernine gïehtelamme dej njieljieluhkie jaepieh satne lij båantine orreme, jïh bååstede vuajna jaepide 2007 jïh 1997 goh joekoen nåake.

– Jaepien 2007 lij raaktan vïerrebe goh daan jaepien, dan åvteste gajhkadahke joe varke suehpeden 17. biejjien mænngan eelki, jïh dïhte sjïdtemeboelhkem varke goerpedehti. Mij akt mahte iktegisth, muvhten aejkien fer gejhkie jïh muvhten aejkien fer lovves, Rolf jeahta jïh ånnetji föörhkede. Jalhts guhkiem gernine gïehtelamme ij Rolf maehtieh mujhtedh jienebh goh akte jaepie orreme gosse gaajhke hijvenlaakan gåaradi gernine.

– Smaave margijnh, men jaepien 2008 dle jeanatjommesem hijvenlaakan juhti, dellie lij eevre sjïehteles biejjhguakine, ebrine jïh baahkine. Daennie gaertienisnie lea jïjnje saedtiemueltie, jïh jis edtja bööremes tsiehkie årrodh dellie tjuara gujht ånnetji abrodh, guktie dïhte mij lea sjiehteles ebrieveahka mijjese maahta varke fer jïjnje sjïdtedh jeatjah gerniebåantide dajvesne, Rolf buerkeste.

Skaara åakerinie

Jåartaburride mah skaaram åakerinie utnieh bijjelen 30 prosenth, akte dåarjoeöörnege lea tseegkesovveme man nomme lea klimabetinget avlingsskade. Joe daelie aareh tjaktjen jåartaburrien åvtehke Lars Lysberg Snåasen tjïeltesne jienebh gyhtjelassh åådtjeme båantijste mah tjoeperdeminie ihke avlinge edtja unnebe sjïdtedh goh iemie.

– Gajhkadahke lea orreme stoerre bielieh Nåamesjevuemeste, jïh joekoen såemies gerniebåantah leah dåeriesmoerh åådtjeme. Daan mearan dle njieljie gerniebåantah Snåasesne mannine govlesadteme mah billieh dan vaenie gernie sjædta guktie dah tjuerieh kompensasjovnem ohtsedh öörnegistie klimabetinget avlingsskade, Lysberg soptseste.

Kraesie

Dah mah kraesiem darjoeh aaj aktem giesiem dååjreme stoerre jeerehtsigujmie, akten joekoen hijven voestes slaajoen mænngan muvhtene lehkesne, dellie dïhte mubpie slaajoe eevre båarkadehti.

– Goh mijjieh libie vïhtesjadteme dle stoerre jeerehtsh orreme, jïh ebrie lïhkebisnie lea jïjnjem kraesiem vadteme muvhtene lehkesne, mearan gaajh gejhkie orreme jeatjah lehkesne. Dah mah jeenjemes tjabreme leah gujht dah mah kraesieåakerem saedtiemueltesne utnieh, vuesiehtimmien gaavhtan Nåamesjejeanoen lïhke. Baahken gaavhtan dle akte aareh mubpieslaajoe sjïdti, guktie mijjieh åadtjobe gegkiestidh ebrie båata guktie akte hijven gåalmede slaajoe sjædta, raeriestæjja Jon Olav Forbord jeahta Nöörjen Laanteburrieraeriestimmesne Trööndelage jeahta.

Baahke: Baahken gaavhtan dle gernie njoetseme fer varke, jïh gerniebåanta Ole Martin Jørstad bælla akte nåake illedahke sjædta gosse gaervies treskadimmine.

Treskadimmie: Akte bielie treskadimmeste lea gaervies, jïh dan mearan dle illedahke akten iemie jaepien vuelelen, Ole Martin Jørstad jïh ektieårroje Mariana Olofsson jiehtieh.