FILME: Joralf-dokumentaarem dorje Snåasen hotellesne

Åehpies regissööre filmem dorje Snåasesne

SNÅASE: Nöörjen dokumentaarefilmetrööhnege Margreth Olin edtja portrehtem darjodh Joralf Gjerstaden bïjre 3-hammosne, men veanhta satne seamma tïjjen sæjhta aktem portrehtem darjodh altese hïejmevoeneste.

Torun Støbakk

[torun@snasningen.no](mailto:torun@snasningen.no)

Mïetsken mubpien jaepien akte abpe-iehkeden dokumentaarefilme Joralf Gjerstaden bïjre sæjhta nöörjen kinovesjeermine jårredh. Minngemes måantan Margreth Olin jïh altese barkoedåehkie tjïjhtje almetjigujmie eelkin filmem darjodh Snåasen Hotellesne.

Filme, man nomme lea “God”, edtja portrehtem Joralfeste darjodh. Seamma tïjjen filme sæjhta voenem vuesiehtidh gubpede Joralf båata.

– Akte portrehte Joralfeste, aaj akte portrehte Snåaseste sjædta, dïhte åehpies regissööre plaaran Snåsningen jeahta.

Aktene preessebïevnesisnie nöörjen filmeinstituhte jeahta, mij mahte aktem millijovnem kråvnah evtiedimmiedåarjojne filmese vadteme, dokumentaare “sæjhta goerehtidh mij mijjine heannede jis mijjieh tsåatskelesvoetem dan buerien vööste stuvrebe”. Filme sæjhta 3D-hammosne sjïdtedh, jïh Olinen mietie edtja aaj TV:sne seedtesovvedh. “Mijjieh njaltjan nualan båetebe akten kaarrese mij lea 65 jaepieh sov jieliedistie nuhtjeme jeatjah almetjh viehkiehtidh faamoem jïjtsisnie gaavnedh”, nöörjen filmeinstituhte dokumentaaten bïjre tjaala.

Murreds

Gosse Snåsningen filmebarkoesijjesne guessine mïnni minngemes våhkoen, Olin gïehteli scenah filmadidh filmese Gjerstadine ektine, jïh hotellen dajvesne veljie almetjh mah edtjieh meatan årrodh filmesne, jallh leah meatan dam darjoeminie. Olin lea produsente jïh regissööre filmese, men tjïjhtje jeatjah almetjh meatan åtna viehkine. Akte dejstie lij Andreas Schellenberg Tysklaanteste, mij vöörhkie jïh redigerede filmestuthjide mearan filmem darjoeminie. Akte jeatjah lij produksjovnen åvtehke Hans Christian Haug Schilde, mij minngemes våhkoen hïnni Dravlandsïeterisnie mïnnedh mearan filmine barki hotellesne.

– Almetjh leah joekoen murreds orreme jïh hoksehtimmie hotellesne lea joekoen hijven orreme. Baaltele lea luste almetjigujmie soptsestidh, juktie mahte gaajhkesh aktem histovrijem Joralfen bïjre utnieh, Schilde soptseste.

Olin lea sïemes:

–Mijjieh åajvoeh biejjieh Snåasesne utnebe, regissööre jeahta, mij sæjhta Snåasesne årrodh gaskoeh rïhkeden raajan.

Våårege

Dan mearan Olin lea våårege fer jïjnjem filmen bïjre saarnodh. Dïhte dovne dan åvteste satne sæjhta Gjerstadem jïh mubpide krööhkestidh mah leah meatan filmesne – jïh aaj dan åvteste satne bælla fer jïjnjem jiehtedh åvtelen filme lea gaervies. Nov lea gidtjh mij akt eevre jeatjah dokumentaarefilmem darjodh goh fiksjovnem darjodh, jis edtja Olinem jaehkedh.

–Gosse spïelefilme dle daamtaj daajra mij heannede, guktie gåarede histovrijem åvtelhbodti soptsestidh. Aktene dokumentaarefilmesne aalka guktemslaakan aktine åssjalommesinie, jïh dle filme aalka sjïdtedidh. Tjuara goh ånnetji vuejnedh mij heannede. Dan åvteste dle aaj akte sååjrehkevoete sjædta spïeledimmesne, regissööre jeahta.

Nænnoes nomme

Olin guhte Sunnmøreste båata, aktem nænnoes nommem Filme-Nöörjesne åådtjeme.

Regissööre, manusetjaelije jïh produseente lea åehpemes orreme sov dokumentaari åvteste. Daejnie filmevuekine eelki jaepien 1994, filmine “I Kjærleikens hus”. Dan mænngan, jaepien 1997, aktem filmem darjoeji sov jyönen bïjre guhte Downs syndromem utni, mij nommem åadtjoeji “Onkel Reidar”, men easkah dokumentaarine “Kroppen min” (2002) dïhte sov stööremes filmebarkoem darjoeji. “Engelen” (2009) altese voestes abpe-iehkeden spïelefilme sjïdti jïh lea altese narkomaane voelpen byjjenimmiem jïh jieleden bïjre, akte filme man åvteste Folkets Amanda åadtjoeji jaepien 2010. Jaepien 2012 dokumentaarine “De andre” bööti, mij lea unnebejaepien asyle-ohtsiji bïjre Nöörjesne. Daelie edtja amma portrehtem darjodh Snåasenålma Joralf Gjerstadeste. Olin lea manusem tjaaleme filmese “God” Bjørn Olaf Johannseninie ektine. Dïhte aaj filmem jïjtje dorje sov sïeltesne, Speranza Film.

FILMESPÏELEDIMMIE: Regissööre Margreth Olin, kameraålmah Mathies Bieber jïh Øystein Mamen, jïh tjoejeålma Andrea Gutuen Aaser filmespïeledimmesne Snåasen Hotellesne måantan daan våhkoen.

BIETSKEDIMMIEKONTOVRE: Andrea Schellenberg Tysklaanteste bietskede jïh vøørhkie scenide filmese hotellen aajnehke tjåanghkoetjiehtjielisnie goh kontovre.