FILM: Lager Joralf-dokumentar på Snåsa Hotell

Kjent regissør lager film i Snåsa

SNÅSA: Norges dokumentarfilmdronning Margreth Olin skal portrettere Joralf Gjerstad i 3D, men tror hun samtidig vil ende opp med å portrettere hjembygda hans.

Torun Støbakk

[torun@snasningen.no](mailto:torun@snasningen.no)

I august neste år skal en helaftens dokumentarfilm om Joralf Gjerstad rulle over norske kinoskjermer. Sist mandag startet Margreth Olin og hennes sjumannscrew filminnspilling på Snåsa Hotell.

Filmen, som har fått navnet «God», skal portrettere Joralf. Samtidig vil den vise fram bygda han kommer fra.

– Et portrett av Joralf, blir også et portrett av Snåsa, sier den kjente regissøren til Snåsningen.

I en pressemelding skriver Norsk filminstitutt, som har gitt nesten en million kroner i utviklingstilskudd til filmen, at dokumentaren «vil undersøke hva som skjer med oss hvis vi retter oppmerksomheten mot det gode.» Filmen vil filmes i 3D, og skal ifølge Olin også sendes på TV.  «Vi kommer under huden på en mann som har brukt 65 år av sitt liv på å hjelpe andre mennesker med å finne tilbake til kraften i seg selv», skriver Norsk filminstitutt videre om dokumentaren.

Hyggelig

Da Snåsningen besøkte filmsettet sist uke, var Olin i gang med å filme scener til filmen sammen med Gjerstad, og hotellområdet vrimlet av folk som enten skal være med i filmen eller som er med på å produsere den. Olin er produsent og regissør for filmen, men har med seg sju medhjelpere. En av dem var tyske Andreas Schellenberg, som jobber med å arkivere og redigere filmklippene i innspillingsperioden. En annen var produksjonsleder Hans Christian Haug Schilde, som sist uke rakk et seterbesøk på Dravlanseter innimellom arbeidet på hotellet.

– Folk har vært veldig hyggelige og servicen på hotellet har vært veldig god. Dessuten er det artig å snakke med folk, for nesten alle har en historie om Joralf, forteller Schilde.

Olin er enig:

– Vi har fantastiske dager i Snåsa, sier regissøren, som vil være i Snåsa til midten av oktober.

Forsiktig

Olin er så langt forsiktig med å røpe detaljer om filmen. Det skyldes delvis at hun vil ta hensyn til Gjerstad selv og andre medvirkende – og delvis at hun er redd for å si for mye før filmen er ferdig. Det er nemlig noe helt annet å lage dokumentarfilm enn å lage fiksjon, skal man tro Olin.

– Ofte med spillefilm vet man hva som skjer slik at man kan fortelle historien på forhånd. I en dokumentarfilm starter man på en måte en ide, så vokser den derfra. Man må liksom se litt hva som skjer. Av den grunn blir det også en slags sårbarhet over innspillingen, sier regissøren.

Solid navn

Sunnmøringen har gjennom årene skapt seg et solid navn i Film-Norge.

Mest kjent har regissøren, manusforfatteren og produsenten vært for sine dokumentarer. Denne formen for film debuterte hun med i 1994 med «I kjærleikens hus». Deretter, i 1997, lagde hun en film om onkelen sin med Downs syndrom som fikk tittelen «Onkel Reidar», men det var først med dokumentaren «Kroppen min» (2002) at hun fikk sitt store gjennombrudd. «Engelen» (2009) ble hennes første helaftens spillefilm og er basert på oppveksten og livet til hennes narkomane venninne, en film som hun vant Folkets Amanda for i 2010. I 2012 kom hun med dokumentaren «De andre», som handler om mindreårige asylsøkere i Norge. Nå er det altså Snåsamannen Joralf Gjerstad som skal portretteres.

Olin har skrevet manuset til «God» sammen med Bjørn Olaf Johannsen. Hun produserer også filmen selv i selskapet sitt, Speranza Film.

FILMINNSPILLING: Regissør Margreth Olin, kameramennene Mathias Bieber og Øystein Mamen, og lydmann Andreas Gutuen Aaser under filminnspilling på Snåsa Hotell mandag denne uken.

KLIPPEKONTORET: Tyske Andreas Schellenberg klipper og arkiverer scenene til filmen med hotellets eneste møterom som kontor.