Tjïelke vaerietjoeje

SNÅASE: Mahte tjïjhtjeluhkie almetjh sïjhtin govledh gosse snåasenbaante Ljom sïeteremelodijh spealadin aktene tjïelke sïeterisnie evteben gaskevåhkoen. Daelie baante vuarjesjeminie aktem vihth CD:m bæjhkoehtidh.

Torun Støbakk

[torun@snasningen.no](mailto:torun@snasningen.no)

Sïeterebiejjie balvi tjïrrh goekeste, jïh såemies minngemes aeblehts biejjiegïjkehtsh klaasen tjïrrh seedtie dennie orre sïeterefievsesne Eggen-sïeterisnie. Kjersti Kveli lååvle satne biejjiem lyjhkoe, dïhte goh akte voelpe, “I e så gla I sola, ho e som ei venninne” laavloemisnie “Gudinne over Lurusneisa”. Goltelæjjah mahte guhtseles goltelieh. Daelie gaskevåhkoen iehkeden, jïh snåasenbaante Ljom dan ellen voestes aejkien tjoejehte aktene tjïelke sïeterisnie. Ij leah konserten bïjre bïeljelamme jeatjah sijjine goh Facebookesne, men konserte læjhkan govhteluhkievïjhte maeksije almetjh gieseme.

–Gaajh luste vuejnedh dan jeenjesh mah sijhtieh mijjem govledh, vokaliste Kjersti Kveli gaajhki bïjre mah båateme.

Mænngan baante dam voestes CD:m “Seterkauk” lööjhti ovrehte golme aski mænngan, doh noerh baantesne jienebh stoerre spïelebarkoeh åådtjeme jïh meedija dejtie jïjnjem ållermaahteme. Laejhtijh aaj CD:m hijvenlaakan dååsteme. Jis edtja jaehkedh gaajhkesidie mah sïeterekonsertese böötin gaskevåhkoen, aaj voenen årrojh dam vueptiestamme.

–Sïeteregoejhkesjimmie tjuara amma aktene sïeterisnie årrodh, guktie ij lij naan juerie dah tjoerin diekie båetedh, konserteöörnedæjja jïh sïeterenïejte Siv Eggen jeahta.

- Vöölle

Konsertesne minngemes våhkoen baante spealadi – gusnie Tor Morten Kjøsnes, Anne Marte Eggen, Sivert Skavlan, Kjersti Kveli jïh svïenske Nils Andersson leah meatan – gellie melodijh melodijh dehtie orre CD:ste. Båeries sïeteremelodijh Snåaseste betnesne, doh proffe musihkerh melodijide orresistie öörnedamme. Illedahke lea båeries govsegåvhkesjimmieh jïh sïeteremelodijh aktene daajbaaletje jïh ållesth tjoejeguvvesne, gusnie fïerhte unnemes bielietovna jïh firreme jievkehtimmiemunnine aktem lissiehtassem vedtieh melodijide.

Gaelpieh sïeterisnie sån konsertedajveste rïpmin, men goltelæjjah gujht madtjeles vååjnin.

–Daate vöölle. Daate aktene jollebe daltesisnie goh mejnie mijjieh vaane Snåasesne. Manne tuhtjem daate joekoen sjïere Snåasese goh mijjieh maehtebe misse akt dagkaridie vuesiehtidh, konsertegoltelæjja Marit Belbo Strand jeahta, mij aktem signeradamme låhkoem CD:ste ribli gaskevåhkoen.

Vuarjesje orre CD:m

Konserte gaskevåhkoen lij dïhte voestes maam Ljom spealadi aktene eensi sïeterisnie – men ij dam minngemes.

Mubpien biejjien doh gidtjh mïnnin Roknevollen sïeterisnie Lievengesne. Muvhti våhkoej åvtese edtjieh mïnnedh bïjre jarkan hïejmefylhkesne, åvtelen vuelkieh orre spïelebarkojde USA:sne. Annjebodts eah daejrieh man gellie låhkoeh sïeteregovhkesjimmie-CD:ste dah leah doekeme, men baante joe vuarjesjeminie aktem vihth CD:m darjodh.

–Mijjieh soejkesjeminie såemies laavlomh akten orre CD:se, men ibie rikti daejrieh guktie sjædta annje, vokaliste Kjersti Kveli jeahta.

- Man åvteste sïjhtede dam darjodh?

- Gaajhkesh baantesne dam lyjhkoeh mejnie gïehtelibie, dïhte akte hijven fåantoe daejnie jåerhkedh, Kveli jeahta.

Konsertesavkam åtnose veelti

Lissine baantese Ljom, aaj Stientjemusikante Kåre Jessen konsertesne tjoejehti. Muvhtine melodijine trekkspïelere oktegh sjollehti, mearan jeatjah melodijine dïhte musikantigujmie Ljomesne tjoejehti.

Baante åadtjoeji meatan årrodh sïeteren orre konsertesavkam åtnose vaeltedh konsertesne gaskevåhkoen. Mubpene etasjesne sïeteren orre fievsesne, sïeteren almetjh gidtjh aktem gåaroes savkam bigkeme. Dam åtnose veeltin dan ellen voestes aejkien gosse Ljom spealadi minngemes gaskevåhkoen.

–Daate akte såarhts “bonus-laaroe”. Åssjaldahke lij dïhte meehti åtnasovvedh gosse sïjhtimh stuerebe dåehkieh jïh öörnedimmieh sïeterisnie dåastodh. Manne tuhtjem gaajh murreds dam konsertesavkine nuhtjedh, konserte-öörnedæjja Siv Eggen jeahta, mij lea tjidtjie Anne Martese mij baantesne spealede.

Mearan konserte juhti, almetjh åadtjoejin byöpmedidh dovne kikkil jïh yoghurt jïh prïhtjegem jovkedh. Doh jeanatjommesh aaj Eggensïeteren gïhpekraavhtsem pliggine byöpmedin, konserten åvtelen. Sïeterenïejte jïjtje lij jïjnjh hijven bïevnesh bååstede åådtjeme goltelæjjijste konserten mænngan.

–Ibie dam darjoeh dan åvteste mijjieh sïjhtebe beetnegh dïenesjidh, dïhte kultuvrelle biehkie lea konserten åejvieulmine. Luste govledh almetjh murriedin jïh tuhtjin konserte lij hijven, Eggen jeahta.

“¨HIEJMESNE” SPEALADIN: Dïhte åssjalommese sïeterekonserten bïjre sjïdti goh akte såarhts maaksoe baantese sïeterenïejtese Siv Eggen, guhte lea Anne Marten tjidtjie mij baantesne spealede. Sïeterenïejte lij gidtjh sov bïjlem lööneme dejtie noeride baantesne. Dïhte murreds sïeterefievsie jïh sïeteremusihke aktem murreds aajmoem sjugniedin. Daesnie (g.b.) gitariste Nils Anderson, vokaliste Kjersti Kveli jïh bassiste Anne Marte Eggen.

SPIELEDÆJJA: Trekkspïeline, veaksehks gïeline jïh aktine hijven pleenteginie almetjelaavloemijstie jïh klassiske melodijijste, Kåre Jessen Stientjeste hijvenlaakan goltelæjjide baahkedi åvtelen Ljom edtji spealadidh sïeterekonsertesne gaskevåhkoen.

CD-SIGNERADIMMIE: Kjersti Kveli CD:m signeradi man bïjre Marit Belbo Strand gihtji aktene bodtetjisnie konsertesne.