Ekte fjelljom

SNÅSA: Nesten sytti personer ville høre snåsabandet Ljom spille setermelodier på en ekte seter sist onsdag. Nå vurderer bandet å gi ut enda en CD.

Torun Støbakk

[torun@snasningen.no](mailto:torun@snasningen.no)

Setersola bryter gjennom skylaget og sender noen siste dovne stråler gjennom vinduet på det nye seterfjøset på Eggenseteren. «I e så gla i sola, ho e som ei venninne», synger Kjersti Kveli i sangen «Gudinne over Lurusneisa». Publikum lytter nærmest andektig. Det er onsdag kveld, og snåsabandet Ljom spiller for første gang på en ekte seter. Konserten er ikke annonsert andre steder enn på Facebook, men har likevel trukket sekstifem betalende.

– Det er fryktelig artig å se at det er så mange som vil høre oss, sier vokalist Kjersti Kveli om oppmøtet.

Siden bandet slapp debutskiva «Seterkauk» for omtrent tre måneder siden, har ungdommene i bandet fått flere store spillejobber og mye medieomtale. CD-en har også blitt godt tatt imot av kritikerne. Skal man tro oppmøtet på seterkonserten onsdag, har sambygdingene også fått med seg det.

– Seterkauken hører heim på en seter, så det var ikke tvil om at de måtte hit, sier konsertarrangør og budeie Siv Eggen.

- Voldsomt

Under konserten sist uke spilte bandet – som består av Tor Morten Kjøsnes, Anne Marte Eggen, Sivert Skavlan, Kjersti Kveli, og svenske Nils Andersson – en rekke låter fra den nye CD-en. Med gamle setermelodier fra Snåsa i bunn, har de proffe musikerne arrangert låtene på nytt. Resultatet er gamle kulokker og setermelodier i et moderne og komplekst lydbilde, hvor hver minste halvtone og kast med rytmeegget bringer det lille ekstra til låtene.

Kalvene på setra rømte angivelig fra konsertområdet, men publikum virket fornøyd.

– Det er voldsomt. Dette ligger på et høyere nivå enn vi er vant til på Snåsa. Jeg synes det er veldig spesielt for Snåsa at vi har noe sånt å vise til, sier konsertdeltaker Marit Belbo Strand, som sikret seg en signert utgave av CD-en onsdag.

Vurderer ny plate

Konserten onsdag var den første Ljom spilte på en ordentlig seter – men ikke den siste.

Dagen derpå besøkte de nemlig Roknevollen seter i Levanger. I noen uker framover skal de turnere i hjemfylket, før de reiser til nye spilleoppdrag i USA. Foreløpig vet de ikke hvor mange utgaver av seterkauk-platen som er solgt, men bandet vurderer allerede å lage enda en CD.

– Vi er i gang med å forberede noen sanger til en ny plate, men vet ikke helt hvordan det blir ennå, sier vokalist Kjersti Kveli.

- Hvorfor vil dere gjøre det?

- Alle i bandet liker det vi holder på med, det er en god grunn til å fortsette, sier Kveli.

Innviet konsertsal

I tillegg til Ljom spilte også Steinkjer-musikant Kåre Jessen på konserten. På noen låter underholdt trekkspilleren alene, mens på andre låter spilte han sammen med musikantene i Ljom.

Bandet fikk personlig være med på å "innvie" seterens nye konsertsal under konserten onsdag. I andre etasje av seterens nye fjøs, har seterfolket nemlig bygd en tom sal. Den ble tatt i bruk for første gang av Ljom sist onsdag.

– Det er en slags "bonuslåve". Tanken var at den kunne brukes til å ta imot større grupper og arrangement på seteren. Jeg synes det var veldig spennende å bruke det som konsertlokale, sier konsertarrangør Siv Eggen, som er mor til Anne Marte i bandet.

Mens konserten pågikk fikk folk ta for seg av både kikkil, yoghurt og kaffe. De fleste spiste også Eggenseteres rømmegraut med pligg i forkant av konserten. Seterbudeia selv har fått mange gode tilbakemeldinger fra publikum etter konserten.

– Vi gjør ikke dette for å tjene penger, det er det kulturelle aspektet som er hovedmålet med konserten. Det er artig å høre at folk trivdes og synes konserten var bra, sier Eggen.

SPILTE "HEIM": Ideen om seterkonserten ble til som en slags gjenytelse for bandet til seterbudeie Siv Eggen – som er mor til Anne Marte i bandet. Budeia hadde nemlig lånt bort bilen sin til ungdommene i bandet. Det lune seterfjøset skapte og setermusikken skapte en stemningsfull atmosfære. Her er (f.v) gitarist Nils Andersson, vokalist Kjersti Kveli og bassist Anne Marte Eggen.

SPELLEMANN: Med trekkspill, kraftfull stemme og en god blanding av folkeviser og klassiske låter, fungerte Kåre Jessen fra Steinkjer godt som oppvarming til Ljom under seterkonserten onsdag.

CD-SIGNERING: Kjersti Kveli signerte CD på forespørsel fra Marit Belbo Strand i en pause i konserten.