FRISKLIV: Spreke Marit imponerer de fleste

Sprek 90-åring

Sjekk den 90-åringen!

AGLE: Hun sykler ofte fra Agle til butikken på Snåsa sentrum for å handle mat, og er ikke fremmet for å sykle en tur til Grong og tilbake igjen. Marit Tømmerås (90) er ikke som pensjonister flest.

TORUN STØBAKK

[torun@snasningen.no](mailto:torun@snasningen.no)

Mange har kanskje lagt merke til den spreke pensjonisten, der hun sykler bygda rundt med sykkelhjelmen på hodet. Kanskje har du sett henne på butikken på Snåsa sentrum. Dit sykler hun nemlig rett som det er hvis hun trenger å handle noe.

– Folk flirer nok litt når jeg kommer på butikken med sykkelhjelmen på hodet, ler Marit Tømmerås (90).

Siden butikken på Agle ble nedlagt for noen år siden, har hun ofte tatt turen fra gården i Agle sentrum og til Snåsa. Det har hun ikke sluttet med selv om hun har passert 90. Turen er omtrent halvannen mil lang, og vil sannsynligvis oppfattes som en bra trimtur for de fleste mosjonister. For Marit er distansen bare blåbær. Senest i sommer syklet hun fra Agle og til Heia om E6, før hun svingte inn Lurudalen og tilbake til Snåsa. Turen er nesten seks mil lang.

– Det tok en dag, men jeg sykler bare på turer når det er fint vær, sier Tømmerås selv om turen.

Hun liker best å sykle på skogsveger, og tar ofte turen til Leirsjøen eller Langvatnet om sommeren for å bade. Hun er nemlig også en ivrig svømmer. Dessuten liker hun godt å gå i fjellet. Mange ganger har hun syklet en mil fra Agle sentrum inn til Ålmoseteren, før hun har gått til Andortoppen. Foreløpig holder både helsa godt, men den gamle sykkelen ble slitt ut og erstattet med et nyere eksemplar som barna hennes ga henne i bursdagsgave tidligere i år.

– Jeg får ikke kjøre så mye bil, for hun vil nå helst dra alene på sykkel, ler ektemannen Bodvar Tømmerås.

Nå som sommeren er over, må sykkelen snart pakkes bort. Det ser ikke den aktive damen mørkt på:

– Når det begynner å fryse på får jeg ta fram sparken når jeg skal på butikken, ler hun.

SYKKELGLAD: Marit har syklet hele livet, og er så glad i sykling at hun like gjerne har strikket putetrekk i syklistmønster.

SPREK: Her sykler Marit Tømmerås (90) på asfaltvegen på Agle.