Mojhtesasse Leif Arnold Dunfjelden bïjre

Mojhtesebaakoe

Mijjen barkoevoelpe Leif Arnold Dunfjeld (reakadamme voerhtjen 2.b 1943), sealadi mïetsken 15.b. Dunfjeld abpe sov barkoefaamoem nuhtji aalkoealmetji reaktaj åvteste. Voestegh goh advokaate Reaktaviehkiekontovresne Sisnjelds Finnmaarhkese jïh juriste Saemieraeresne, mænngan goh byrå-åvtehke jïh seniorraeriestæjja saemiepolitihkeles gyhtjelasside departemeentine. Dej minngemes 8 jaepiej goh seniorraeriestæjja Saemiedigkesne. Dïhte lij hævvi akte vihkeles dåarjoje juktie hammoedidh jïh sjïehtesjidh dam daajbaaletje nöörjen saemiepolitihkem. Ovmessie råålline Dunfjeld lij aaj meatan hammoedimmesne ILO-konvensjovneste nr. 169 aalkoealmetji reaktaj bïjre, Finnmaarhkelaake jïh EN:n bæjhkoehtimmie aalkoealmetji reaktaj bïjre.

Gaatesjen dle idtji åadtjoeh meatan årrodh tjaktjen histovreles konferansesne aalkoealmetji reaktaj bïjre (WCIP 2014) maam EN:n generaalekrirrie öörnede. Dunfjeld lij vietseles jïh respekteradamme barkoevoelpi luvnie Saemiedigkesne jïh departemeentine, jïh laavenjostoeguejmijste daennie laantesne jïh ålkoelaantesne. Mijjieh mah aavoem åadtjoejin dejnie barkedh, åadtjoejimh dååjredh altese vietselesvoetem jïh væljoem sov vijries maahtoste jïh daajroste juekedh.

Doh guhkies jïh prinsihpeles linjah lin altese vieksiesvoete, men seamma tïjjen idtji aarmoem vuesehth jïh lij gaajh veele dej vihkeles biehkiej bïjre. Dïhte byråkraaten jïh diplomaaten vïssjelesvoetem utni. Læjhkan, idtji iktesth buektehth njoektjemem steeredh gosse buajhkoes jiermehtsvoetem jïh maahtoevaanoem dåastoeji. Dïhte hijven vaajese lij læjhkan stïeresne gosse lij voelpigujmie jïh barkoevoelpigujmie. Iktesth soptsestamme gaastoeh tjelmiejgujmie, jïh veljie lijkieraajesh jïh kåanstebodtetjh. Leif Arnold Dunfjeld lij akte ïedtjeladtje jïh mij, jalhts stoerre persovneles teehpemh jieliedisnie åtneme, iktesth aktem hijven vuajnoem jieliedasse utni jïh nuepide mah gååvnesieh, maam maehtebe sohtehtidh. jïh dïhte aktem tjïelke gïejem sov minngesne laahpa.

Rune Sverre Fjellheim (saemiedigkiedirektööre) jïh Bjørn Olav Megard (ekspedisjovnen åvtehke).

AKTEM ÅEJVIEM MÅJHTELE: Leif Dunfjeld juvlelgi Snåasen gærhkoste minngemes bearjadahken.