Til minne om Leif Arnold Dunfjeld

Minneord

Vår kollega Leif Arnold Dunfjeld (født 2. april 1943) døde 15. august. Dunfjeld viet hele karrieren sin til arbeidet for urfolks rettigheter. Først som advokat ved Rettshjelpkontoret for Indre Finnmark og jurist i Samerådet, senere som byråsjef og seniorrådgiver for samepolitiske spørsmål i departementene. De siste 8 årene som seniorrådgiver i Sametinget. Han var utvilsomt en viktig bidragsyter til utforming og implementering av moderne norsk samepolitikk. I ulike roller deltok Dunfjeld også i utformingen av ILO-konvensjon nr. 169 om urfolks rettigheter, Finnmarksloven og FNs erklæring om urfolks rettigheter. Høstens historiske konferanse om urfolks rettigheter (WCIP 2014) i regi av FNs generalforsamling, fikk han dessverre ikke oppleve. Dunfjeld var avholdt og respektert blant kollegaer i Sametinget og departementene og av samarbeidspartnere nasjonalt og internasjonalt. Vi som fikk gleden av å arbeide sammen med ham, fikk oppleve hans vennlighet og vilje til å dele av sin omfattende kompetanse og kunnskap. De lange og prinsipielle linjene var hans styrke, men han var samtidig nådeløst presis når det gjaldt de viktige detaljene. Han hadde byråkratens og diplomatens tålmodighet. Til tross for det, klarte han ikke alltid å holde tungen i tømme i møte med åpenbar uforstand og inkompetanse. Den gode historien satt imidlertid alltid løst i møte med venner og kollegaer. Alltid fortalt med glimt i øyet, og med et rikelig antall bisetninger og kunstpauser. Leif Arnold Dunfjeld var en ildsjel og som, tross store personlige tap i livet, alltid hadde et misunnelsesverdig positivt syn på tilværelsen og dens muligheter. Og han etterlater seg et tydelig avtrykk på verden.

Rune Sverre Fjellheim (sametingsdirektør) og Bjørn Olav Megard (ekspedisjonssjef).

MINNES EN KJEMPE: Leif Dunfjeld ble gravlagt fra Snåsa kirke sist fredag.