Ööhpehtimmie: Lene Cecilia (16) lea dïhte voestes duedtie-learohke Kråangken jåarhkeskuvlesne gelline jaepine.

Sjïere skuvlefaalenasse

FJELLSTAD: Eatnaminie goh klaassetjiehtjele Lene Cecilia Sparrok (16) Namsskogan luvhtie åådtje skåerriem båårhkesjidh guktie dejpeli darjoeji aktene sjïere ööhpehtimmiefaalenassesne Kråangken jåarhkeskuvlesne.

TORUN STØBAKK

[torun@snasningen.no](mailto:torun@snasningen.no)

Dïhte aajnehke learohke klaassesne, men ij mejtegh darjoeh Lene Cecilie Sparrokese (16) Namsskogan luvhtie. Dïhte maaje aavrehke mij åådtje lohkehtæjja Liv Karin Joman ellies tsåatskelesvoetem utnedh!

Saaljenbaarhkoe hæspa mearan dïhte 16 jaepien båeries nïejte åeksiem njellieminie.

–Eevre orre munnjien meatan årrodh abpe barkosne aalkoelistie, Lene Cecilia jeahta.

Dejnie baarhkojne maam tjöönghkeme edtja skåerriem båårhkesjidh. Juktie skuvle aadtjen eelki, daate lea akte altese voestes barkojste faagesne duedtie. Daan tjaktjen dle gujht daate skåerrie maam daelie båårhkesjeminie, seapan vaarjojne sjædta.

- Hijven faalenasse

Kråangken JÅAS lea duedtiem faalehtamme gelliej jaepiej, men ij naan ohtsijem åtneme mahte govhtine jaepine. Åvtelen daelie. Sparrok design og håndverk eelki Stïentjen JÅAS dæjman, men eelki Kråangkesne daan jaepien juktie maehtedh daam linjam vaedtsedh, maam ajve jåa2-learohkh åadtjoeh veeljedh.

– Hijven dagkeres faalenasse lea Kråangkesne. Jeatjah gaavhtan lim tjoereme Guovdageaidnun gåajkoe feereme, jïh dohkoe gåhkese, dïhte 16 jaepien båeries nïejte jeahta, mij iktegisth lyjhkeme duedtine gïehtelidh jïh gåarodh.

23 tæjmoeh våhkoen saemien vætnoen jïh kultuvren bïjre leara, lissine aaj leara åasam bïejedh dorjesidie jïh dejtie vihkeles tjiehpiesvoetide mejtie akte jïjtjeraarehke barkije tjuara utnedh, goh budsjedtem darjodh. Gosse Lene syöki dellie Liv Karin Joma, mij åarjelsaemien gielesne ööhpehte skuvlesne, åadtjoeji sov lohkehtæjjaråållam vijriedidh.

Vierhtieskuvle

Kråangken jåarhkeskuvle dïedtem åtna saemien lïerehtimmiem iktedidh Noerhte-Trööndelagen fylhkesne, jåarhkeskuvlen daltesisnie. Barkoefaagefaalenassh båatsoe jïh duedtie leah meatan skuvlen faalenassesne, lissine saemien gïelelïerehtimmie jïh maajhööhpehtimmie.

- Mijjieh akte vierhtieskuvle åarjelsaemien dajvesne Röörosen Jåarhkeskuvline ektine, juktie mijjieh dovne båatsoefaagem jïh duedtiefaagem öörnedibie gosse learohkh jijhtieh, skuvlen rektovre Anne Birgitte Steinsli Sklet buerkeste.

Lissine sïejhme ohtsijh, dle muvhten aejkien aaj akte learohke geervelïerehtimmeste faagepryövem vaalta duedtesne jallh båatsosne skuvlesne. Skleten mietie dle ij leah daamtaj.

- Tuhtjem daate joekoen hijven, jïh tuhtjem hijven jis jeatjah saemien noerh aaj åadtjoeh govledh raaktan akte dagkeres nuepie Kråankesne gååvnese, Sklet faalenassen bïjre jeahta.

KLAASSETJIEHTJELE: Gosse Snåsningen dam onne klaassem gaavnedi minngemes våhkoen, lij ålkone gåetiesijjesne Fjellstad Snåasen-heajjesne Kråangkesne. Dah leah ålkone göökte biejjieh våhkoen. Guvvesne Liv Karin Joma (g.b) jïh Lene Cecilia Sparrok (16)

MURREDE: Lene Cecilia Sparrok (16) murrede goh aajnehke learohke klaassesne daan mearan.

Campingsijjie doekeme 4,9 mill kråvnaj åvteste

Vegset: Vegset camping duakasovvi 150 000 kråvnah bijjelen dam aerviedamme åasam varke dan voestes vuesiehtimmien mænngan.

LORNTS EIRIK GIFSTAD

[lornts@snasningen.no](mailto:lornts@snasningen.no)

Laavadahken lij dïhte voestes vuesiehtimmie Vegset Camping jïh gaertienisnie, jïh måantan aeredsbiejjien dovne aajhterh, åestijh jïh meeglerh meehtin jiehtedh dah lin madtjeles aktine hijven tjirrehtamme åesiestimmine.

–Gaajhke dan varke jïh hijven juhti, jïh mijjieh libie gaajh madtjeles doekeminie, Håvard Vegset jeahta.

Joekoen jïjnjh ïedtjeladtjh, jïh jalhts gellie almetjh guhkeles-maajeste lin eekem vuartasjamme aarebi, 14-15 fuelhkieh böötin laavadahken vuesiehtimmesne.

–Gosse ellies fuelhkieh böötin luhkie almetjigujmie, dellie gujht gaajhkesh guarkah jïjnjh almetjh sjïdtin, Vegset jeahta.

Eeke amma duakasovvi 4,9 millijovnh kråvnaj åvteste, 150 000 kråvnah åasa-aerviedimmien bijjelen.

–Gaajhke amma dan varke jïh hijven juhti, akte eensi faalenasse bööti jïh dellie eeke duakasovvi naa varke. Mijjieh libie madtjeles 150 000 kråvnajgujmie åasaaerviedimmien bijjelen, jïh gegkiestibie jïh vïenhtebe doh orre aajhterh aaj madtjeles, Vegset jeahta.

Meeglere Oddbjørn Hofstad eekemeegleresïeltesne Boli, soptseste jalhts lij jïjnjh ïedtjeladtjh, lij ajve göökte mah faalenassem vedtin jïh minngedsgeatjan eeken bïjre gæmhpoejin.

–Jeenjesh vuesiehtæmman böötin, jïh jeenjesh joekehts ïedtjh eeken bïjre utnin. Minngemosth göökte faalenassevedtijh aajmene, jïh eeke duakasovvi goh akte ektievoete, dovne gaertieninie, campingine jïh skåajjine.

Doekeme: Eeke Vegsetesne duakasovvi 4.9 millijovnh kråvnaj åvteste. Våarhkoeguvvie.