Utdanning: Lene Cecilia (16) er den første duedtie-eleven på Grong VGS på mange år

Unikt skoletilbud

FJELLSTAD: Med naturen som klasserom får Lene Cecilia Sparrok (16) fra Namsskogan lære å barke skinn på gamlemåten gjennom et unikt undervisningstilbud ved Grong VGS.

TORUN STØBAKK

[torun@snasningen.no](mailto:torun@snasningen.no)

Hun er eneste elev i klassen, men det gjør ikke så mye for Lene Cecilia Sparrok (16) fra Namsskogan. Dessuten er hun jo heldig som får ha lærer Liv Karin Jomas fulle oppmerksomhet!

Seljebarken fyker i det 16-åringen flekker den av kvisten hun har sanket.

– Det er helt nytt for meg å være med på prosessen helt fra starten av, sier Lene Cecilia.

Med barken hun har samlet skal hun barke – eller garve – skinn. Siden skolen nettopp startet, er det ett av hennes aller første håndarbeidsprosjekt i faget «duedtie». I løpet av høsten skal skinnet hun er i ferd med å barke sannsynligvis omgjøres til et klesplagg.

- Fint tilbud

Grong VGS har tilbydd Duedtie (sørsamisk håndverk) i flere år, men har ikke hatt en søker på nesten seks år. Før nå. Sparrok startet i fjor design og håndverk på Steinkjer VGS, men krysset over til Grong i år for å kunne gå linjen, som kun tilbys til vg2-elever.

– Det er fint at det er et slikt tilbud i Grong. Ellers ville jeg ha måttet dra til Kautokeino, og det er langt dit, sier 16-åringen, som bestandig har vært interessert i samisk håndverk og sying.

23 timer i uka lærer hun om samisk håndverk og kultur, i tillegg til at hun lærer prissetting av produkter og grunnleggende ferdigheter man må ha som selvstendig næringsdrivende, som å sette opp budsjett. Da hun søkte fikk Liv Karin Joma, som ellers underviser i sørsamisk ved skolen, utvidet sin lærerrolle.

Ressursskole

Grong videregående skole har ansvaret for koordinering av samisk opplæring i Nord-Trøndelag fylke, på videregående skolenivå. Yrkesfagtilbudene reindrift og duedtie inngår i skolens tilbud, i tillegg til samisk språkopplæring og fjernundervisning.

- Vi er ressursskole i sørsamisk område sammen med Røros VGS, så vi rigger oss til med både reindriftsfag og duedtie når det eventuelt dukker opp elever, forklarer rektor Anne Birgitte Steinsli Sklet ved skolen.

I tillegg til ordinære søkere, går en og annen elev fra voksenopplæringen opp til fagprøve i duedtie eller reindrift ved skolen. Ifølge Sklet er det imidlertid langt mellom dem.

- Jeg synes det er kjempebra, og synes det er fint om andre samiske unge blir gjort oppmerksomme på at det faktisk er en mulighet ved Grong, sier Sklet om tilbudet.

KLASSEROMMET: Da Snåsningen møtte den lille klassen sist uke, hadde de utedag sammen på boligfeltet Fjellstad på Snåsaheia i Grong. Det har de to dager i uka. På bildet er Liv Karin Joma (t.v.) og Lene Cecilia Sparrok (16).

TRIVES: Lene Cecilia Sparrok (16) trives som eneste elev i klassen så langt.

Campingplass solgt for 4,9 millioner

Vegset: Vegset camping ble solgt 150 000 kroner over prisantydning kort tid etter første visning.

LORNTS EIRIK GIFSTAD

[lornts@snasningen.no](mailto:lornts@snasningen.no)

Lørdag ble det avholdt første visning på Vegset Camping og gårdsbruk, og mandag formiddag kunne både eiere, kjøpere og meglere si seg fornøyd med en vel gjennomført handel.

– Det gikk meget raskt og greit, og vi er godt fornøyd med salget, sier Håvard Vegset.

Interessen for eiendommen var formidabel, og selv om mange langveisfarende hadde tatt eiendommen i øyesyn på tidligere tidspunkt, møtte det opp 14–15 familier på lørdagens visning.

– Når det kom hele familier på opp mot ti personer, og det var en 14–15 familier sier det seg selv at det ble folksomt, sier Vegset.

Eiendommen ble altså solgt for 4,9 millioner, 150 000 kroner over prisantydning.

– Det gikk som sagt fort og greit, det kom inn ett skikkelig bud og da ble eiendommen solgt ganske med en gang. 150 000 over prisantydning er vi fornøyde med, og vi håper og tror at det er noe de nye eierne også er fornøyde med, sier Vegset.

Melger Oddbjørn Hofstad i eiendomsmeglerfirmaet Boli, forteller at det til tross for mange interesserte kun var to budgivere som til slutt knivet om eiendommen.

– Det var mange som møtte opp på visning, og det var mange som hadde forskjellige interesser i eiendommen. Til slutt ble det en budrunde med to budgivere og eiendommen ble solgt som en enhet med både gård, camping og skog.

Solgt: Eiendommen på Vegset ble solgt for 4,9 millioner. Arkivfoto.