Goelkh, bajhkh jïh gïejh leah vihkeles bïevnesh

Snåase: Vijrijh jïh mubpieh mah eatnamisnie fealedeminie byöroeh goelkh jïh bajhkh meatan vaeltedh gåatan, jïh bievnedh mejtie bïernem jallh gïejh bïerneste vuejnieh.

Lornts eirik gifstad

[lornts@snasningen.no](mailto:lornts@snasningen.no)

Goh akte bielie aktede laantenvijries vaaksjomeprosjekteste bïernetjïerteste, dellie gïehtelamme DNA-pryövh tjöönghkedh bïernijste. Prosjekten ulmie lea damtijidh doh ovmessie individh jïh naemhtie maehtedh jiehtedh man jïjnjh bïernh mah laantesne gååvnesieh, jïh gusnie dah hööllestieh.

–Mijjese Snåasesne dellie daate maam akt vuesehte man jïjnjh bïernh mah gååvnesieh, jïh daate meatan sjæjsjele mejtie bïerneveahkam jakseme njieljie bïernebiesiejgujmie jaepien, Solfrid Løvhaugen Snåasen tjïeltesne jeahta.

Jis edtja maehtedh dejtie DNA-pryövide vaeltedh dellie tjuara bajhkh jallh goelh utnedh, jïh dan åvteste haasta vijrijh jïh mubpieh mah eatnamisnie fealedeminie bajhkh jïh goelkh meatan vaeltedh jis dagkerh gaevnieh.

– Bööremes lea goelkh bïerneste gusnie jissiebielie lea meatan, men maehtieh aaj hijven pryövh vaeltedh bajhkeste jallh ajve goelkeste. Jis edtja bajhkepryövh vaeltedh dellie joekoen vihkeles aktem bæhtam vaeltedh, unnemes dan stoerre goh akte bielkie bajhken raedteste, jïh bajhkepryövem aktene raajnes påassesne vöörhkedh, jïh dan galme sijjesne goh gåarede, Kjell Bergli jeahta.

Edtja pryövide deelledh kaarhtereferansine ektine jallh buerkiestimmine gusnie dam gaavneme, vaerieståvrose jallh laanteburriekontovrese Snåasen tjïeltesne minngemosth gålkoen minngiegietjesne. Juktie buerebelaakan pryövide sjïehteladtedh dellie sæjhta dovne påassenh jïh mïerhkesjimmieleahpah pryövide olkese seedtedh dejtie voenges sarvevijremetjïertide voenesne.

– Jis naaken bïernem vuejnieh jallh gïejh gaevnieh, dellie aaj sïjhtebe dah dam bievnieh juvregovlehtallijidie guktie dah maehtieh dam vïhtesjadtedh, Løvhaugen minngemosth jeahta.

pryövh: Kjell Bergli, Solfrid Løvhaugen jïh Edmund Fossum haestieh vijrijidie jïh mubpide mah eatnamisnie fealedeminie bajhkh jïh goelkh bïerneste tjöönghkedh.

-      Dan joekoen aelhkie aktem joekehtsem darjodh

Murrede goh “guide” Mayluunese

GILSTAD: Stine Engstrøm gïelehåmpalimmiem bïlli, men ij saangerdh satne sïjhti baataræjjaguidine årrodh Mayluunese jïh nïejtebasse Rayaan (2).

Torun Støbakk

[torun@snasningen.no](mailto:torun@snasningen.no)

.

Dan gåhkese Engstrøm murrede aktem “sjïeredïedtem” utnedh dan seamma båeries gujnen åvteste Somalijeste jïh nïejtebasse Rayaan.

–Manne naan orre vuajnoeh åadtjoem, jïh guarkam ij leah daerpies dan jïjnjem darjodh juktie naakenem viehkiehtidh, Engstrøm jeahta.

Dïhte gujne Somalijeste lea akte dejstie urreste baataræjjijste Snåasesne, jïh Snåasese bööti ajve njieljien asken gietjeste. Dellie lij voestegh baataræjjadåastoevisnie orreme dovne Oslosne jïh Vestnesne Molden ålkolen, sov göökten jaepien båeries nïejtebinie ektine.

Gïelehåmpalimme

Stine baataræjjaguidine sjïdti easkah ruffien, men lij sïjhteme guide årrodh guhkiem. Gosse Snåasen Voenejarnge, mij guidide iktede, sutnjien ringki dellie eajhnadovvi hillem vaeltedh.

–Manne deejrim dah guidah daarpesjin. jïh dle ringkin voenejarngeste dan åvteste dah lin govleme naakenijstie manne sijhtim. jïh dle ajve hillem veeltim, Engstrøm jeahta.

–Mestie tjoeperdi?

– Gïele, idtjim daejrieh mejtie mijjieh sïjhtimh sinsitniem guarkedh, Engstrøm jeahta. Men ij amma dïhte naan stoerre dåeriesmoere sjïdteme gænnah. Kråahpegïeline jïh gïetigujmie dah buektiehtidh nuekie guarkedh. Lissine dle Engstrøm aaj lïereme doh mubpieh baataræjjah aaj maehtieh viehkine årrodh; såemies dejstie gidtjh buerebe nöörjen jïh eengelske gïelem guarkah Mayluuneste. Mayluun lea skuvlesne biejjegi mearan nïejtebe lea Vinjebakken maanagïertesne. Ajve naan askine dïhte jïjnjem nöörjen lïereme, men ij dan jïjnjem soptsesth. Dellie nïejtebe, mij lea maanagïertesne Vinjebakkesne, dagke væjkalåbpoe sjïdteme joe daelie. Gïjkije tjelmiejgujmie tjuvtjede dennie onne fuelhkien gåetesne Gilstadesne jïh jeahta, “sjå, sjå” mij lea vuartsjh vuartesjh nöörjen gielesne.

–Manne vielie nöörjen guarkam goh soptsestem, Mayluun nöörjengïelesne dulhtjeste.

Fïerhten mubpien hïeljen

Njoelkedassi mietie doh baataræjjah edtjieh guidigujmie årrodh ovrehte göökte tæjmoeh fïerhten våhkoen. Engstrøm jïh Mayluun leah veeljeme 3-4 tæjmoeh gaavnedidh fïerhten mubpien hïeljen sijjeste. Naemhtie aaj dej maanah åadtjoeh vielie ektesne årrodh.

–Mijjieh libie veeljeme jeenjemes hïeljine gaavnesjidh, juktie dellie buektiehtibie maanide aaj meatan vaeltedh, Engstrøm jeahta.

Daamtaj dah leah Engstrømen gåetesne, juktie desnie maanah maehtieh ektesne stååkedidh ålkone akten stoerre sijjesne. Doh göökte gujnh sinsitnien kultuvren bïjre lierieh, jïh edtjieh uvtemes aarkebiejjien darjomh darjodh. Mayluun lea beapmoeh Somalijeste dorjeme, mearan Engstrøm lea Mayluunem lïerehtamme vafflah bissedh. jïh dah aaj goebperh tjöönghkeme.

–jïh mijjieh limh Stïentjesne jïh åesiestimh, Mayluun dålhtjan buerkeste.

Engstrøm veanhta jienebh lin byöreme pryövedh baataræjjaguidine årrodh. Mubpien våhkoem akte orre dåehkie baataræjjaguidijste edtja kuvsjem vaedtsedh maam Snåasen Voenejarnge jïh Snåasen tjïelte öörnede.

– Dan onne mij lea daerpies ihke dah edtjieh vielie integreradamme sjïdtedh, jeahta.

HIJVEN VÏENEVOETE: Mayluun jïh Rayaan leah dej baataræjjaj gaskem mah leah Snåasesne åenemes tïjjen orreme, men joe ånnetji nöörjen soptsestieh. Daesnie dah guaktah Mayluunen baataræjjaguidine ektine, Stine Engstrøm. Mayluun laejpieh sirupinie gåassohte mah tjaetsiegååhketjinie vååjnoeh.