Lidteratuvre: Maanagærjam bæjhkohte ryöjnesjæjja Jaahken bïjre

Sov gåalmadinie gærjine båata

Snåase: Anne-Grethe Leine Bientie, (60) Snåaseste lea soptsesh maadtoeladtji bïjre tjaaleme luhkie jaepieh. Akte dejstie lea ryöjnesjæjja Jaahken bïjre.

lornts eirik gifstad

[lornts@snasningen.no](mailto:lornts@snasningen.no)

Gærja “Joekoen sjïehteles ryöjnesjæjja” – jallh “En skikkelig flink reingjeter”, guktie gærjan nomme lea nöörjen gielesne, lea Anne-Grethe Leine Bientien gåalmede gærja. Daam gærjam lea dorjeme Meerke Laimi Thomasson Vekterli’ine ektine, mij sov voestes illustrasjovnebarkoem dorje daennie gærjesne.

– Joekoen hijven orreme Meerke Laimine ektine barkedh daan gærjan bïjre, jïh altese illustrasjovnh eevre hijvenlaakan sjiehtieh teekstese, Bientie garmerde.

Soptsesh

Bientie eelki medtie luhkien jaepien gietjeste båeries histovrijh maadtoeladtji bïjre tjaeledh juktie dejtie vaarjelidh dejtie båetije boelvide. Histovrije ryöjnesjæjja Jaahken bïjre geelleben maadtoste båata.

– Daate akte soptsese maam geellebe Biernan aehtj’aajja lij dååjreme gosse satne lij onne, jïh maam dïhte vihth soptsesti sov maanide jïh aajjuvidie. Manne sijhtim soptsesem vaarjelidh båetije boelvide jïh dam våålese tjeelim. Mænngan leam teekstine barkeme juktie aktem soptsesem buektiehtidh mij gærjine sjeahta. Göökten jaepien gietjeste manne Meerke Laimine soptsestim. Manne lim vuajneme dïhte lij joekoen væjkeles guvviedæjja, jïh dïsse faalehtim soptsesasse Jaahken bïjre guvviedidh, guktie mijjieh meehtimh aktem gærjam ektesne darjodh, Bientie buerkeste.

Bæjhkoehtimmie

Dan mænngan dah guaktah ektesne barkeme eensilaakan, jïh daelie amma gærja edtja olkese båetedh, jïh gærjabæjhkoehtimmie lea dennie stoerre kultuvrefestivaalesne Raasten Rastah Röörosne skïereden 25.b. Lissine gærja olkese båata, dle maahta naaken dejstie guvvijste aaj aktene jïjtse vuasahtallemisnie festivaalesne vuejnedh. Dellie dah akte bielie dehtie aerpievuekien vuasahtallemistie “Noere saemien tjiehpiedæjja”.

Gaajhkesidie

Gosse lea gærjan ulmiedåehkien bïjre, dle dïhte bæjhkoehtamme sjædta goh akte maanagærja, men tjaelije jïjtje veanhta dïhte gaajhkesidie sjeahta.

– Im manne mov gærjah ajve maanide tjaelieh. Joekoen sjiehteles ryöjnesjæjja akte tjaebpies soptsese maanide jïh noeride, men aaj naan båvroeh dejtie geerve almetjidie dan sisnie, Bientie buerkeste.

Lissine dam bijjielisnie neebneme gærjam mij daan tjaktjen båata, Bientie aaj aktine orre gærjine barkeminie. Dïhte akte orre gærhkoegærja sjædta gusnie sisvege lea dan saemien aarkebeajjan sjïehtedamme.

– Mijjieh gujht båetebe dejnie gærjine mubpien jaepien, jïh joekoen murreds sjædta vuejnedh guktie almetjh dam dåastoeh, Bientie jeahta.

Gærja: Skïereden 25.b. Anne-Grethe Leine Bientie sov gåalmadinie gærjine båata. Daesnie såemies dejstie gærjijste mejtie aarebi tjaaleme.

GUVVIEH: Gærjan åvtebielie maam Meerke Laimi Thomasson Vekterli lea guvviedamme. Såemies dejstie guvvijste maahta vuejnedh aktene jïjtse vuasahtallemisnie gosse gærja olkese båata festivaalesne Raasten Rastah.

FÏERSKE:   Skïereden 25.b. Anne-Grethe Leine Bientie sov gåalmadinie gærjine båata. Gosse Snåsningem Bientiem byjrehti evteben våhkoen dellie dïhte fïerske gærja ij lij annje båateme trygkerijeste, jïh mijjieh tjoerimh dam PC:sne vuejnedh.