Litteratur: Lanserer barnebok om reingjeteren Jaahke

Klar med sin tredje bok

Snåsa: Snåsning Anne-Grethe Leine Bientie (60) har skrevet ned slektshistorier i ti år. En av dem handler om reingjeteren Jaahke.

lornts eirik gifstad

[lornts@snasningen.no](mailto:lornts@snasningen.no)

Boken «Joekoen sjïehteles ryöjnesjæjja» – eller «En skikkelig flink reingjeter», som tittelen blir på norsk, er Anne–Grethe Leine Bientie sin tredje bok. Boken har hun laget i samarbeid med Meerke Laimi Thomasson Vekterli som debuterer som illustratør med denne utgivelsen.

– Det har vært kjempefint å jobbe sammen med Meerke Laimi om denne boken, og illustrasjonene hennes passer perfekt til teksten, roser Bientie.

Historie

Bientie begynte for om lag ti år siden å skrive ned gamle slektshistorier for å bevare dem til kommende generasjoner. Historien om reingjeteren Jaahke kommer fra slekta til mannen hennes.

– Dette er en historie som farfar til min mann Bierna hadde opplevd da han var liten, og som han i sin tur fortalte til sine barn og barnebarn. Jeg ønsket å bevare historien for ettertiden og skrev den ned. Siden har jeg bearbeidet den litterært for å få til en fortelling som egner seg som bok. For to år siden kontaktet jeg Meerke Laimi. Jeg hadde sett at hun var veldig flink til å tegne, og tilbød henne å illustrere historien om Jaahke slik at vi kunne lage en bok sammen, forklarer Bientie.

Lansering

Deretter har de to samarbeidet jevnt og trutt, og nå er altså boken klar for utgivelse og boklansering under den store kulturfestivalen Raasten Rastah på Røros 25. september. I tillegg til at boken blir lansert vil også noen av illustrasjonene bli stilt ut i en egen utstilling under festivalen. De vil da bli en del av den tradisjonelle utstillingen "Ung samisk kunstner".

Til alle

Når det kommer til bokens målgruppe er den lansert som en barnebok, men forfatteren selv mener den passer til alle.

– Jeg skriver ikke bøkene mine bare for barn. En skikkelig flink reingjeter er en fin historie for barn og unge, men det er også noen budskap til voksne der, forklarer Bientie.

I tillegg til den ovennevnte boken som slippes nå i høst har også Bientie en bok til på trappene. Det blir en ny kirkebok der innholdet er tilpasset den samiske hverdagen.

– Vi er nok klare med den boken til neste år, og det blir veldig spennende å se hvilken mottakelse den får, sier Bientie.

Bok: 25.september slipper Anne-Grethe Leine Bientie sin tredje bok. Her er hun med et knippe av sine tidligere bøker.

TEGNINGER: Bokens forside illustrert av Meerke Laimi Thomasson Vekterli. Noen av illustrasjonene vil bli stilt ut i en egen utstilling når boka lanseres under Raasten Rastah.

FERSK:  25.september slipper Anne-Grethe Leine Bientie sin tredje bok. Da Snåsningen intervjuet henne sist uke var den ferske boka fortsatt ikke ankommet fra trykkeriet, og PC-visning måtte til.