Luhkie jaepieh heevehtin Aglesne

Agle: Aktine jïebne maanalåhkoe ovrehte göökteluhkie maanajgujmie Snåasen Montessorimaanagïerte aktem nænnoes tsåeptsiem åådtjeme Snåasesne. Minngemes våhkoen maanagïerte heevehti dah leah luhkie jaepieh gïehtelamme.

lornts eirik gifstad

[lornts@snasningen.no](mailto:lornts@snasningen.no)

Mænngan 2004 Snåasen Montessorimaanagïerte Aglesne orreme, jïh aktine jïebne maanalåhkojne ovrehte 20 maanajgujmie dah leah goh hïejmesne sjïdteme Andorstuggusne.

–Mijjese joekoen stoerre mijjieh joe luhkie jaepieh illeme, jïh mijjieh eajhnadovvebe seammalaakan jåerhkedh gellie jaepieh åvtese, Ingunn Therese Bjørk jeahta.

Heevehtimmie

Bearjadahken maanagïerte lij bööredamme gaajhkide maanagiertide voenesne Aglese båetedh juktie doh luhkie jaepieh dejgujmie ektine heevehtidh. Ållesth medtie 60 maanah lin meatan heevehtimmesne, jïh dah åadtjoejin govledh dovne laavlomh, vaajesh jïh ij goh unnemes tryllekåansterem vuejnedh. Dïhte mij vååjni goh dïhte ellen bööremes lij badth Tormod Aune, mij sov magiske trylleshowine dovne maanide jïh geervide tjarke heajhkaldehti.

Doh maanah montessorimaanagïertesne aaj aktem laavlomem laavloejin maam lin heevehtæmman tjaaleme åvtelen jorpegååhketjh, aaloem jïh sjokolaadegaahkoem gåassoehtin.

–Vaajt mijjieh sjokolaadegaahkoem åadtjobe, jïh amma maanagiertesne, Ingeborg Jørstad Kristiansen jeehti Snåasen maanagierteste, Breiden goevtesisnie, mij tjïelkelaakan vuesiehti satne gåassoehtimmiem lyjhki.

Stååkedimmieh

Mænngan sjokolaadegaahkoem jïh aaloem åådtjeme maanah åadtjoejin ovmessie stååkedimmieh pryövedh mejtie doh learohkh tjïjhtjeden klaassesne Montessoriskuvlesne öörnedin. Dovne tjengkerehajkeme jïh såapabollenjesh lin programmesne, jïh maanah gujht dejtie hijvenlaakan lyjhkin.

–Mijjieh aktem lïhke laavenjostoem utnebe skuvline jïh daamtaj learohkh destie meatan vaeltebe mijjen darjoeminie. Learohkh tuhtjieh luste jïh maanah dejnie tråjjadieh, Bjørk soptseste.

Feestegaskebiejjie

Bearjadahken iehkeden lij akte stuerebe heevehtimmie. Dïhte rööpses guelpiejievege lij Bergkollesne, jïh desnie lij feestegaskebiejjie. Vielie goh 100 almetjh lin bööresovveme, jïh dejstie 70 lin jeahteme dah sïjhtin båetedh, jïh desnie dovne beapmoe jïh sjollehtimmie menyesne. Maanagiertebarkije Stine Engstrøm jïh Ingunn Bjørk maanagïerten histovrijen bïjre soptsestin, åvtelen maanagïertemaanah aktem stoerre vadtesem åadtjoejin gusnie lij njieljieluhkie ballongh.

Ståvroen mubpieåvtehke Ola Kjelvik sov håalemisnie soptsesti dan hijven barkoebyjresen bïjre jïh dan barkoen bïjre maam barkijh darjoeh maanagiertemaanide.

– maanagïerte lea gellie jaepieh aktem hijven ekonomijem vuesiehtamme jïh daan biejjien lea akte nænnoes maanagïerte mïsse maanah jaabnan båetieh dejstie jeanatjommes voenijste Snåasesne. Dam edtjebe garmerdidh jïh joekoen barkijh aktem joekoen hijven barkoem dorjeme juktie saetniedehtedh dejtie ulmide maam akte hijven Montessorimaanagïerte åtna, raaktan vïjhte montessoripedagogh maanagiertesne utnebe, Kjelvik soptsesti.

Burhtje: Doh learohkh tjihteden klaassesne Montessoriskuvleste viehkiehtin jïh joekehts stååkedimmieh maanide öörnedin.

Vadtese: maanagïertemaanah lin eevre skearrehke gosse dah vadtesem rïhpestin gusnie 40 ballongh. Guvvie: Snåasen Montessorimaanagïerte

Tryllekåanstnere: Tryllekåanstere Tormod Aune sjollehti magijine maam maanagïertemaana lyjhkin. Daesnie viehkiem åådtje Katarine Østborgeste.